Maayan Ge Kanboduvunthakaa Gulhigen Majleehun E Massala Balanee - Vaguthu\nމާޔަންއާއި ރައްޔިތުންގެ މަޖިލީހުގެ ރައީސް މުހައްމަދު ނަޝީދު - ފޮޓޯ: މާޔަން ޓްވިޓާ\nއޭޝިއަން ފުޓުބޯލް ފެޑެރޭޝަން (އޭއެފްސީ) ގެ އިންތިޚާބުގައި އެފްއޭއެމްގެ ފަރާތުން ވާދަކުރެއްވި މަރިޔަމް މުހައްމަދު (މާޔަން) ގެ ކަންބޮޑުވުންތަކާ ގުޅޭ މައްސަލައެއް ރައްޔިތުންގެ މަޖިލީހުގެ އިޖްތިމާއީ ކޮމިޓީން ބަލައިދޭން އެ މަޖިލީހުގެ ރައީސް، ކުރީގެ ރައީސް މުހައްމަދު ނަޝީދު މިއަދު އެދިވަޑައިގެންފިއެވެ.\nމަޖިލީހުގެ މިއަދުގެ ޖަލްސާ ފައްޓަވަމުން ރައީސް ނަޝީދު ވިދާޅުވީ އޭއެފްސީއާ ދެކޮޅަށް ދުނިޔޭގެ ކުޅިވަރުގެ އެންމެ މަތީ ކޯޓު، ކޯޓް އޮފް އާބިޓްރޭޝަން ފޯ ސްޕޯޓްސް (ސީއޭއެސް) އަށް މަޔާން ހުށަހެޅި މައްސަލާގައި އަލުން އިންތިޚާބު ބާއްވަން ނުނިންމި ނަމަވެސް އިންތިޚާބުގައި ހިނގައިދިޔަ އެތައް ގޯހެއް ފާހަގަކޮށްފައިވާ ކަމަށެވެ.\nމާޔަންގެ އިތުރު ޝަކުވާތަކެއް ވެސް ހުރި ކަމަށް ރައީސް ނަޝީދު ފާހަގަކުރެއްވިއެވެ. މި ގޮތުން އެ އިންތިޚާބުގައި އޭނާ ތަމްސީލް ކުރި ދިވެހި ފުޓުބޯޅައިގެ ފެޑެރޭޝަން، އެފްއޭއެމްގެ ވެރިންގެ ފަރާތުން އޭނާއަށް ހުރަސްތައް ކުރިމަތިވެފައިވާ ކަމަށް ބުނެ އޭނާ ކުރި ޝަކުވާ ކަމަށެވެ.\n"އަޅުގަނޑު އެދެނީ މަޖިލީހުގެ އިޖްތިމާއީ ކޮމިޓީއިން މި ކަން ހިނގައިދިޔަ ގޮތް ބަލައިދިނުމަށް، އިޖްތިމާއީ ކޮމިޓީއަށް މި ކަން ފޮނުވަން މަޖިލީހުގެ އަމީންއާންމު [ފާތިމަތު ނިއުޝާ] ގެ އަރިހުން އެދޭނަން،" ރައީސް ނަޝީދު ވިދާޅުވިއެވެ.\nމަޖިލީހުގެ މިއަދުގެ ޖަލްސާގައި ރައީސް ނަޝީދު މިހެން ވިދާޅުވިއިރު، އިއްޔެ އެމަނިކުފާނު ވަނީ މާޔަން އާއި ބައްދަލުވެސް ކުރައްވައިފައެވެ. އެ ދުވަހު ރައީސް ނަޝީދާއި ބައްދަލު ކުރެއްވުމަށް ފަހު ވެސް މާޔަން ޓްވީޓް ކުރިއެވެ. އަދި ފަހުން މިއަދު ރައީސް ނަޝީދު ދެއްކެވި ވާހަކަފުޅުގެ ވީޑިއޯއެއް ހިއްސާ ކުރަމުން ވެސް ޓްވީޓެއް ކުރިއެވެ. އޭނާ ބުނެފައިވަނީ މަޖިލީހުން އެ މައްސަލައަށް ރިއާޔަތް ކުރާތީ ވަރަށް ބޮޑަށް ހިތްހަމަ ޖެހޭ ކަމަށެވެ.\nމާޔަން ތުހުމަތުކުރަނީ އޭޕްރީލް 2019 ގައި އޭއެފްސީގެ އެގްޒެކެޓިވް ކޮމިޓީގެ ސައުތު ޒޯންގެ ގޮނޑި އަށް އޭނާއާ ވާދަކުރެއްވި ބަންގްލަދޭޝްގެ މަހްފޫޒާ އަޚްތަރު ކިރަން އަށް ކާމިޔާބު ހޯދައިދޭން އޮލިމްޕިކް ކައުންސިލް އޮފް އޭޝިއާގެ ރައީސް ކުވޭތުގެ އަހުމަދު އަލް-ސަބާހް ނުފޫޒު ފޯރުއްވި ކަމަށެވެ. ކަންކަން ނިންމުމުގައި ރަސްމީ އިދާރާތަކުން ޖިންސުގެ ތަފާތުކުރުންތައް ގެންގުޅުނު ކަަމަށެވެ.\nމި އިންތިޚާބުގައި ޖިންސީ ތަފާތުކުރުން ހުއްޓުވިފައިނުވާ ކަމަށް ކުޅިވަރާ ބެހޭ ދުނިޔޭގެ އެންމެ މަތީ ކޯޓުގެ ނިންމި ނިންމުމުގައި ވެއެވެ. އަދި 2019 ގައި ކުރިއަށް ދިޔަ އިންތިޚާބަށް ނުފޫޒު ފޯރުވާފައިވާ ކަމަށް ކަނޑައަޅާފައިވެއެވެ. ނަމަވެސް އެއީ ކޮން ފަރާތެއް ކަމެއް ހާމައެއް ނުކުރެއެވެ.\nމީގެ އިތުރުން އިންތިހާބު އަލުން ބޭއްވުމަށް މާޔަން ހުށަހެޅި ހުށަހެޅުން ވަނީ ބޭރުކޮށްލާފައެވެ. އެ ބަޔާނުގައި ވަނީ އެދިފައިވާ ގޮތަށް އިންތިޚާބުގެ ނަތީޖާތައް ބާތިލުކުރުމުގެ ބާރު އެ ކޯޓަށް ނެތް ކަމަށެވެ.\nމިކަމާ ގުޅިގެން މާޔަން ކުރި ޓްވީޓެއްގައި ބުނެފައިވަނީ އޭނާ ހުށަހެޅި މައްސަލައިގައިވާ ކަންތައްތައް ސީއޭއެސްއަށް ސާބިތުވެފައިވާތީ އެކަމާ އުފާކުރާ ކަމަށެވެ. އެކަމަކު ކަންބޮޑުވާ ކަމަކީ އޭއެފްސީގެ އެ އިންތިޚާބުގެ ނަތީޖާ ބާތިލުކުރަން ނުނިންމުން ކަމަށެވެ.\nފެބުރުއަރީ 17, 2021 17:11\nއޭއެފްސީ ނުބުނޭބާ ތިދައިތަ ހީވަނީ އެއްޗެއް ބޮއިގެން އުޅޭ ދައިތައެއްހެނޭ.\nފެބުރުއަރީ 17, 2021 17:27\nއުރަތްޕެއްނެތްމަޖިލިސްމެންބަރުންލައްވާއައްނި ނާޗަރަންގީވެސްކުޅޭނެ ހިތުހުރި މައްސަލައެއްބަލާ ނުބަލާ ތިޔަ މަޖިލިސް ބޭކާރުތަނަކައްހަދައިފި ކޯޓްތަކުގެ ބޭނުނުމެއްނެތް މީނާ ގަޔާވަ މީހެއްގެ ކަމެއްވީމާ މަޖިލީހުންވެސް ބަލަާ ރައްޔިތުންނޭވިސްނާ މިފަހަރު ރުކަށް ވޯޓްއަޅާ\nފެބުރުއަރީ 17, 2021 17:41\nމަޖުލިހުން މިކަމާދޭތެރޭ ވިސްނާލުމް ބުއްދިވެރި ހުރިހާކަމަކައް އަތްބާނަންހަދައިގެން ރާއްޖެފުޓުބޯޅައިން ސަސްޕެންޑްކޮއްފާނެ\nފެބުރުއަރީ 17, 2021 18:02\nއެކޯޓުންއެގޮތައްނުނިންމިއަސް މަޖިލީހުގެކޮމެޓީން ތިމައްސަލަނިންމާ އޭއެފްސީގެ އިންތިހާބު ބާތިލުކޮށް ނަޝީދުގެ ލޯބިވެރިޔާއެކޯޓުގެ ފަޑިޔާރެއްގެގޮތުގައި ހަމަޖައްސާ މައްސަލައަލުން ބަލަންފެނޭ\nފެބުރުއަރީ 17, 2021 18:33\nމިމީސްމީހުންގެ ހުރިހާ ކަންބޮޑުވުންތަކެއް މިމީހުން ވަރަށް އިސްކަމެއް ދީގެން ބަލާނެ.\nއެ ވަރިހަމަ ކުޑަކޮށް ބަނޑު ހަރުވިޔަސް.\nއެކަމް އަހަރެމެން ކީއްކުރާނީ .\nފްލެޓް ގަނޑު ގެއްލިގެން ވެސް ރޮއި ރޮއި ތިބްން މި ޖެހެނީ\nފެބުރުއަރީ 17, 2021 18:48\nނަޝީދު ނޫނީނެތެއްނު ކަމެއްވާމީހެއް.\nމިހާރު ދެން ނަޝީދުގެ މައްސަލަ އެއްވެއްޖެއްޔާ ބަލާނީ ކޮންތާކުން ބާ؟\nހިތްތަކުގެ އެންމެ މަތީ ރައީސް. ޝުކުރިއްޔާ ރައީސް ނަސީދު\nފެބުރުއަރީ 17, 2021 19:41\nމީތަ ސޫސަން އެބުނާ ފްރެންޑަކީ. މިމީހާއަށް މިކަމެއް ނުވެގެންދޯ ސޫސަން ވެސް އެވަރެއް އެރުވީ. އެހެންތާވާނީ ވެސް އެއްކުޅިވަރެއްގެ މީހުންވީމަ\nފެބުރުއަރީ 17, 2021 21:46\nއޭއެފްސީ އެއީ ކެނެރީގެ ބޮޑުއަށި ދޮށުން ހިގާ ތަނެއް ނޫން. ޖޭއެސްސީ ހިސާން ބޮޑުއަށި ދަށަށް ވައްދާގެން ހިންގިއަސް އޭއެފްސީ އެއީ އެހެންވާ ތަނެއް ނޫން. ހަޖަމް ކޮށްލަބަލަ\nފެބުރުއަރީ 17, 2021 21:48\nމިކަހަލަ ދެއުޅިއެއްނުވާ މައްސަލަތައް އުފައްދާ މައްސަލަ ބަލާ ވަގުތުބޭކާރުކުރުން މީނާގެ ކަމަކީ.\nފެބުރުއަރީ 17, 2021 22:00\nދެން މަޖިލިސް އިންތިހާބެއް ބާއްވަދެން ވީނުންތޯ. އޭރުން އިންތިހާބެއްވެސް ލިބުނީ ނޫންތޯ. މަޖިލީހަށް ހުށަހަޅާއިގެން އިންތިހާބެއް އެންމެ ފަސޭހަމަގުން ކުރެވޭނެކަމަށް ފެންނަ ގޮތަކީ އެއީ ދެއްތޯ؟\nފެބުރުއަރީ 17, 2021 23:52\nމީ މީނަގެ ދެބެންގެ ދެދަރި ކޮށްކޮ އޮތަ..\nފެބުރުއަރީ 18, 2021 07:53\nވީ ގެއްލުމަށް ފައިސާގެ ބަދަލެއް ލިބޭތޯ ފައިސާ ލިބުނީމަ މައްސަލަ ނިމޭނެ.\nފެބުރުއަރީ 18, 2021 10:30\nަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަނޖިސް މަޖިލިސްގެ ނަޖިސް ރައީސް މުޅި ގައުމު ނަޖިސް ކޮށްފި.\nފެބުރުއަރީ 22, 2021 08:07\nދުވަހަކުވެސް ބުރުގާ އެޅި މީހަކާއެކު މި އަންނި ފޮޓޯނަގާފައި ހުއްޓައެއް ނުފެނެއެވެ. މިއީ ކީއްވެ ވާކަމެއްބާއެވެ.


Elections commission aa dhekolhah MDP in hushahelhi massala maadhamaa ah schedule koffi | Mihaaru\nޚަބަރު / ލޯކަލް ކައުންސިލްތަކުގެ އިންތިހާބު 2017\nއިލެކްޝަންސް ކޮމިޝަނާ ދެކޮޅަށް އެމްޑީޕީން ހުށަހެޅި މައްސަލަ މާދަމާ އަށް ޝެޑިއުލްކޮށްފި\nލޯކަލް ކައުންސިލް އިންތިހާބުގައި އެމްޑީޕީގެ ފަރާތުން ވާދަކުރާނެ ކެންޑިޑޭޓުން ހޮވުމަށް އެ ޕާޓީގެ ހަރުގޭގައި ވޯޓުލުން ކުރިޔަށް ދަނީ: ކައުންސިލް އިންތިހާބާ ގުޅިގެން އިލެކްޝަންސްއާ ދެކޮޅަށް އެމްޑީޕީން ވަނީ ކޯޓަށް މައްސަލައެއް ހުށަހަޅާފައި.-- ފޮޓޯ: މުހައްމަދު ޝަރުހާން\nލޯކަލް ކައުންސިލްތަކުގެ އިންތިހާބަށް ކުރިމަތިލި ކެންޑިޑޭޓުންގެ ކެންޑިޑެސީ ބާތިލްކުރުމުން އިލެކްޝަންސް ކޮމިޝަން (އީސީ) އާ ދެކޮޅަށް އިދިކޮޅު އެމްޑީޕީން ހުށަހެޅި މައްސަލަ ސިވިލް ކޯޓުގައި މާދަމާ އަށް ޝެޑިއުލްކޮށްފި އެވެ.\nއެނގިފައިވާ ގޮތުގައި މައްސަލަ މާދަމާ މެންދުރު ކުރިއަށް ގެންދަން ހަމަޖައްސައި އެމްޑީޕީ އަށް ވަނީ ޗިޓު ވެސް ފޮނުވައިފަ އެވެ.\nކައުންސިލްތަކުގެ އިންތިހާބު މި މަހުގެ 14 ގައި ބާއްވަން ކުރިން އިއުލާން ކުރުމުން 900 އަށް ވުރެ ގިނަ ކެންޑިޑޭޓުން ކުރިމަތިލި އެވެ. އެކަމަކު މި އިންތިހާބު ދެ މަހަށް ފަސްކުރުމަށް ސިވިލް ކޯޓުން ހުކުމް ކުރުމުން، އެ އެންމެން ވެސް އަލުން އިންތިހާބަށް ކުރިމަތިލާން ޖެހޭނެ ކަމަށް އީސީ އިން ވަނީ ބުނެފަ އެވެ.\nއެމްޑީޕީން ބުނެފައިވާ ގޮތުގައި އެ ޕާޓީގެ ކެންޑިޑޭޓުންގެ ފޯމުތައް ބަލައިގަނެ ކެންޑިޑެސީ ގަބޫލުކުރުމަށް ފަހު، އެ ކެންޑިޑޭޓުން އަލުން ކުރިމަތިލާން ޖެހޭ ގޮތަށް ހެދީ ސިވިލް ކޯޓުގެ ހުކުމާއި އިންތިހާބާ ބެހޭ ގާނޫނާ ވެސް ހިލާފަށެވެ. އެހެންވެ އެމްޑީޕީން ހައި ކޯޓުގައި އެދިފައި ވަނީ އީސީގެ އެ ނިންމުމަކީ ބާތިލް ނިންމުމެއް ކަމަށް ކަނޑައަޅައިދިނުމަށެވެ.\nއެއާއެކު، ހައި ކޯޓަށް ހުށަހެޅި މައްސަލާގައި ވަކި ގޮތެއް ނިމެންދެން، އެމްޑީޕީ ކެންޑިޑޭޓުންގެ ކެންޑިޑެސީ ބާތިލްކުރަން ނިންމި ނިންމުމަށް އަމަލުކުރުން ފަސްކުރުމުގެ އަމުރެއް އީސީގެ މައްޗަށް ނެރެދިނުމަށް ވެސް އެމްޑީޕީން އެދިފައިވެ އެވެ.\nއެމްޑީޕީ ސިޔާސީ ޕާޓީ ސިވިލް ކޯޓް އިލެކްޝަންސް ކޮމިޝަން ލޯކަލް ކައުންސިލްތައް ޕީޕީއެމް ލޯކަލް ކައުންސިލްތަކުގެ އިންތިހާބު 2017 ލޯކަލް އިންތިހާބު\nއީސީ އާއި ދެކޮޅަށް އެމްޑީޕީން ދެން ވަރަށް ކޫސުނި ކަންކަމުގައި ދައުވާ ކޮށް ރަނޑު ކަންކަމުގައި ޓައިމް ވޭސްޓް އެން މަނީ ވޭސްޓް ކުރާ ތަން ފެނިގެން ދާކަމީ އެއީ ދެން އެމެންގެ ލީގަލް ޓީމްގެ ޓެކްނިކަލް ކެޕޭސިޓީ އެއް ނެތް ކަން ދައްކުވައިދޭ އަލި ގަދަ ދަލީލު ތަކޭ މަމެން ބުނަން ނެތީމު އެވެ. އެއީ މަމެން ނުކިޔާ އެއްޗެއްދޯ. އެމެންގެ މަގްބޫލު ކަން ދަށަށް ގޮސް މިހާރު އެވަނީ އެމެންގެ ހިތް ފަޅައިގެން ގޮސްފައި ދޯ. އަންބްރޭކް ދެއާރ ހާރޓް. އަންޑޫ އިޓް އެގެއިން.\nމުއައްސަސާތަކާ ދެކޮޅަށް ހުށަހަޅާއިރު އެމުއައްސަސާތަކުގެ މެންބަރުންނާ ދެކޮޅަށްވެސް ވަކިން މައްސަލަ ވައްދަންވާނެ\nޕީޕީއެމަށް ކައުންސިލް އިންތިޚާބުގައި ބައިވެރި ނުވެވުމަކީ ދައުލަތުގެ އާންމު މަސްލަހަތަށް ބުރޫ އަރާނެ ކަމެއްކަމަށް ވާނަމަ ވަރަށް ހެއްވާ ވާހަކައެއް ތިޔަބުނީ.\nކޯޓުންހުކުމްކޮށްގެން ތިކަންތައް ގަނޑު ކުރިއަށް ގެންދަނީ.ވީމާ ތީގެ އަސްލަށް ބަލާއިރު ތީ ކޯޓާ ދެކޮޅަށް ދައުވާ ކުރުން ކަހަލަކަމެށް ވީމާ ތިކަމުގައި އަލިމެގެއް ފެނުމަކީ ނާދިރުކަމެއް.\nއިލެކްޝަންސް ކޮމިޝަނާ ދެކޮޅަށް އެމްޑީޕީން ހުށަހެޅި މައްސަލަ މާދަމާ އަށް ޝެޑިއުލް ކުރިނަމަވެސް އަދި ހައި ކޯޓް ގެ ވާރޑިކްޓް އިން އިލެކްޝަންސް ކަމިޝަން އާއި ދެކޮޅަށް އަތުވެއްޖެނަމަ އިލެކްޝަންސް ކަމިޝަނަށް އޮންނާނެ ދޯ ފުރުސަތު އެކަން އެޕީލް ކުރަން ސްޕްރީމް ކޯޓް ގައި. ދެން ސްޕްރީމް ކޯޓްގެ ވާރޑިކްޓް އީސީ އާއި ދެކޮޅަށް އަތުވެއްޖެނަމަ އީސީ އަށް އޮންނާނެ ދޯ ދަ ހޭގް ގައި އެކަން އެޕީލް ކުރުމުގެ ހައްގު. ދެން ދަހޭގް އިން އަންނަ ހުކުމެއް ބަލާ ދޯ ދެން އީސީ އަށް ލޯކަލް ކައުންސިލު އިންތިޚާބު ބޭއްވޭނީ. ހޭއި، އެމްޑީޕީ އައި ވޮނާ ސީ ހައު ޔޫ ގެއިން ކޮންޓްރޯލް އޮފް އަވަރ ޕޯރޓަލް.


List gai himeney memberunge therein vote dhehvee Azim ekani\nހިޔާނާތުގެ ލިސްޓުގައި ހިމެނޭ މެމްބރުންގެ ތެރެއިން ވޯޓު ދެއްވީ އާޒިމް އެކަނި\nމެދު ހެންވޭރު ދާއިރާގެ މެންބަރު އަލީ އާޒިމް މަޖިލީހުގެ ޖަލްސާއެއްގައި. ހިޔާނާތުގެ ލިސްޓުގައި ހިމެނުނު މެމްބަރުންގެ ތެރެއިން ވޯޓު ދެއްވީ އާޒިމް އެކަނި-- -- ފޮޓޯ: މަޖިލިސް\nއެމްއެމްޕީއާރްސީގެ ހިޔާނާތުގައި ހިމެނުނު މީހުންގެ މައްސަލަތައް ބަލަން މަޖިލީހުގެ ތަޅުމުގައި މިއަދު ނެގި ވޯޓުގައި ހިޔާނާތުގެ ލިސްޓުގައި ހިމެނުނު މިހާރުގެ މަޖިލިސް މެމްބަރުންގެ ތެރެއިން ވޯޓު ދެއްވީ މެދު ހެންވޭރު ދާއިރާގެ މެމްބަރު އަދި އެމްޑީޕީގެ ޕީޖީ ލީޑަރު އަލީ އާޒިމް އެކަންޏެވެ.\nހިޔާނާތުގެ ލިސްޓުގައި މަޖިލީހުގައި މިހާރު ތިއްބެވި 16 މެމްބަރަކު ހިމެނިވަޑައިގަންނަވަ އެވެ. އޭގެ ތެރޭގައި ޕީޕީއެމް އަދި އެމްޑީޕީގެ މެމްބަރުންވެސް ހިމެނެ އެވެ.\nއެމްއެމްޕީއާރްސީގެ ހިޔާނާތުގެ މައްސަލަ ދިރާސާކޮށް މަޖިލީހުގެ ޖުޑިޝަރީ ކޮމިޓީއާއި ސަލާމަތީ ހިދުމަތްތަކާ ބެހޭ ސަބް ކޮމިޓީން އެކުލަވާލި ރިޕޯޓަށް މިއަދު މަޖިލީހުގައި ނެގި ވޯޓުގައި އާޒިމް ވޯޓު ދެއްވީ ރިޕޯޓް ފާސްކޮށް ލިސްޓް އާންމުކުރާށެވެ.\nއެ ރިޕޯޓް ފާސްކުރީ ވޯޓުގައި ބައިވެރިވެވަޑައިގެންނެވި 45 މެމްބަރުންގެ އިއްތިފާގުންނެވެ.\nރިޕޯޓާ ގުޅޭ ގޮތުން މިއަދު ކުރި ބަހުސްގައި ލިސްޓުގައި ހިމެނޭ 16 މެމްބަރުންގެ ތެރެއިން ދިފާއުގައި ވާހަކަ ދެއްކެވީ ނައިފަރު ދާއިރާގެ މެމްބަރު އަހްމަދު ޝިޔާމް އެކަންޏެވެ. ލިސްޓުގައި ނަން ހިމަނަފައި އޮތީ އަބުރުކަތިލުމުގެ ބޭނުމުގައި ކަމަށް ޝިޔާމް ވިދާޅުވި އެވެ.\nމަޖިލީހުގެ ކޮމިޓީން ހިޔާނާތުގެ ލިސްޓު އާންމުކުރީ އެސެޓް ރިކަވަރީ ކޮމިޝަނުން ފޮނުވި ގޮތަށެވެ. ނަމަވެސް ޝިޔާމް މިއަދު ވިދާޅުވީ ހިޔާނާތު ލިސްޓަކީ އިހުލާސްތެރިކަމާ އެކު އެކުލަވާލި ލިސްޓެއް ކަމަށް ގަބޫލު ނުކުރައްވާ ކަމަށެވެ.\nހިޔާނާތުގެ ލިސްޓުގައި ހިމެނިވަޑައިގަތުމުން ދިފާއުގައި ވާހަކަ ދެއްކެވި ނަމަވެސް މިއަދުގެ ވޯޓުގައި ޝިޔާމް ބައިވެރިވެވަޑައި ނުގަންނަވަ އެވެ. ވޯޓުގައި ބައިވެރިނުވީ ޒަރުރީ ކަމެއްގައި ބައިވެރިވުމަށް ތަނަކަށް ވަޑައިގަންނަވަން ޖެހިވަޑައިގަތުމަށް ކަމަށް ޝިޔާމް "އަވަސް" އަށް ވިދާޅުވި އެވެ.\nހިޔާނާތުގެ ލިސްޓުގައި ނުހިމެނުނަސް އެ ލިސްޓާ އެންމެ ބޮޑަށް ދެކޮޅު ހެއްދެވި ވިލިމާލެ ދާއިރާގެ މެމްބަރު އަހްމަދު އުޝާމް ވެސް މިއަދުގެ ވޯޓުގައި ބައިވެރިވެވަޑައެއް ނުގަންނަވަ އެވެ. ވޯޓު ނެގުމުގެ ކުރިން އެކަމާ ގުޅޭ ބަހުސްގައި އޭނާ ވިދާޅުވީ އެސެޓް ރިކަވަރީ ކޮމިޝަނުން ގާނޫނު ހިލާފުވެފައިވާ ކަމަށާއި އަދި ހިޔާނާތާ ގުޅޭ އެއްވެސް ލަފައެއް އެ ކޮމިޝަނުން މަޖިލީހަށް ނުދެވޭނެ ކަމަށެވެ. އަދި ކޮމިޝަނުން އެކުލަވާލި ރިޕޯޓް މަޖިލީހަށް ހިއްސާވެސް ނުކުރެވޭނެ ކަމަށެވެ.\nއެމްއެމްޕީއާރްސީގެ ލިސްޓުގައި ހިމެނުނު މިހާރުގެ 16 މެމްބަރުންގެ ތެރޭގައި އިދިކޮޅު ޕީޕީއެމް / ޕީއެންސީއަށް ނިސްބަތްވާ ނުވަ މެމްބަރުން ހިމެނެ އެވެ. ލިސްޓުގައި ނުހިމެނެނީ މަޑުއްވަރީ ދާއިރާގެ މެމްބަރު އާދަމް ޝަރީފް އަދި ފެލިދޫ ދާއިރާގެ މެމްބަރު އިބްރާހިމް ފަޒުލް ރަޝީދު އެވެ. އާދަމް ޝަރީފް ވޯޓުގައި ބައިވެރިވެވަޑައި ނުގަންނަވާއިރު ފަޒުލް މިއަދު މަޖިލީހަށް ވަޑައެއްނުގަންނަވަ އެވެ.\nލިސްޓުގައި އެމްޑީޕީއަށް ނިސްބަތްވާ މިހާރުގެ ހަަތަރު މެމްބަރުންވެސް ހިމެނެ އެވެ. އޭގެ ތެރެއިން ވޯޓު ދެއްވީ އާޒިމް އެކަންޏެވެ.\nއެމްއެމްޕީއާރްސީގެ ހިޔާނާތުގެ ލިސްޓުގައި ހިމެނުނު މީހުންގެ ތެރެއިން ސަރުކާރުގެ މަގާމު ތަކުގައި ތިބި މީހުން ވަކިކުރަންވެސް މިއަދު ފާސްކުރި އެވެ. އަދި އިންތިހާބީ މަގާމުތަކުގައި ތިއްބެވި ބޭފުޅުންގެ ތަހުގީގު އަވަސްކުރަން ކަމާ ގުޅޭ އިދާރާތަކަށް އަންގަންވެސް ފާސްކުރި އެވެ.\nރައްޔިތުންގެ މަޖިލިސް ކޮމިޝަން އޮން ސްޓޭޓް އެސެޓް ރިކަވަރީ


Noorul-islam.NET :: ފަތިސް ނަމާދުގެ އިހު ސުންނަތް\nފަތިސް ނަމާދުގެ އިހު ސުންނަތް\nލިޔުއްވީ : ޢަބްދުﷲ ޞިއްދީޤް\nފަރުޟު ފަސް ނަމާދުގެ ތެރެއިން ފަތިސްނަމާދަކީ ވަރަށް މަތިވެރި ނަމާދެކެވެ. ރަސޫލުﷲ ޞައްލަﷲ ޢަލައިހި ވަސައްލަމް ޙަދީޘް ކުރައްވާފައިވެއެވެ. « أثقل الصلاة على المنافقين صلاة العشاء وصلاة الفجر ، ولو يعلمون ما فيهما لأتوهما ولو حبوا ….. » =متفق عليه= މާނައަކީ: " މުނާފިގުންނަށް އެންމެ ބުރަ އަދި އެންމެ ބަރު ނަމާދަކީ ޢިޝާނަމާދާއި ފަތިސް ނަމާދެވެ. އެ ދެ ނަމާދުގެ ޡަވާބާއި ދަރުމަ މީސްތަކުންނަށް އެނގޭނަމަ ބިމުގައި ފިރުކެމުންވެސް އެ ދެ ނަމާދަށް އައީސްކަން ކަށަވަރެވެ."<?xml:namespace prefix = "o" />\nހަމަ މިފަދައިން ފަތިސްނަމާދުގެ އިހުސުންނަތަކީވެސް އެހާމަތިވެރި ދަރުމައާއި ޘަވާބު އޭގައި ހިމެނިގެންވާ ކަމެކެވެ. ރަސޫލުﷲ ޞައްލަﷲ ޢަލައިހި ވަސައްލަމްގެ އަރުހުން ރިވާ ވެގެންވެއެވެ: عَنْ عَائِشَةَ رَضِيَ اللهُ عَنْهَا عَنِ النَّبِيِّ صَلَّى اللهُ عَلَيْهِ وَسَلَّمَ قَالَ : « رَكْعَتَا الْفَجْرِ خَيْرٌ مِنَ الدُّنْيَا وَمَا فِيهَا » . وَفي روايةٍ لِمُسْلِم : « لَهُمَا أَحَبُّ إِلَيَّ مِنَ الدُّنْيَا جَمِيعاً » =أخرجه مسلم والترمذي= މާނައަކީ: ރަސޫލުﷲ ޞައްލަﷲ ޢަލައިހި ވަސައްލަމްގެ އަރިހުން އުއްމުލް މުއުމިނީން ޢާއިޝާ ރަޟިޔަﷲ ޢަންހާ ރިވާކުރައްވާފައި ވެއެވެ." ފަތިސްނަމާދުގެ އިހުސުންނަތުގެ ދަރުމައާއި ޘަވާބު ދުނިޔެއާއި ދުނިޔޭގައި ވާހާ އެއްޗަކަށް ވުރެން ހެޔޮކަން ބޮޑުވެގެން ވެއެވެ." އަދި އެހެން ރިވާޔަތެއްގައި ވެއެވެ. " ތިމަން ނަބިއްޔާގެ އަރިހުގައި އެ ދެ ރަކްޢަތް މުޅި ދުނިޔެއަށް ވުރެން ހެޔޮ ކަމާއި ދަރުމައިގެ ގޮތުން މަތިވެރި ވެގެންވެއެވެ."\nމިއީ ފަތިސްނަމާދުގެ ސުންނަތުގެ ވާހަކައެވެ. ފަތިސްނަމާދުގެ ފަރުޟު ދެ ރަކުޢަތުގެ ދަރުމައިގެ ވާހަކަ ކިހާވަރެއްވާނެ ބާއެވެ! ފަތިސްނަމާދަށް ދާމީހާ މިސްކިތަށް ވަދެ ތަޙިއްޔަތުލް މަސްޖިދުގެ ދެ ރަކުޢަތުގެ ބަދަލުގައި ފަތިސް ނަމާދުގެ އިހުސުންނަތުގެ ދެ ރަކުޢަތް ކުރުމުން ތަޙިއްޔަތުލް މަސްޖިދުގެ ޘަވާބުވެސް ލިބޭނެއެވެ.\nމިއީ މިކަމުގެ އެއްމެ އައުލާ ގޮތް ކަމުގައިވެސް އަލް ޢައްލާމާ އިބްނުލް އުޘައިމީން ވިދާޅުވެފައިވެއެވެ. އެހެން ނަމަވެސް ފުރަތަމަ ތަޙިއްޔަތުލް މަސްޖިދުގެ ދެ ރަކުޢަތް ކޮށްފައި ދެން ފަތިސްނަމާދުގެ އިހުސުންނަތުގެ ދެ ރަކުޢަތް ކުރިޔަސް މައްސަލައެއް ނެތެވެ. ފަތިސް ނަމާދުގެ އިހުސުންނަތުގެ ދެ ރަކުޢަތް ކުރާއިރު ލުއި (ކުރު) ގޮތަކަށް ކުރުން ސުންނަށްވެގެން ވެއެވެ.\nސޫރަތުލް ފާތިޙާގެ ފަހުގައި ދެ ރަކުޢަތުގައިވެސް ކުރު ސޫރަތެއް ޚިޔާރުކުރުން އެދެވިގެން ވެއެވެ. ފަތިސް ނަމާދުގެ އިހުސުންނަތް، ނަމާދުގެ ކުރިން ނުކުރެވުނު މީހާއަށް ފަތިސް ނަމާދު ފަހުންވެސް ކުރުމަށް ޝަރުޢުގައި ވަނީ ހުއްދަ ދެއްވާފައެވެ. ނަމާދު ކުރިން ކުރި ކަމުގައި ވިޔަސް ފަހުން ކުރި ކަމުގައި ވިޔަސް މި ދެ ރަކުޢަތުގެ ސިފައަކަށް ބަދަލެއް ނާންނާނެއެވެ.


އުމްރާއަށް ގޮސް އުޅުނު ރ. މީދޫ މީހަކު ނިޔާވެއްޖެ\nއުމްރާއަށް ގޮސް އުޅުނު ދިވެއްސަކު ނިޔާވެއްޖެއެވެ. ނިޔާވެފައި ވަނީ ރ. މީދޫ އުމުރުން 71 އަހަރުގެ ސައިދު ޔޫސުފެވެ. އޭނާ އުމްރާއަށް ގޮސްގެން އުޅުނީ ޒަމްޒަމް ހައްޖު އެންޑް އުމްރާ ޓްރެވަލްސްގެ ފަރާތުންނެވެ.އެ ޖަމާއަތުން ވަނީ ސައީދު ނިޔާވިކަން ހާމަކޮށްފައެވެ.ޒަމްޒަމް ގްރޫޕުން ބުނީ ސައީދު ނިޔާވީ މައްކާގައި ހުންނަ ކިންގް ފައިސަލް ހޮސްޕިޓަލުން ފަރުވާ ދެމުންދަނިކޮށް ކަމަށެވެ. އޭނާ ބަލިވެގެން ހޮސްޕިޓަލްގައި އެޑްމިޓް ކުރަން ޖެހުނު ސަބަބު ހާމައެއް ނުކުރެއެވެ.މިއީ...\nރ. މީދޫ ކައުންސިލްގެ ހިންގުން ހަރުދަނާ ކުރުމަށާއި ކައުންސިލުން ދޭ ހިދުމަތްތައް ތަރައްގީ ކުރުމަށް އެ ރަށުގައި އޮންނަ އެންމެ ދުވަސްވީ ޖަމިއްޔާ ޖަމިއްޔަތުލް ޞަލާޙްއިން ފަންޑު ދޭން ނިންމައިފިއެވެ. އެމްޖޭއެސްއިން މައުލޫމާތު ދިންގޮތުގައި، މީދޫ ކައުންސިލްގެ ހިންގުން ހަރުދަނާ ކުރުމާއި ރައްޔިތުންނަށް ދެމުންގެންދާ ހިދުމަތްތައް އިތުރަށް ފުޅާކޮށް ފަސޭހަކޮށް ދިނުމުގެ ގޮތުން ޖުމުލަ4ކަމަކަށް އެ ޖަމިއްޔާގެ ފަރާތުން ފަންޑު ދިނުމަށް ވަނީ ނިންމާފައެވެ. އެމްޖޭއެސްއިން ކައުންސިލަށް އެހީތެރިވާ...\nރ. މީދޫ ހޮސްޕިޓަލްގެ މަސައްކަތް މިއަހަރު ފަށަނީ


Kuhli Haalath Iulaan Kuree "Alhuvaafai Huri Dhathithakun" Salaamaiy Vaan - Raees - Vaguthu\nކުއްލި ހާލަތު އިއުލާން ކުރީ "އަޅުވާފައި ހުރި ދަތިތަކުން" ސަލާމަތްވާން – ރައީސް\nކުއްލި ނުރައްކަލުގެ ހާލަތު އިއުލާން ކުރީ ބައެއް ޤާނޫނުތަކުން "އަޅުވާފައި ހުރި ދަތިތަކުން" ސަލާމަތްވާން ކަމަށް ރައީސުލްޖުމްހޫރިއްޔާ އަބްދުﷲ ޔާމީން ވިދާޅުވެއްޖެއެވެ.\nރައީސް ޔާމީން މިހެން ވިދާޅުވީ އެމަނިކުފާނުގެ ސަރުކާރުން ގެނެސްދެއްވާފައިވާ ތަރައްޤީގެ މަޝްރޫޢުތަކުގެ މައުލޫމާތު އެކުލެވޭ ފޮތެއް ނެރުއްވަން ބާއްވަމުންދާ ރަސްމިއްޔާތެއްގައި ވާހަކަފުޅު ދައްކަވަމުންނެވެ.\nރައީސް ޔާމީން ވިދާޅުވީ ކުއްލި ނުރައްކަލުގެ ހާލަތު އިއުލާން ކުރީ އެހެން ގައުމުތަކުގައި ކަންތައްވާ ގޮތައް ނުރައްކާ ވެގެން ނޫންކަމަށާއި ނަމަވެސް ކުއްލި ނުރައްކަލުގެ ހާލަތު އިއުލާން ނުކުރި ނަމަ ހާލަތު އިތުރަށް ގޯސްވެގެން ދިޔައީސް ކަމަށެވެ.\nތަރައްޤީގެ މަޝްރޫޢުތައް ކުރިއަށް ގެންދެވި ގޮތައް އަލިއަޅުއްވާލައްވަމުން ރައީސް ވިދާޅުވީ އެމަނިކުފާނުގެ ސަރުކާރުން ކޮންމެ ދުވަހަކު ވެސް ކަންތައްތައް ޕްލޭން ކުރަމުން ގެންދިޔަ ކަމަށެވެ.\n"ސަރުކާރުން އަންނަން ޖެހޭނީ ތަސައްވަރެއް އޮވެގެން. އަޅުގަނޑުމެން ސަރުކާރާއި ހަވާލުވީ ތަސައްވަރެއް އޮވެގެން." ރައީސް ވިދާޅުވިއެވެ.\nރައީސް މިއަދު ވެސް ވިދާޅުވީ މާލެ އަކީ ހުރިހާ ރައްޔިތުންނަށް މަރުޙަބާ ކިޔާ ރަށެއް ކަމަށާއި މާލެ އަކީ ހުރިހާ ދިވެހިންގެ ރަށެއް ކަމަށެވެ.\n"މާލެ އަށް އަންނަމުންދާ ބަދަލުތަކަކީ އަންނަން ޖެހޭ ބަދަލެއް. މާލެ އަކީ ދިރުމެއް ނެތި އޮތް ރަށެއް. އާބާދީ އިތުރުވުމުގެ ސަބަބުން ދިމާވެފައިވާ މައްސަލަތަކަށް ހައްލެއް ހޯދަން ޖެހޭ. އެކަން ކުރިއަށް މިދަނީ." ރައީސް ވިދާޅުވިއެވެ.\nރައީސް ވިދާޅުވީ މިއަދު ގިނަ މައްސަަލަތަކެއް ހައްލު ކުރެވިފައި ވީނަމަވެސް ނިއުމަތެއް ލިބުމުން ކުރިން އުޅުނު އުނދަގޫ ގޮތް ބައެއް ފަރާތްތަކަށް ހަނދާން ނެތޭ ކަމަށެވެ.\nރައީސް ވިދާޅުވީ މާލެ އަކީ ފުރިބާރުވެފައި އޮތް ތަނެއްކަން މިއަދު ގަބޫލު ނުކުރައްވާ ކަމަށާއި މިއަދު މާލެ އިން ހުސް ބިންތައް ހޯދޭ ކަމަށެވެ. މާލޭގެ ޓްރެފިކް މައްސަލަ ހައްލު ކުރަން ރާވަން ޖެހޭ ކަންތައް ކުރެވިއްޖެ ކަމަށް ވެސް ރައީސް ވިދާޅުވިއެވެ.\nއޭޕްރީލް 25, 2018 12:17\nކޮބާ ރަންރީނދޫ ޓްވިޓަރޭ ހުންނާނެ މިހާރު ރަނގަޅަށް ރާކަނި މަސްކެވިފައި. ތަމެން މަަހަށް ދޭބަލަ މަހަށް މަހަށް މަހަށް ދޭބަލަ...\nއޭޕްރީލް 25, 2018 12:30\nކުއްލި ހާލަތު އިއުލާން ކުރީ ބަޣާވާތްކުރަން\nއޭޕްރީލް 25, 2018 12:43\nމާލެ އޮތީ ތޮއްޖެހިފައެއް ނޫން، 25 ބުރީގެ އެތައް އިމާރާތެއް ފެންނާނެ ކަމަށް މަމެންގެ ބިއުޓިފުލް އެން އޯސަމް އެން ފްލޯލެސް ސަރުކާރުން ވިދާޅުވުމުން ޖަޕާނުގެ ޓޯކިޔޯ ގައި ހުންނަ ގޮތަށް ސަރުކާރުގެ ހުރިހާ ބިމެއްގައި 150 ބުރީގެ އިމާރާތް ތައް ކުރަންވީއޭ. އެގޮތުން ހެންވޭރު ބޯޅަ ދަނޑު އޮތް ތަނުގައި ހުރި ސިޑިބަރިވެސް ތަޅާލާ ފުނޑާލާ އެތަން ވެސް ނަގާ އެއްލާލާ އެތަނުގައި 150 ބުރީގެ އިމާރާތެއް އަޅަންވީ އެންމެ މަތީގައި ފުޓް ބޯޅަ ދަނޑެއް ހެދުމަށް ފަހު. ވަށައިގެން ހަމަ ވަރުގަދަ އަށް ނެޓް ޖަހާލެވިދާނެ ނޫންތޭ. މަމެން މާލެ ހަދާނަމޭ ލިޓިލް ޓޯކިޔޯ އަށް ތަމެން ރަންރީނދޫ ޓްވިޓަރޭ މެން ތެޅި ތެޅި ތިބެން ޖެހޭނީ ކުރެވޭނެ ކުރާނެ އެއް ކަމެއްވެސް ނޯންނާނެއޭ. ވެން އިޓް ކަމްސް ޓު މާލެ ލާރޖް ކޮށްނޭ ޖައްސަން ޖެހޭނީ ބަލާބަލަ އެފެންނަނީ ލިޓިލް ޓޯކިޔޯ މާލެ މަލަމަތިން އެފެންނަނީ އޭ އެފެންނަނީއޭ އޯއް ޔޭއް ތަމެންނަށް ފެނޭތޭ ފެނޭދޯ ފެނޭތޭ ފެނޭދޯ. ވޮންޓް ޔޫ އެކްސެޕްޓް އިޓް ވޮންޓް ޔޫ ޑާންސް ޑާންސް ޑާންސް ޑާންސް..\nއޭޕްރީލް 25, 2018 12:50\nމާލޭގެ މަގުތަކުގައި ހުރި ވެހިކަލްސް ތަކުން ޓްރެފިކް ހައްލު ގެނައުމަށް ޓަކައި މާލެ އާއި ވިލިގިލި އާއި ދެމެދު އޮތް ކަނޑުއޮޅި ޗައިނާގެ އެހީގައި ހިއްކާލަންވީއޭ މާލެ ސައިޒުގެ ދެ މާލެ ވަރު. ދެން އެތަނުގައި ވެހިކަލްސް ތައް ޕާރކް ކުރާނެ އިމާރާތް ތައް ހަދަންވީ 25 ބުރިއަށް. އެއިރުން މާލޭގެ މަގުތަކުގައި ނުހުންނާނެ އެއްވެސް ވެހިކަލް އެއް ދޯ.\nއޭޕްރީލް 25, 2018 12:52\nރައީސުލްޖުމްހޫރިއްޔާ އަށް ޤާނޫނީގޮތުން ލިބިދެއްވާފައިވާ ބާރެއް އެފަދަޙާލަތުގައި ބޭނުން ކުރެއްވުމަކީ، ޤާނޫނަށް ޙުރުމަތްތެރިކޮށް ހިއްތެވުން. އެއީ ޤާނޫނާ ޚިލާފުވުމެއްނޫން.\nއޭޕްރީލް 25, 2018 13:40\nއެއީ ލާހޫރޭ ތަ\nއޭޕްރީލް 25, 2018 13:59\nއިދިކޮޅުންވެސް އަވަހަށް ނެރެންވީ ފޮތެއް ،، ކޮންމެހެވެސް ލިޔަންވާނެ ހުޅުޖެހިވާހަކަ ...\nއޭޕްރީލް 25, 2018 15:08\nކުއްލި ހާލަތުން އަރައިގަނެ ރާއްޖެ ލިޓިލް ސިންގަޕޯރ އަށް ހަދަން ގަސްތު ކުރާއިރު އެބަޖެހޭ ތިލަފުށި އެއްކޮށް ހިއްކާލަން އެމްޓީސީސީ އަށް ހަމަ ޖެހޭ ޓާރމްސް ތަކެއް ގެ ދަށުން ދީގެން ނަމަވެސް. ހިއްކާ ބިމުގެ ދެބައި ކުޅަ އެއްބައި ދެވިދާނެ ނޫންތޭ އެމްޓީސީސީ އަށް އަނެއް ބައި ތިލަފުއްޓަށް. އެހެން ހަދައިގެން ނަމަވެސް މިދިޔަ 30 އަހަރު ނުހިއްކި އޮތް ތިލަފުށި އެއް ކޮށް ހިއްކާލާ ހަމަ އެޓާރމްސްގެ ދަށުން ގުޅި ފަޅުވެސް އެއްކޮށް އެމްޓީސީސީ އަށް ދީގެން ހިއްކާލާ މާލޭގައި ހުރި އަމިއްލަ ވިޔަފާރި ކުރާ ކުންފުނި ތަކަށް ދޭންވީ އަކަފޫޓަކަށް މަހަކު 1 ރުފިޔާ ސަރުކާރަށް ދައްކާ ގޮތަށް ބިން ތައް. އެއިރުން މާލޭގައި މިހާރު މިއޮތް ބާރު ގަނޑު ކުޑަވާނެއެވެ. އަދި ތަންތަނުގެ ކުލި ވެސް ދަށް ވާނެއެވެ. އެއިރުން ކޮންމެ އަމިއްލަ ކުންފުންނަކަށް ހިން ދެމިލެވޭނެ ވިޔަފާރީ ގެ ގޮތުން އެފަދަ ބިމެއްގައި އިންވެސްޓް ކޮށް ގެން އިންޑަސްޓްރިއަލް މަސައްކަތް ތަކެއް ކޮށްގެން.\nއޭޕްރީލް 25, 2018 15:29\nށ. ގާކޮށީ ބީ ރިސޯރޓް ހަދާ ހުޅުވި އިރު ތިޔާ ރިސޯރޓްގައި މެދު ފަންތި އާއި އަދި މަތީ ފަންތީގައި ތިބީ މުޅިން ވެސް ބޭރު މީހުން ދޯ. މަސައްކަތު މީހުންނަށް އެކަނި ދޯ ދިވެހިން އުޅެނީ. މިފަދަ ކަންކަން ޓޫރިޒަމް މިނިސްޓްރީ އަށް ނުބެލެނީ ކީއްވެތޭ. ރާއްޖޭގައި ހަދާ ހުރިހާ ރިސޯރޓްސް ތަކެއް ހަދަނީ ގަވާއިދާއި ޚިލާފަށް އުޅޭ ބިދޭސީން ގޮވައިގެން ނެވެ. ތިޔާ ގާކޮށި ބީ ހެދީ %90 އެއީ ގަވާއިދާއި ޚިލާފަށް ރާއްޖޭގައި އުޅޭ ބަންގްލާދޭޝް މީހުން ލައްވާ ދިވެހި ބަޔަކު އަޑީގައި ތިބެގެން ނެވެ. ކަން މިހެން ހުރުމުން މިފަދަ ކަންކަން ހިނގާ ކަން ޓޫރިޒަމް މިނިސްޓްރީ އަށް އެނގި ހުރެ އިމިގްރޭޝަނަށް އެނގި ހުރެ މިފަދަ ކަންކަމާއި އަޅާ ނުލަނީ ކީއްވެތޭ. ހަދާ ކޮންމެ ރިސޯރޓެއްގައި އިމިގްރޭޝަން ގެ އެކަކު ފުލުހުންގެ އެކަކު އަދި ސިފައިންގެ އެކަކު އެބަހުންނަން ޖެހޭ ނޫންތޭ. މިފަދަ ކަންކަން އިސްލާހު ނުވެ ދަނީ ގޯހުން ގޯހަށް ގަވާއިދުން ކަން ކުރަން އުޅޭ ކުންފުނި ވަނީ ބޭންކް ރަޕްޓް އެވެ. ސަރުކާރުގެ އިކޮނޮމިކް ކައުންސިލް ވަނީ ނިދާފައި ދޯ މިކަމުގައި.\nއޭޕްރީލް 25, 2018 15:51\n"ފެއާމޮންޓް މޯލްޑިވްސް ސިއްރު ފެންފުށި"ގެ ނަމުގައި ގާކޮށިބީ ހުޅުވައިފި ނަމަ އެއީ މަމެން އުފާ ކުރާ ކަމެކޭ މަމެން އުއްމީދު ކުރަމޭ ތިޔާ ރިސޯރޓް އިން ވަޒީފާ ދޭއިރު ރިސޯރޓްގެ %50 އަށް ވުރެން މައްޗަށް ދިވެހިންނަށް ވަޒީފާ ދޭނެ ކަމަށް މިހާރު ވެސް ރިސޯރޓް ތަކުގައި އަދިވެސް %90 އަކީ އެއީ ބޭރު މީހުންނޭ އެކަން ބަލާނެ ފަރާތެއް ނޯވެއޭ އަދި މިހާރު ޓޫރިޒަމް މިނިސްޓްރީން އެކަން ބަލާ ގޮތް އެއީ އަމާ ބުނީ ތީ ފަރަށް ދާ އުސޫލުން ކުރާ ކަމެކޭ އެކަން ރަނގަޅު ކުރާށޭ ވެންޓް އިޓް ކަމްްްސް ޓު ޔޫ ޔޫއާރ ކެއަރލެސް ވޮންޓް ޔޫ ނޯ އިޓް ވޮންޓް ޔޫ ވޮންޓް ޔޫ ވޮންޓް ޔޫ ޑާންސް ޑާންސް ޑާންސް ޑާންސް...\nއޭޕްރީލް 25, 2018 19:23\nއިއުތިރާފު ވެވުނީތާ ތިމަންނަ ކުއްލިނުރައްކަލުގެ ހާލަތު އިއުލާނުކުރީ ޤާނޫނުއަސާސީއާ ޚިލާފަށްކަން. ޝަރީއަތްކުރެވޭދުވަހު ހެކިބަހަކަށް އަމިއްލަ ނަފްސުފުދޭ.\nއަޅުގަނޑަށް ހީވަނީ ރައީސް ނަންބަރު އައިނެއް ތުރުކުރަންވެއްޖެހެން. މާލޭގައި ރައްޔިތުން ދިރިއުޅޭ ހާލަތު ނުފެންނާތީ. ޙާލަތުއްޟަރޫރާގެ ދަށުން ރައީސަށް މިކަހަލަ ހިނިއަންނަޒާތުގެ ވާހަކަ ދެކެވެންޖެހޭނެ.\nއޭޕްރީލް 25, 2018 20:19\nސަރުކާރާ ދެކޮޅު ކޮމެންޓްތައް ޕޯސްޓްކޮށްދޭކަށް ނުކެރޭނެ ނަވާޒުއަކަށް. އެއީ ގިނަވާނީ ސަރުކާރާ ދެކޮޅު ކޮމެންޓްކަމަށްވާތީ. އޭގެ ހެއްކެއް ލައިކް ޑިސްލައިކް ނުކުރެވޭ ގޮތައް އޮތުންވެސް.\nއޭޕްރީލް 26, 2018 05:27\nޔަމީން ދަ ގުރޭޓު


Serena Williams Ge Firimeeha Vazeefa Ge Iss Magaamu Dhookohly Kalhu Meehakah E Magaamu Dheyn! - Vaguthu\nސެރީނާ ވިލިއަމްސްގެ ފިރިމީހާ ވަޒީފާގެ އިސް މަގާމު ދޫކޮށްލީ ކަޅު މީހަކަށް އެ މަގާމު ދޭން!\nމަޝްހޫރު ޓެނިސް ކުޅުންތެރިޔާ ސެރީނާ ވިލިއަމްގެ ފިރިމީހާ އަދި ރެޑިޓްގެ ކޯ ފައުންޑާގެ މަގާމުވެސް ފުރަމުން އަންނަ އެލެކްސިސް އޮހާނިއަން އޭނާގެ މަގާމު ކަޅު ނަސްލުގެ މީހަކަށް ދިނުމަށް އިސްތިއުފާ ދޭން ނިންމައިފިއެވެ.\nއުމުރުން 37 އަހަރުގެ އޮހާނިއަން ރެޑިޓް އުފައްދާފަައި ވަނީ މީގެ 15 އަހަރު ކުރިންނެވެ. އޭރުން ފެށިގެން ރެޑިޓުގެ ބޯޑު މެމްބަރެއްގެ ގޮތުގައި މަސައްކަތް ކުރަމުން އަންނަ އޮހާނިއަން ބުނެފައި ވަނީ މިކަން މި ކުރަނީ އޭނާގެ އަމިއްލަ ނަފްސަށާއި، އަންހެނުންގެ އިތުރުން އޭނާގެ ކުޑަ އަންހެން ދަރިފުގެ އިތުރުން އެމެރިކާ އަށް ކަމަށެވެ.\n”މިކަން ކުރަން މިހާރު މާ ބޮޑަށްވެސް ލަސް ވެއްޖެ. އަހަރެން މިކަން ކުރުމަކީ ކޮންމެހެންވެސް މަޖުބޫރު ކަމެއްގެ ގޮތުގައި ދެކެން. މާދަމާ އަހަރެންގެ ދަރިފުޅާއި އަންހެނުން އަހަރެން ކުރީ ކޮން ކަމެއް ހެއްޔޭ އެހުމުން އަހަރެން ބޭނުން ޖަވާބުދާރީ ވާން“ އޮހާނިއަން ބުނެފައި ވެއެވެ.\nމި ނިންމުން އައިސްފައި މިވަނީ މީގެ ހަފްތާ އެއްހައި ކުރިން ރެޑިޓްގެ ކުރީގެ ސީއީއޯ ރެޑިޓުން ދޮން މީހުންނަަށް އިސްކަން ދޭ ކަމަަަަށް ބުނެފައި ވަނިކޮށެވެ.\nއޮހާނިއަން އޭނާގެ މަގާމުން އިސްތިއުފާ ދީފައި ވާއިރު، އޭނާ ވަނީ އެމެރިކާގެ އެެހެން ކުންފުނިތަކުންވެސް މި ދަނޑިވަޅުގައި ރަނގަަޅު ނިންމުންތަކެއް ނިންމުމަށް ގޮވާލާފައެވެ.


Sarukaaruge 8 kunfunceh uvaalaifi\nއެމްއާރުޑީސީގެ މުވައްޒަފުންތަކެއް ވެހިކަލްތަކެއްގެ ކައިރީ މަޑުކޮށްލައިގެން: ގިނަ ކުންފުނިތަކުން ފައިސާ އިސްރާފު ކުރުން ބޮޑު -- ފޮޓޯ: އަވަސް\nއުވާލަން ކުރިން އިއުލާނުކުރި ސަރުކާރުގެ 17 ކުންފުނީގެ ތެރެއިން އަށް ކުންފުންޏެއް އުވާލައި، އިތުރު ކުންފުނިތަކެއް އުވާލުމުގެ މަރުހަލާ ފުރިހަމަ ކުރަން ފަށައިފި އެވެ.\nސަރުކާރުން ކުރިން ވަނީ 17 ކުންފުންޏެއް އުވާލަން އިއުލާނުކޮށްފަ އެވެ. މިގޮތުން މިހާތަނަށް އަށް ކުންފުންޏެއް އުވާލާފައިވާއިރު ފިނޭންސް މިނިސްޓްރީން މިއަދު ވަނީ އުވާލަން ޖެހޭ އިތުރު ނުވަ ކުންފުންޏެއް އުވާލުމުގެ މަރުހަލާގެ މަސައްކަތް ފަށާފަ އެވެ. އަދި އެ ކުންފުނިތަކުގެ ނަންތައް ވެސް އާއްމުކޮށްފަ އެވެ.\nއުވާލަން އިއުލާނު ކުރި ކުންފުނިތައް\nމޯލްޑިވްސް ނޭޝަނަލް ބްރޯޑްކާސްޓިން ކޯޕަރޭޝަން\nފެލިވަރު ފިޝަރީޒް މޯލްޑިވްސް\nކޫއްޑޫ ފިޝަރީޒް މޯލްޑިވްސް\nމަޑިވަރު ހޯލްޑިވްސް ޕްރައިވެޓް ލިމިޓެޑް\nގަން އެއާޕޯޓް ކޮމްޕެނީ\nމޯލްޑިވްސް ރޯޑް ޑިވްލޮޕްމަންޓް ކޯޕަރޭޝަން (އެމްއާރުޑީސީ)\nނޭޝަނަލް އިންވެސްޓްމަންޓް މެނޭޖުމަންޓް ކޮމްޕެނީ\nއުވާލާ ސަރުކާރު ކުންފުނިތަކުގެ ތެރޭގައި ހިމެނޭ މޯލްޑިވްސް ނޭޝަނަލް ބްރޯޑްކާސްޓިން ކޯޕަރޭޝަން (އެމްބީސީ) އަކީ ރައީސް މުހައްމަދު ނަޝީދުގެ ވެރިކަމުގައި ދައުލަތު މީޑިޔާ ސަރުކާރުން ހިންގަން އުފެއްދި ކުންފުންޏެކެވެ. އަދި ފެލިވަރާއި ކޫއްޑޫ ފިޝަރީޒަކީ ސަރުކާރުގެ މަސް ކުންފުނި މިފްކޯ ފަޅިކޮށްލުމަށް ފަހު ރައީސް ނަޝީދު އުފެއްދެވި ކުންފުނިތަކެވެ. މި ކުންފުނިތައް އުފެއްދުމުގެ ސަބަބުން މިފްކޯގެ ދަރަނި ބޮޑެތި ކުންފުނީގެ ވަސީލަތްތައް ބައިވެ ގެއްލުންވި އެވެ.\nމީގެ އަދި މޯލްޑިވްސް ރޯޑް ޑިވްލޮޕްމަންޓް ކޯޕަރޭޝަން (އެމްއާރުޑީސީ) އަކީ ރައީސް އަބްދުﷲ ޔާމީންގެ ވެރިކަމުގައި އުފެއްދި ކުންފުންޏެވެ. އަދި ފަހުން އެ ވެރިކަމުގައި އެ ކުންފުނި އުވާލަން ނިންމި އެވެ. ނަމަވެސް އެ ކުންފުނިން ބައެއް ގިނަ މަސައްކަތްތައް ކޮށްފައިވެ އެވެ. އަދި ހަޒާނާ މޯލްޑިވްސް އާއި ނޭޝަނަލް އިންވެސްޓްމަންޓް މެނޭޖުމަންޓް ކޮމްޕެނީ ވެސް އުފެއްދީ ރައީސް އަބްދުﷲ ޔާމީންގެ ވެރިމުގަ އެވެ.\nސަރުކާރު ހިއްސާވާ 30 އަށްވުރެ ގިނަ ކުންފުނި އެބައޮތެވެ. ނަމަވެސް މީގެ ގިނަ ކުންފުނިތަކަކީ އަމިއްލަ ފައިމައްޗަށް ދެތުވެ ހިންގާ ކުންފުނި ތަކެއް ނޫނެވެ. އަމިއްލަ ފައިމައްޗަށް ދެތުވެ ހިންގުމުގެ ބަދަލުގައި މި ކުންފުނިތަކަށް ސަރުކާރުން ފައިސާ ޕަންޕް ކުރަން ޖެހެ އެވެ. އަދި އައިއެފްއެފުން ދާދިފަހުން ނެރުނު ރިޕޯޓެއްގައިވާ ގޮތުން ސަރުކާރު ފަސް ކުންފުންޏެއްގައި ހުރި ދަރަނި އެކަނި 67 ބިލިއަން ރުފިޔާއަށް އަރަ އެވެ.\nފިނޭންސް މިނިސްޓްރީ އިބްރާހިމް އަމީރު ޕީސީބީ


vnews - Race 3: Salman Khan ge sababun thaavalah vureh maa fahathuga\nސަލްމާން ހާން - ފޮޓޯ: ޓީއޯއައި\nމިއަހަރު ބޮލީވުޑްގެ އެންމެ ބޮޑެތި ޕްރޮޖެކްޓްތަކުގެ ތެރެއިން ސަލްމާން ހާން މަސައްކަތް ކުރަމުން ގެންދާ "ރޭސް 3" ތާވަލާ އެއްގޮތަށް މަސައްކަތް ނިންމާލުމަށް ހުރިހާ ތަރިންވެސް ވަރަށް ބުރަކޮށް މަސައްކަތް ކުރަމުން އެބަގެންދެ އެވެ.\nހިންދީ ފިލްމް "ރޭސް 3" އަކީ މިއަހަރުގެ ޖޫން މަހުގެ ތެރޭގައި ޕްރިމިއާ ކުރުމަށް ތާވަލުކޮށްފައިވާ ފިލްމެކެވެ.\nމި ފިލްމުގެ މުހިއްމު ރޯލުތައް އަދާ ކުރާ ތަރިންނަކީ ސަލްމާން ހާން، ބޮބީ ޑިއޯލް، އަނިލް ކަޕޫރު، ޖެކުއަލިން ފެނާންޑޭޒް، ސާގިބް ސަލީމް އަދި ޑެއިޒީ ޝާހް އެވެ. "ރޭސް 3" ޑައިރެކްޓް ކުރަނީ ރީމޯ ޑި ސޫޒާ އެވެ.\nބޮލީވުޑްގެ ހަބަރުތައް ބުނާގޮތުން ދާދިފަހުން ސަލްމާންގެ މައްޗަށް އިއްވި ޖަލު ހުކުމާއި ގުޅިގެން ފިލްމުގެ މަސައްކަތް އޮތީ ތާވާލާއި އެއްގޮތަށް ކުރިއަށް ނުގޮސް ފާޑަކަށް ހުއްޓިފަ އެވެ. އެހެންކަމުން ފިލްމު ނިންމަން ޖެހޭ ތާރީހަށް ނިންމުމަށްޓަކައި ފިލްމުގެ ތަރިން ގެންދަނީ ދުވާލަކު އެތައް ވަގުތެއް މިފިލްމަށް ހުސްކުރަމުންނެވެ.\nރޭސް3ގެ ކާސްޓުން\n1998 ވަނަ އަހަރު ފުއްލާއެއް ޝިކާރަކުރުމުގެ ތުހުމަތުގައި ސަލްމާންގެ މައްޗަށް ޝަރީއަތް ހިންގާ އޭނާ ޖަލަށްލުމާއި ގުޅިގެން ފިލްމުގެ ޝޫޓިންއަށް ބުރޫ އަރާފައިވާއިރު މި ފިލްމަށް ކުރާ ބޮޑު ހޭދަ ބިނާ ވަނީ ސަލްމާންގެ މައްޗަށެވެ. އެހެންކަމުން ފިލްމު ލަސްވާނަމަ އެއީ ޕްރޮޑިއުސަރުންނަށް ލިބޭ ވަރަށް ބޮޑު ނުތަނަސް ކަމެކެވެ.\nސަލްމާންގެ މައްޗަށް ވަރަށް ބޮޑަށް ބަރޮސާވާ މި ފިލްމުގެ ޝޫޓިންގައި ލަސްތަކެއް ދިމާވި އަނެއް ސަބަބަކީ ކުއްލި ގޮތަކަށް ފިލްމުގެ ބައެއް މަންޒަރުތައް ނަގަން ހަމަޖެހުނު ލޮކޭޝަންތަކަށް ބަދަލު ގެންނަންޖެހުމެވެ. ކުރިން ގައުމުން ބޭރުގައި ނަގަން ހަމަޖެހިފައިވާ ބައެއް މަންޒަރުތައް މިހާރު ނަގަމުންދަނީ އިންޑިއާގަ އެވެ.\n"ރޭސް 3"ގެ މަސައްކަތް ކުރިއަށް ދަނީ ތާވަލާއި އެއްގޮތަށް ނޫން ކަމަށް ބުނެ މީޑިއާގައި ދެކެވޭ ވާހަކަތަކައި ގުޅިގެން ޕްރޮޑިއުސަރު ރަމޭޝް ތައުރަނީ ބުނީ ފިލްމުގެ މަސައްކަތް ދަނީ ތާވާލާ އެއްގޮތަށް ވަރަށް ރަނގަޅަށް ކަމަށެވެ. އަދި އަބޫދާބީގައި ނެގުމަށް ހަމަޖެހިފައިވާ މަންޒަރުތައް ނަގާ ނިމިފައިވާ ކަމަށާއި، މިހާރު ކުރިއަށް ދަނީ އިންޑިއާގައި ނަގަންޖެހޭ މަންޒަރުތައް ނެގުމުގެ މަސައްކަތް ކަމަށްވެސް ޕްރޮޑިއުސަރު ވަނީ ބުނެފަ އެވެ.


ގާނޫނު ބުނާ ތާރީހަށްވުރެ ހަ މަސް ފަހުން ޕްރީ ސްކޫލް ގަވައިދު ގެޒެޓްކޮށްފި\n05 ޖެނުއަރީ 2013\nޕްރީ ސްކޫލް ހިންގުމުގެ ޤާނޫނުގައި ބުނެފައިވާ ތާރީހަށްވުރެ ހަ މަސް ފަހުން ޕްރީ ސްކޫލް ހިންގުމުގެ ޤަވައިދު ގެޒެޓްކޮށްފި އެވެ.\nޕްރީ ސްކޫލް ހިންގުމުގެ ޤާނޫނުގައި ބުނެފައިވަނީ ރައީސުލްޖުމްހޫރިއްޔާ އެ ޤާނޫނު ތަސްދީޤު ކުރާ ދުވަހުން ފެށިގެން ހަމަސް ދުވަހުގެ ތެރޭގައި ޕްރީ ސްކޫލް ހިންގުމުގެ ޤަވައިދު އެކުލަވާލައި ގެޒެޓް ކުރަންވާނެ ކަމަށެވެ.\nޖެނުއަރީ 4، 2010 ގައި ރައީސް މުޙައްމަދު ނަޝީދު ގާނޫނު ތަސްދީޤު ކުރެއްވި ނަމަވެސް ޕްރީ ސުކޫލް ހިންގުމުގެ ޤަވައިދު ގެޒެޓްކޮށްފައިވަނީ ޤާނޫނު ފާސްވިތާ އެއް އަހަރު ފަހުން އިއްޔެ އެވެ.\nއެޑިޔުކޭޝަން މިނިސްޓްރީގެ ސްޓޭޓް މިނިސްޓަރު އިމާދު ސޯލިހް ވިދާޅުވީ ޤާނޫނުގައި ބުނެފައިވާ މުއްދަތުގައި ގަވައިދު ގެޒެޓް ކުރުމަށް މިނިސްޓްރީ ކުރަންޖެހޭ މަސައްކަތް ކުރި ކަމަށާ، ކަނޑައެޅިފައިވާ މުއްދަތަށް ގެޒެޓްކުރަން ވެސް ފޮނުވި ކަމަށެވެ. ނަމަވެސް ޤަވައިދުގައި ފުރިހަމަ ކުރަންޖެހޭ އިތުރު ކަންތައްތަކެއް ހުރިކަމަށް ބުނެ ބަންޑާރަނައިބު އޮފީހާއި ލޯކަލް ގަވަރުމެންޓް އޮތޯރިޓީ ޤަވައިދަށް ބައެއް ބަދަލުތައް ގެންނަން ބޭނުންވުމުން ގެޒެޓް ކުރުން ފަސްވީ ކަމަށެވެ.\n"އަޅުގަނޑުމެން އެޤަވައިދު ގެޒެޓް އޮފީހަށް ފޮނުވިން. އެކަމަކު ބައެއް މުއައްސަސާތަކުން އިތުރަށް މަޝްވަރާކުރަން ބޭނުންވުމުން ޤަވައިދު ގެޒެޓްކުރުން ފަސްވެގެންދިޔައީ" އިމާދު ވިދާޅުވި އެވެ.\nޕްރީ ސުކޫލުތަކާއި ބެހޭ ޤާނޫނުގައި ބުނެފައިވަނީ ޤާނޫނުގެ ދަށުން އެކުލަވާ ގަވާއިދުގައި ބުނެފައިވާ ކަންކަން ގާނޫނަށް އަމަލު ކުރަން ފަށާތާ އެއްއަހަރު ދުވަހުގެ ތެރޭގައި ޕްރީ ސުކޫލުތަކުން ފުރިހަމަ ކުރަންޖެހޭނެ ކަމަށެވެ. އެޑިޔުކޭޝަން މިނިސްޓްރީން ބުނީ ޕްރީ ސްކޫލް ހިންގުމުގެ ޤާނޫނަށް އަމަލު ކުރަން ފެށުމާއެކު ޕްރީސްކޫލް ތަކުގެ ހިންގުން ހަރުދަނާކޮށް އެތަންތަނުގެ ޤާބިލްކަން އިތުރުކުރުމަށް ފުރުސަތު ލިބިގެން ގޮސްފައިވާ ކަމަށެވެ.\nއަރުޝީފަށް ނެގީ 20/01/2017 00:47\nއެންމެފަހުން އަޕްޑޭޓްކުރީ 20/01/2017 00:47\nކޮރޯނާވައިރަސް: ބޮޑު ހަނގުރާމަ އަށް ފަހު އެންމެ ބޮޑު ގޮންޖެހުން\nހަސަން އާމިރު2މިނެޓު ކުރިން\nހަސަން އާމިރު4މިނެޓު ކުރިން\n"ގަންނާނެއްބާ" އަޅުވައިގެން ތިބޭ ބިދޭސީންގެ ބާރު ގަދަވެ ޤައުމީ ނުރައްކަލުން ކޮރޯނާ ނުރައްކަލަށް!\nކޮވިޑް19 އާ ގުޅިގެން ވީއައިއޭ އިން ރައްކާތެރިކަމުގެ ފިޔަވަޅުތައް ވަރުގަދަކޮށްފި


އިންޑިއާއަށް ކަނޑައަޅާފައި ހުންނަ ޑިފެންސް އެޑްޑަވައިޒަރަކަށް މުހައްމަދު އިބްރާހީމް ހަމަޖައްސައިފި | Sandhaanu\nއިންޑިއާއަށް ކަނޑައަޅާފައި ހުންނަ ޑިފެންސް އެޑްޑަވައިޒަރަކަށް މުހައްމަދު އިބްރާހީމް ހަމަޖައްސައިފި\nރާއްޖެއިން އަވަށްޓެރި އިންޑިއާއަށް ކަނޑައަޅާފައި ހުންނަ ޑިފެންސް އެޑްވައިޒަރުގެ މަގާމަށް ކާނަލް މުހައްމަދު އިބްރާހީމް އައްޔަންކުރައްވައިފިއެވެ.\nއިންޑިއާ އަށް ކަނޑައަޅާ ޑިފެންސް އެޑްވައިޒަރުގެ މަގާމަށް ކާނަލް މުހައްމަދު އިބްރާހީމް އައްޔަންކުރައްވައި އެ މަގާމުގެ ލިޔުން ހަވާލުކުރެއްވީ ބަންޑާރަކޮށީގައި ބޭއްވި ރަސްމިއްޔާތެއްގައި ޗީފް އޮފް ޑިފެންސް ފޯސް މޭޖަރ ޖެނެރަލް އަބްދުއްލާ ޝަމާލެވެ.\nކާނަލް މުހައްމަދު އިބްރާހީމް މިހާތަނަށް ހުންނެވީ އެޖުޓަންޓް ޖެނެރަލްގެ މަގާމުއެވެ. އޭގެކުރިން އޭނާ ވަނީ އެމްއެންޑީއެފް ސެންޓްރަލް އޭރިއާގެ ކޮމާންޑަރުގެ މަގާމު ވެސް އަދާކުރައްވާފައެވެ. އޭނާ ސިފައިންގެ ހިދުމަތުގައި މިހާރު 20 އަހަރަށްވުގެ ގިނަ ދުވަސްވެދާނެއެވެ.\nދިވެހިރާއްޖެއިން އިންޑިއާއަށް ކަނޑައަޅުއްވާފައި ހުންނަވާ ޑިފެންސް އެޑްވައިޒަރުގެ މަގާމުގައި ކުރިން ހުންނެވީ ކާނަލް އަހްމަދު ތާހިރުއެވެ.


ވާން އެދެމޭ ގާތުގާ (4) – Esfiya\nހިތާމަ ލޯބި2days ago\nވާން އެދެމޭ ގާތުގާ (4)\nގިނައިރު ރޮވުމުގެ ސަބަބުން އައިލީން އަށް ނިދުނެވެ. ނިދާފައި އޮތް އިރު ވެސް މަޑުމަޑު ގިސްލުމެތް އަނގައިން ނިކުމެގެން އާދެއެވެ. އައިލީން އެނދުމަތީގައި ބާއްވާފައި އޭނާ ގައިގައި ރަޖާ އަޅާދީފައި ރައިހާ އެކޮޓަރިން ނިކުމެގެން ދިޔައީ ލޮލުން އައިސް ފައި ހުރި ކަރުނަތައް ފޮހެލަމުންނެވެ. ބޭރަށް ނިކުން އިރު ޖޯލީގައި ތިބި ލިޔާން އަދި ޔާނިޔު ފެނުމުން ރައިހާ ދިޔައީ އެދެމީހުންނާ ދިމާލަށެވެ.\n” ކޮބާ ކިހިނެތް ތަ އައިލީން އޭނާ ކޮބާ ؟ ” އަވަސްއަވަހަށް ކެތްނުލަވާގެން ޔާނިޔު އަހާލިއެވެ. ” ރޮއެ ރޮއެ ވަރުބަލިވެގެން ނިދިފާ އޮތީ ، އައިލީ ވަރަށް ދެރަވެފާ ހުރީ އަހަރެންނަށް ވަރަށް އުނދަގޫ އައިލީ އެހެން އުޅޭތަން ބަލަން ، އެން ދެން މީގެ ފަހުން އެ އިވާން ގަނޑުގެ ވާހަކަ އައިލީ ކައިރި ނުދައްކާތި އިނގޭ ، ދެމީހުން ވެސް މިހާރު ވަކި ވެއްޖެ އައިލީ ބުނީ އިވާން އަށް ގުޅާފައި ވަކިވާން ބޭނުމޭ ، އަހަރެން ވަރަށް އުފާވި އައިލީ އެހެން ކަންތައް ކުރީ މާ ،” އެތާ އިން ހުސްޖޯލިއެތްގައި އިށީންނަމުން ރައިހާ ބުނެލިއެވެ. ” ދެން ހިނގާ ދާން ، އައިލީ ކައިރި އަށް އަންނަން ވާނެ އަދި ތިންމީހުން އިނގޭ އައިލީ އެތްގޮތަކަށް ވެސް އެކަނި ވިޔަ ދޭކަށް ނުވާނެ އެހެންނޫނީ އައިލީ ވިސްނާނެ ، ވީހޭވްޓުބީ ވިތް ހާ އެޓް އެނީ ކޯސްޓް ، ” އިރުކޮޅަކު އެހެން ތިބުމަށް ފަހު ޖޯލިން ތެދުވަމުން ރައިހާ ބުނެލިއެވެ. ލިޔާން އަދި ޔާނިޔު ވެސް އެއްބަސް ވުމުގެ ގޮތުން ބޯޖަހާލިއެވެ. ތިންމީހުން ގެއަތް ދާން މިސްރާބުޖެހިއެވެ. ވަކި ހިސާބަކުން ޔާނިޔު އެހެން ގޯޅިއަކަށް އެޅުމުން ރައިހާ އާއި ލިޔާން އެކަނި ވިއެވެ. ރައިހާ ގެ ހިތްދަނީ އޮބި ނޯންނަ ވަރަށް ތެޅެމުންނެވެ. މިހާ ދުވަސް ވީއިރު ވެސް އެ ހިތުގައި ލިޔާން އަށް ދެވިފައި ވާ މަގާމަކަށް ކުޑަވެސް ބަދަލެތް ނާދެއެވެ.\n” އަމް ރައީ އައިމް ސޮރީ އަސްލު އެ ގަނޑީ ހަގް ކޮށްލެވުނީ މާ ރައިހާ ގެ ހުއްދަ ނުހޯދާ އަހަރެންނަން އެހެން ރައީ އާއި ގާތް ވެވުނީމާ ” ރައިހާ ގެ ގެއާއި ހިސާބަތް އަރާފައި ރައިހާ ދާން ހެދުމުން ލިޔާން ބުނެލިއެވެ. ލިޔާން ގެ މިއަމަލުންނާ ބަސްތަކުން ރައިހާ ގެ ހިތް އުފާވިއެވެ. ” އިޓްސް އޯކޭ ލިޔާން ، ” ހިނިތުންވެލަމުން ރައިހާ ބުނެލިއެވެ.\nމެންދުރުގެ އަވިގަދަ ވަގުތު ބޭރުގައުޅެ ލާފައި ނުސްރާ އަދި ހާރޫން ގެއަތް އައެވެ. ގެއަށް ވަންގޮތަށް ވެސް ފުރަތަމަ ނުސްރާ ދިޔައީ އައިލީން ގެ ކޮޓަރިއަށެވެ. ކޮޓަރި ދޮރުހުޅުވާލައިފައި ނުސްރާބޯދިއްކޮށްލިއެވެ. އެއާއެކު ލައިގެން އޮތް ޔުނީފޯމް ވެސް ބަދަލުނުކޮށް އައިލީން ނިދާފައި އޮތުމުން ނުސްރާ ކަންބޮޑުވިއެވެ. އަވަސް ފިޔަވަޅުތަކެތް ގައި ނުސްރާ އައިލީން އޮތް އެނދާ ހަމައަތް ދިޔައިރު އައިލީން އޮތީ ދާހިތް ލާ ފޯވެފައެވެ. މޫނުމަތިން ވަރުބަލިކަން ފެންނަން ހުރިއިރު ތުންފަތް ވެސް ވަނީ ކުރަކި ވެފައެވެ. ދަރިފުޅު އޮތް ހާލާ މެދު ކަންބޮޑުވާ ހާލު ނުސްރާ އައިލީން ގެ މޫނުގައި އަތް ޖައްސާލީ އައިލީން ގެ މޫނުމަތީގައި ވާ ދާތިކިތައް ފޮހެލަދިނުމުގެ ބޭނުމުގައެވެ. މޫނުގައި އަތްލިހެންނެތް ހީނުވެ ނުސްރާ އަށް އަތްދަމާގަނެވުނީ އައިލީން ގެ ގައި ހޫނުކަމުންނެވެ. މަޑުމަޑުން އައިލީން ގެ ނިތްކުރިމަތީގައި ނުސްރާ އޭނާ ގެ އަތް ނުފުށުން ބާއްވާލިއެވެ. އެއާއެކު އޭނާ އަށް ދެލޯބޮޑުކޮށްލެވުނެވެ. އައިލީން އޮތީ ހުމާގެން ފިހި ފިހި އެވެ. ފާހަނައަތް ވަދެ ފެންތަށްޓަކާ ކުޑަ ތުވާލިކޮޅެތް ހިފައިގެން އައިސް ނުސްރާ އައިލީން ގެ ނިތްކުރިމަތީގައި ތުވާލިކޮޅު ތެއްކޮށްލާފައި ބާއްވާލިއެވެ. އެވަގުތު ވެގެން ދިޔައީ އައިލީން ގެ ކޮޓަރިއާއި ހިސާބައް ރައިހާ އާއި ވަގުތަށެވެ. އައިލީންގެ މޫނުމަތީގައި ފެން އުނގުޅަން އިން ނުސްރާ ފެނި ރައިހާ އަވަސް އަވަހައް އެދިމާލަށް ދެވުނީ ނުސްރާގެ މޫނުމަތިން ކަންބޮޑުކަން ފެނުމުންނެވެ. ” ދައްތާ އައިލީ އަށް ކީއްވީ ،؟” ކަންބޮޑުވެފައި ރައިހާ އަށް އަހާލެވުނެވެ. ” އަހަ ރައީ ، މި އައިލީ އޮތީ ވަރަށް ގަދައަށް ހުން އައިއްސާ ، ރައީ އާދެބަ މިތަނަށް ދައްތަ އެބަ އަންނަން ހޫނު ސޫޕް ތައްޓެއް ހަދާލައިގެން ،” ރައިހާ ކައިރި އަށް ޖެހިލަމުން ނުސްރާ ބުނެލިއެވެ. ޖަވާބުގައި ރައިހާ ބޯޖަހާލައިފައި އައިލިންގެ މޫނުމަތީގައި ފެން އުނގުޅާލިއެވެ. އެހެން އިންދާ އައިލީން ކުޑަކޮށް ލޯހުޅުވާލިއެވެ. ” ރައީ .” ބަލި އަޑަކުން އައިލީން ބުނެލިއެވެ. އައިލީން ގެ މިހާލު ފެނި ރައިހާ ފެންކަޅިވިއެވެ. އެހެން އިންދާ ނުސްރާ ސޫޕް ތަށި ހިފައިގެން އެތަނަށް އައެވެ. ކާހިތް ނެތަސް ނުސްރާ ކިޔަންފެށުމުން އައިލީން ސޫޕް ކޮޅެށް ބޯލިއެވެ. އެނދުގެ ފަޑީގައި އައިލީން ލެގިލައިގެން އިން އިރު އޭނާ ގެ ހިޔާލުތަކުގައި ވަނީ އިވާން އެވެ. އިވާން އަށްޓަކައި ހިތުގައި އެތައް ހާސް ޝަކުވާވީރު އައިލީން ގެ ހިތުގައި އެތަށް ޝަކުވާއެތް ވެއެވެ. އެކަމަށް އައިލީން ގެ ލޮލުން ފައިބަމުން ދިޔަ ކަރުނަތައް ވެސް ހެކިދެއެވެ.\nރޭނގަޑުގެ ހިތް ގައިމު ވަގުތު އެކަމުގެ އުފާހޯދުމަށް އައިލީން ގޭގެ ބަގީޗާ ގައި ހުރި އުނދޯލީގައި އިށީނދެލައިގެން އިނެވެ. ހުން ގަނޑު ކޮންމެސް ވަރަކަށް ރަނގަޅުވެފައި ވުމުން އައިލީން ގެ ގައިގައި ވަނީ ކުޑަކޮށް ބާރުޖެހިފައެވެ. ގޭގެ ދޮރާށީގެ ދޮރު ހުޅުވުނު އަޑަށް އައިލީން އެދިމާލަށް ބަލައިލިއެވެ. އެއާއި އެކު އެތެރެ އަށް ވަދެގެން އައި ރައިހާ ، ލިޔާން އަދި ޔާނިޔު އޭނާ އަށް ފެނުނެވެ. އުނދޯލީގައި އިނދެ އެމީހުންނާ ދިމާލަށް ބަލަހައްޓައިގެން އިން އައިލީން ޔާނިޔުގެ ލޮލުގައި އަޅައިގަތެވެ. މޫނުމަތީގައި އެތް ވެސް އުފަލެތް ފެންނަން ނެތެވެ. ތިންމީހުން އެތްކޮށް އައިލީން އިން ޖޯލިއާ ހަމަކޮށް އެތަނުން ޖޯލިއެތްގައި ފަހަރަކު މީހަކު އިނެވެ. އެކި އެކި މަޖާ ވާހަކަ ދައްކައިގެން އައިލީން ގެ މޫޑް ރަނގަޅުކުރުމުގައި ލިޔާން އާއި ރައިހާ އުޅުނު އިރު ޔާނިޔު އަށް އިނދެވުނީ ހޭށެވެ. އެދެމީހުންގެ ހިތްވަރުން އައިލީން ގެ މޫޑް ކޮންމެސް ވަރަކަށް ރަނގަޅުވިއެވެ. ” އޭއި ހިނގާ އެއްޗެއް ކާލަން ، އަހަރެން އަންނާނަން އެހެރަތާގައި ހުރި ފިހާރައިން ލުއި ކާނާ ކޮޅެށް ގަނެލައިގެން ” ޖޯލިން ތެދުވެލަމުން ރައިހާ ބުނެލިއެވެ. އެއާއެކު އެންމެން ބޯޖަހާލިއެވެ. ” މަޑު ރައިހާ އެކަނި ދާކަށް ނުވާނެ އަހަރެން ދާނަން ރައިހާ އާއި އެކު ” ލިޔާން ޖޯލިން ތެދުވެލަމުން ބުނެލިއެވެ. އެދެމީހުން ވެސް ފިހާރައަށް ދިޔުމުން މުޅި އެތަން ހަމަހިމޭން ވިއެވެ. ޖެހިލާ ވައިރޯޅިތަކުން ގަސްތަށް ހެލޭ އަޑާ ކުދި ކުދި ސޫފިއެއްޗެހި ގޮވާއަޑުނޫން އެހެން އަޑެއް އެތަނަކުން ނީވެއެވެ. ދައްކާނެ ވާހަކަ އެތް ނޭނގިފައި ޔާނިޔު އަދި އައިލީން އިނެވެ. ” އައިލީން މިހާރު ކިހިނެތް ؟ ” ދެމީހުން ގެ ދެމެދުގައި ވާ ހަމަހިމޭން ކަން ކަނޑުވާލަމުން ޔާނިޔު ބުނެލިއެވެ. ” މިހާރު ދެން ރަނގަޅު ” އައިލީން ބުނެލިއެވެ. ” އައިލީން، އަހަރެން ވާހަކަ އެތް ބުނަނަން ތަ ދެރަނުވާއްޗޭ ، އައިލީ ދެރަކުރާކަށް ނޫން އަހަރެން މިވާހަކަ މިދައްކަނީ ކީއެތް ” ދެއަތް ދެއަތާ މޮޑެލަމުން ޔާނިޔު ބުނެލިއެވެ. ” ހޫމްމް ، ކޮންވާހަކައެތް ” ޔާނިޔު އާއި ދިމާލަށް ބަލަހައްޓައިގެން އިނދެ އައިލީން ބުނެލިއެވެ. ” އަސްލު އިވާން އައިލީ އާއި ދުރުވީ އޭނާ ކުރިން ރައްޓެހިވި ކުއްޖެށް ގެ ސަބަބުން ، އައިލީ އާއި ރައްޓެހިވެގެން އުޅުނު އިރު ވެސް އިވާން އެ އަންހެން ކުއްޖާ އާއި ވާހަކަ ނުދައްކާ ހުރެހުރެފާ ދެއްކީ ، ދެންނޭނގެ އެކުއްޖާ ކީކޭކަމެތް ކީކީއެތް ، އަހަރެން ނަށް ވެސް އިނގުނީ ވަރަށް ފަހުން އިވާން އެހެން ކުއްޖަކާ ރައްޓެހިވެފީމޭ ބުނިފަހުން ، އެން އައިލީ ބޭވަފާތެރިންނަކަށް ކަރުނަ އޮށްސާނެކަމެއް ނެތް ، ހީ ޑޯންޓް ޑިޒާވް ޔޫ ، ފަހުން އިވާން ހިތަށް އަރާނެ އަތުން މިދޫވީ ކިހާ ބޮޑު ޖަވާހިރެތް ކަން ، އެހެންމާ ދެން ނުރޮއްޗޭ ، އަހަންނަން އިނގޭ މިކަންތަށް ގަނޑާ ހަދައިގެން ކަން އައިލީ ހުން އައީ އެހެންމާ ދެން ކަންކަމާ ނުވިސްނާތި ކިޔެވުމަށް ސަމާލުކަން ދީ އިނގޭ ، ރައިހާ ވެސް ހުންނަނީ ވަރަށް ދެރަވެފާ އައިލީ އަށް ތިހެން ވީމާ ، އެހެންމާ ދެން ނޯ ކްރައިން އިނގޭ ” ވިސްނާދޭ ރާގެށް ގައި ޔާނިޔު ބުނެލިއެވެ. ޔާނިޔުގެ ވާހަކަ ތައް އަޑުއަހާފައި އައިލީން އަށް އާ ހިތްވަރެށް ލިބުނު ފަދައެވެ. ލޮލުނަ ފައިބަން ރެޑީވެފައި އިން ކަރުނަ ތިކި ފޮހެލަމުން ޔާނިޔު އަށް ހިނިތުންވެލާފައި ބޯޖަހާލިއެވެ. އޭނާ ގެ އިޙްސާސްތަކަށް އިޙްތިރާމް ނުކުރި މީހަކަށްޓަކައި ކަރުނަ އޮހުރުވުމުގެ ބޭނުމެތް ކޮބާބާވައޭ ވެސް އެގަނޑީގައި ހިތަށް އެރިއެވެ.\nބޭނުން ވާވަރަށް އެއްޗެހި ގަނެވުމުން ރައިހާ އާއި ލިޔާން ގެއާއި ދިމާލަށް ދާން މިސްރާބުޖެހިއެވެ. ދެމީހުންގެ ދެމެދުގައު ރަސްކަން ކުރަމުން ދިޔަ ހަމަހިމޭން ކަން ކަނޑުވާލީ ރައިހާ ގެ މަޑު ހަޅޭކުންނެވެ. ފައިކައިރިން ލައިފައި ދިޔަ ކަޅުބުޅާފެނުމާއެކު ރައިހާ އަށް ކައިރީ ހުރި ލިޔާން ގައިގައި ހަޅޭލަވާލަމުން ބައްދާލިއެވެ. އެގޯޅިއަކީ ފުދޭވަރަކަށް އަނދިރި ގޯޅިއަކަށް ވެފައި ބުޅަލެތް ފެނުމުން ރައިހާ ބިރުން ހަލާކުނުވީ ކިރިޔާއެވެ. ލިޔާން އަށް ވެސްލިބުނީ ކުއްލި ސިހުމެކެވެ. ” ރައީ އަހަރެން ގައިގައި ތިހެން ބައްދާލައިގެން ތަ ދެން ހުންނަނީ ، ” އިރުގަނޑެށް ފަހުން ވެސް ރައިހާ ދުރަށް ނުދިޔުމުން ލާނެތް ހިނިތުން ވުމަކާއެކު ލިޔާން ބުނެލިއެވެ. އެއާއެކު ތެޅިގަނެފއި ރައިހާ އަށް ލިޔާން ގެ މެދުހަށިން ދޫކޮށްލެވުނެވެ. ” ސޮ..ސޮރީ ” އަޅާއިގަންނަމުން ކަހަލަ ގޮތަކަށް ރައިހާ ބުނެލިއެވެ. އަނދިރިކަމުގެ ސަބަބުން ރައިހާ ގެ މޫނުމަށްޗައްއަރައިފައިބަމުން ދިޔަ ކުލަވަރުތައް ވަނީ ލިޔާން އަށް ވަންހަނާވެފައެވެ.\n” ކަލޭނޭ މި ލިޔާން އާއި ރައިހާ ކޮބާތެ ، މިހާޜު ހާދަގިނައިރު ވެއްޖެއޭ ” އައިލީން ބުނެލިއެވެ. ޔާނިޔުގެ ވާހަކަ ތަކުން އައިލީން ގެ ހިޔާލުތަކުން އިވާން ވަނީ ވަރަށް ބޮޑަށް ދުރުވެފައެވެ. އައިލީން މިހެން ބުނެލިތަނުން ގެއަށް ވަދެގެން އައި ލިޔާން އަދި ރައިހާ ފެނުނެވެ.\n” ސާބަސް ދެމީހުންނަށް ތިޔައީ ކީއްކޮށްފާ ހާދަ ލަސްވީ ” ދިމާކުރާ ކަހަލަ ރާގަކަށް ޔާނިޔު ބުނެލިއެވެ. ” އެއީ ދެން އަހަރުމެން ދެމީހުން ދެމެދުގައި އޮތް ކަމެތް ކަލޭމެން ނުޖެހޭނެ އެކަމެތް ބަލާކަށް ދޯ ރައިހާ” ރައިހާ އަށް އެތްލޯ މަރާލަމުން ލިޔާން ލާނެތް ރާގެތްގައި ބުނެލިއެވެ. ލިޔާން އޭނާ އަށް އެތްލޯމަރަލުމުން ރައިހާ ގެ މޫނުވަގުތުން ރަތް ވިއެވެ. ހަތަރު މީހުން އެތަށް ވާހަކަ ދައްކަން ތިބެފައި ނުވައެތް ޖެހުމާއެކު ރައިހާ މެން ގެއާއި ދިމާލަށް ދާން ދިޔުމުން އައިލީން ވެސް ގޭތެރެ އަށް ވަތީ އަވަހަށް ނިދާލުމުގެ ބޭނުމުގައެވެ.\nUnmeedu kuran mibai vxx hurihaa readers ah kamudhaane kama ♥♥\nAnd don’t forget to cmnt and tell me how the stry was .♥♥\nNext part Tomorrow or tonight ISA ♥♥\nStay safe readers♥♥♥\nStry vrh reethi 🌹🌹 waiting for next part 🌹🌹🌹 stay safe 🌹🌹 stay home\nThank u soo much redlailacross♥♥\nSo happy to know that u like this part , ♥♥\nNext part mihaaru vaany submit kohlaafaa♥♥\nStay safe and take care♥♥♥\nUr welcome 🌹🌹🌹 u too 🌹🌹 stay safe and take care🌹🌹\nAneh part nufeney ei keeh ve? 😢\nYour this story is the best.. Masha allah… You areagreat story writer… May allah keep you blessed♥😘\nSwry guyss vaahaka las vaathy ♥♥\nEhyegaa yeoja inaane stry submit kohfaa adhi publish eh nuvey♥♥\nKeep waiting readers ♥♥\nމިޙަޔާތާ ދުރުނުވޭ… (2ވަނަބައި)\nލޯބި December 29, 2014\nމިހިތުގެ ލޯތްބޭ ތީ 2\nލޯބި March 21, 2016\nލޯބި August 5, 2020\nލޯބި May 14, 2014\nއިންތިހާޔަށް (17ވަނަ ބައި)\nލޯބި January 20, 2017\nއެކުގަ ނިމިގެން ދިޔުން ބޭނުމޭ…(4)\nލޯބި February 26, 2016\nވިންދު ލޯބިން ޖެހި ހިތެއްގައި (8)\nހިތާމަ ލޯބި September 8, 2017


މިނިސްޓްރީ އޮފް އިކޮނޮމިކް ޑެވެލޮޕްމަންޓް\nހަތަރު ފުރޮޅުލީ އެއްގަމު އުޅަނދު ދުއްވުމުގެ ލައިސަންސެއް އޮތުން\n- ވަޒީފާއާއި ގުޅޭ ދާއިރާ އިން ލިބިފައިވާ ތަޖުރިބާއަށް ބަލައިގެން\nމިނިސްޓްރީއާއި މިނިސްޓްރީގެ ދަށުގައިވާ ތަންތަނުން ވެހިކަލްގައި ކުރަންޖެހޭ ދަތުރުތައް ކުރުން.\nކޮންމެ ދުވަހަކު ހެނދުނު ދަތުރު ފެށުމުގެ ކުރިން ވެހިކަލް ރަނގަޅަށް ސާފުކޮށް ތެލާއި، އަޑީތެޔޮ އަދި ފެން ހަމަތޯ ބަލައި ޗެކްކޮށް ތެލާއި، ފެން ހަމަކުރުން.\nވެހިކަލްގައި ކުރާ ދަތުރުތައް ފޮތެއްގައި ލިޔެ ބެހެއްޓުން.\nމިނިސްޓްރީއަށް ތަކެތި ހޯދުމުގައި ވެހިކަލްތަކުން ކުރަންޖެހޭ ދަތުރުތައްކުރުމާއިއެކު ތަކެއްޗާއި މީހުން އުފުލުމުގައި ބޭނުންވާ އެހީތެރިކަންދިނުން.\nވެހިކަލްތަކުގައި މަރާމާތުކުރަންޖެހޭ ކަމެއް ހުރިތޯ ބަލާ ކަމާބެހޭ މުވައްޒަފުންނާއި ވާހަކަ ދައްކާ އެކަންކަން ރަގަޅުކުރުމާއި ވެހިކަލްތައް ސަރވިސް ކުރުވުން އަދި ވެހިކަލްތަކުގެ އަހަރީ ފީދެއްކި ސްޓިކާ އަދި ރޯޑްވާދިނަސް ސްޓިކާ މުއްދަތު ހަމަވުމުގެ ކުރިން ކަމާއިބެހޭ ސެކްޝަނާއި ގުޅިގެން ހޯދުން.\nއޮފީހުގެ ރަސްމީ މަސައްކަތްތަކާ ގުޅޭގޮތުން ޙަވާލުކުރެވޭ އެންމެހާ މަސައްކަތްތައް ކުރުން.\nމި ވަޒީފާއަށް ސިޓީ ފޮނުއްވުމުގެ އެންމެ ފަހު ތާރީޚަކީ 15 އޮކްޓޯބަރ 2019 ވާ އަންގާރަ ދުވަހުގެ 12:00 ގައެވެ. ހުށަހަޅުއްވާ ސިޓީ އަދި ދިވެހިރައްޔިތެއްކަން އަންގައިދޭ ކާޑުގެ ކޮޕީ، ތަޢުލީމީ ސެޓްފިކެޓްތަކުގެ ކޮޕީ އަދި ކުރިން މަސައްކަތްކޮށްފައިވާ ތަންތަނުގެ ރެފަރެންސް ސިޓީ މިނިސްޓްރީ އޮފް އިކޮނޮމިކް ޑިވެލޮޕްމަންޓަށް (ބޮޑުތަކުރުފާނު މަގު، މާލެ 20125) އެޑްރެސްކުރައްވައި ހަށަހެޅުއްވުން އެދެމެވެ.\nއެޕްލިކޭޝަން ހުށަހަޅުއްވާނީ ސީލްކުރެވިފައިވާ ސިޓީއުރައެއްގައެވެ. އަދި ސީޓީއުރައިގެ ބޭރުގައި އިޢުލާން ނަންބަރު އެގޭގޮތަށް "ޑްރައިވަރ – މިނިސްޓްރީ އޮފް އިކޮނޮމިކް ޑެވެލޮޕްމަންޓް" މިހެން ލޭބަލްކުރެވިފައި އޮންނަންވާނެއެވެ. އިތުރު މަޢުލޫމާތު ހޯއްދެވުމަށް، ރަސްމީ ދުވަސްދުވަހު 08:00 – 14:00 ދެމެދު 3323668 ފޯނަށް ގުޅުއްވައި ނުވަތަ [email protected] އަށް އީމެއިލް ކުރެއްވުން އެދެމެވެ.


Fuvahmulaku ring roadge baake baigai thaaru alhan fashaifi\nފުވައްމުލަކު ރިންގު ރޯޑްގެ ބާކީ ބައިގައި ތާރު އަޅަން ފަށައިފި\nފުވައްމުލަކު ސިޓީގެ ވަށައިގެން އޮންނަ ނައިބު ތުއްތު ހިނގުން ތަރައްގީ ކުރުމުގެ މަޝްރޫއުގައި އިއްޔެ ވަނީ މަގުގެ ދެވަނަ ބައިގައި ތާރު އަޅަން ފަށާފައި -- ފޮޓޯ: އެމްޓީސީސީ\nސަރުކާރުން އެމްޓީސީސީ އާއި ހަވާލު ކޮށްގެން ކުރިޔަށް ގެން ދާ ޏ. ފުވައްމުލަކުގެ ނައިބު ތުއްތު ހިނގުން، އެ ރަށުގެ ރިންގް ރޯޑް ހެދުމުގެ މަޝްރޫއުގައި ހިމެނޭ މަގުގެ ތާރުއެޅުމުގެ ބާކީ ބައިގެ މަސައްކަތް އިއްޔެ ފަށައިފި އެވެ.\nމި މަސައްކަތް ފެށުމުގެ ކުރިން، މި މަޝްރޫއުގެ ޑިޒައިނަށް ބަދަލު ގެނެސް މަޝްރޫއު ކުރިއަށް ގެންދަން ސަރުކާރުން ނިންމާފައި ވެއެވެ. ޑިޒައިނަށް ގެނައި މައިގަނޑު ބަދަލަކީ ވެއްޔާއި ސިމެންތި ބޭނުން ކޮށްގެން އަޅާ ބޭސްކޯސް ފަށަލައިގެ ބަދަލުގައި ހިލައިގެ ބޭސްކޯސް ނުވަތަ އެގްރިގޭޓް ބޭސް ކޯސް ފަށަލައަކަށް ބަދަލު ކުރުމެވެ.\nއެގްރިގޭޓް ބޭސް ކޯސް މެޓީރިއަލް ބޭނުން ކޮށްގެން މި މަޝްރޫޢު ކުރިއަށް ގެންދަން ނިންމީ، މިފަދަ މަޝްރޫއުތައް މީގެކުރިން ހިންގުމުގައި ލިބުނު ތަޖުރިބާއަށް ބަލައި މަޝްރޫޢުތަކުގެ ފެންވަރު ރަނގަޅުކުރުމަށެވެ. ޑިޒައިނަށް މި ބަދަލު ގެނެސްފައިވަނީ ނެޝަނަލް ޕްލޭނިން އެންޑް އިންފްރާސްޓްރަކްޗާ މިނިސްޓްރީފެ މަޝްވާރާއާއެކު އެވެ.\nސިޓީއެއްގެ ގޮތުގައި އޮތް ފުވައްމުލަކުގެ ނައިބު ތުއްތު ހިނގުމުގެ މަސައްކަތް އެމްޓީސީސީން ފަށާފައި ވަނީ ކުރިން އެ މަގުގައި ތާރު އަޅައި ނިންމާފައި އޮތް ހިސާބުންނެވެ. މި މަސައްކަތް ކުރިއަށް ގެންދަނީ ތިން ބަޔަކަށް ބަހާލައި މަގު ބަންދުކޮށްގެން ނެވެ.\nފުވައްމުލަކު ރިންގް ރޯޑް މަޝްރޫއުގެ އެއްބަސްވުމުގައި ސަރުކާރުން އެމްޓީސީސާއެކު އެއްބަސްވުމުގައި ސޮއިކުރީ 27 މާޗް 2019 ގައެވެ. މި މަޝްރޫއު ދަށުން 24،300 ސްކުއާ މީޓަރުގެ ރިންގް ރޯޑެއް ހެދުމާއެކު ލެޑް ބައްތި ޖެހުމާއި ފެން ހިންދާ ނިޒާމެއް ގާއިމުކުރާނެ އެވެ. މަޝްރޫޢުއަށް 32،042،893.70 ރުފިޔާ ހަރަދު ކުރެ އެވެ.\nއެމްޓީސީސީ ފުވައްމުލައް ރިންގް ރޯޑް\nފުވައްމުލަކުގެ 31 މަގެއް ހަދަން އެމްޓީސީސީއަށް\nހަތް ރަށެއްގެ މަގު ހެދުމުގެ ޑިޒައިނަށް ބަދަލު ގެނެސްފި


Karant kedeythee Kalaidhoo rahyyithun rulhi gadha vehfa!\nރިޕޯޓު - ކަރަންޓު ކެނޑުން\nކަރަންޓް ކެނޑޭތީ ކަލައިދޫ ރައްޔިތުން ރުޅި ގަދަވެފައި!\nރައްޔިތުންގެ މުދަލަށް ބޮޑެތި ގެއްލުންތައް ލިބޭ\nމަގުތައް ވަރަށް ބޮޑަށް އަޑިގުޑަންވެފައި\nކ. މާލެ7މެއި 2019 | އަންގާރަ 23:40 5,978\nލ. ކަލައިދޫ - އެމްޑީޕީ\nމީހުން ދިރިއުޅޭ ކޮންމެ ރަށެއްގައި 24 ގަޑިއިރު ކަރަންޓު ޔަގީންކޮށްދިނުމަކީ ކޮންމެ ސަރުކާރަކުން ރައްޔިތުންނަށް ވަމުން އަންނަ ވައުދެކެވެ. ނަމަވެސް މިއަދާ ހަމައަށް މިވައުދު އޮތީ ކުލައެއް ނުޖެހި ހުވަފެނެއްގެ ގޮތުގައި ކަމަށް ރައްޔިތުން ދަނީ ބުނަމުންނެވެ. ޚާއްސަކޮށް ރަމަޟާން މަހާ ދިމާކޮށް ކަރަންޓު ކެނޑޭ މައްސަލަ ބޮޑުވެ ރައްޔިތުން ރުޅި ގަދަވާ މަންޒަރު ފެންނެއެވެ. އެގޮތުން މިއަހަރުގެ ރަމަޟާން މަހާ ދިމާކޮށް ކަލައިދޫ ރައްޔިތުން ތިބީ ވެސް ކަރަންޓުގެ މައްސަލާގައި ރުޅި ގަދަވެފައެވެ.\nރާއްޖެއެމްވީ އަށް އެރަށުގެ ކައުންސިލްގެ ނައިބު ރައީސް މުހައްމަދު ޝަރީފު ވިދާޅުވީ 2008 ވަނަ ރައްޔިތުންގެ އިންޖީނުގެ ފެނަކައަށް ހަވާލުކުރި ނަމަވެސް އެތަނަށް މާބޮޑު ތަރައްގީއެއް ނާންނަ ކަމަށެވެ. ޝަރީފު ވިދާޅުވީ މިފާއިތުވެގެންދިޔަ ދެއަހަރެއްހާ ދުވަހު ކަރަންޓު ކެނޑުމަކީ އާންމު ކަމެއް ކަމަށާއި، ނަމަވެސް މިރަމަޟާން މަހާ ދިމާކޮށް ކަރަންޓު ކެނޑޭ މިންވަރު އިތުރު ކަމަށެވެ.\nޝަރީފު ވިދާޅުވީ އިރުއިރުކޮޅާ ކަރަންޓު ކެނޑޭތީ ރައްޔިތުންގެ ޝަކުވާ އިންތިހާއަށް ބޮޑު ކަމަށާއި، އާންމުގެ މުދަލަށް ވެސް އެކަމުގެ ސަބަބުން ގެއްލުން ލިބޭ ކަމަށެވެ.\n''ޓީވީ، ކޮންޕިއުޓަރު، ފްރިޖް ކަހަލަ އެއްޗެހި ހަލާކުވެގެން ރިޕޯޓު ކުރޭ. މިހެން ރައްޔިތުން ގެންގުޅޭ އެތައް އާލާތެއް މިހަލާކުވެ އެކި މައްސަލަތައް ދިމާވަމުން މިދަނީ. ރައްޔިތުން ތިބީ އިންތިހާއަށް ރުޅި ގަދަވެފަ،'' ޝަރީފު ވިދާޅުވިއެވެ.\nރޭގަނޑުގެ ވަގުތު ކަރަންޓު ދިއުމުން މަގުތަކުގެ އެކްސިޑެންޓްތައް ހިގުމުގެ ބިރު އެބައޮތްކަން ފާހަގަކުރައްވައި ޝަރީފު ވިދާޅުވީ މަގުތައް އަޑިގުޑަންވެ، މިހާރު ވެސް ވެހިކަލް ދުއްވާ މީހުންނާއި، ހިނގާބިނގާވެ އުޅޭ މީހުންނަށް އެކި އަނިޔާތައް ލިބިފައިވާ ކަމަށެވެ.\n''ދުވާލު ގަޑީގަ ވެސް މަގުތައް ހުންނަ ގޮތުން އާންމުންނަށް އަނިޔާވޭ އެބަ. ޕަބްލިކް ވޯކްސްގެ ހުރިހާ ވެހިކަލްތައް ހުރީ ހަލާކުވެފަ. އެހެންވީމަ މަގުތައް ލެވަލް ކުރަން ދަތިތައް ކުރިމަތިވޭ. ދެން އަދި ކަރަންޓް ނެތި މަގުތައް އަދިރިވީމަ ކިހައި ބިރުވެރިތޯ،'' ޝަރީފު ވިދާޅުވިއެވެ.\nއާބާދީގައި 1150 މީހުން ހިމެނޭ ކަލައިދޫގައި އިންޖީނު ގޭގައި ބޭނުން ކުރަމުންދަނީ 160 ކިލޯވޯޓުގެ ދެޖަނޭޓަރެވެ. ނަމަވެސް މުޅި ރަށަށް ކަރަންޓު 325 ކިލޯވޯޓުގެ ޖަނަރޭޓަރު ބޭނުންވެއެވެ.\nރަމަޟާން މަހާ ދިމާކޮށް ކަރަންޓް ބޭނުން ކުރާ މިންވަރު އެހެން މަސްތަކާ އަޅާ ބަލާއިރު އިތުރުވާނެއެވެ. ކަރަންޓު އިރުއިރުކޮޅާ ކެނޑޭ ކަމަށްވާ ނަމަ ރައްޔިތުން ނުރުހުންވެ ރުޅި ގަދަވާނެ ކަމާ މެދު ޝައްކެތްތެވެ. މިކަމުގެ ސަބަބުން އާންމު ދިރިއުޅުމުގެ ހުރިހާ މަސައްކަތެއް ހުއްޓޭއިރު ކަލައިދޫއަށް ދިމާވެފައިވާ ކަރަންޓްގެ މައްސަލަ ހައްލުކުރުމަށް ފެނަކައިގެ ހެޑް އޮފީހުގެ ސަމާލު ކަމަށް މި މައްސަލަ މިހާރު ވަނީ ގެނެސްފައެވެ. އަދި އެރަށުގެ ރައްޔިތުން އުންމީދު ކުރަނީ ދާއިމީ ހައްލެއް ލިބިގެން ދިއުމެވެ.


ވެލާނާ އިންޓަރނޭޝަނަލް އެއަރޕޯޓާއި، އެއަރޕޯޓާ ގުޅިފައިވާ ޚިދުމަތްތައް ފޯރުކޮށްދެމުންގެންދާ ފަރާތްތަކަށް ރައީސުލްޖުމްހޫރިއްޔާ ޝުކުރު އަދާކުރައްވައިފި - The President's Office\n14 ޖަނަވަރީ 2021، ރިފަރެންސް: 2021-009\nކޯވިޑް-19ގެ ބަލިމަޑުކަމުގެ ތެރޭގައި ވެލާނާ އިންޓަރނޭޝަނަލް އެއަރޕޯޓް (ވީ.އައި.އޭ) އަދި އެއަރޕޯޓާ ގުޅިފައިވާ ޚިދުމަތްތައް ފޯރުކޮށްދިނުމުގައި ހަރަކާތްތެރިވަމުންދާ ފަރާތްތަކުގެ ބުރަ އަދި އަގުހުރި މަސައްކަތްތައް ފާހަގަކުރައްވައި، ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް އެ ފަރާތްތަކަށް ޝުކުރު އަދާކުރައްވައިފިއެވެ. އެ މަނިކުފާނު މިއަދު ހަވީރު ވަނީ ވީ.އައި.އޭ.އަށް ޒިޔާރަތްކުރައްވައި، އެ ތަނުގައި މަސައްކަތްކުރައްވާ އެކި މުވައްސަސާތަކުގެ މުވައްޒަފުންނާ ބައްދަލުކުރައްވާފައެވެ.\nކޯވިޑް-19ގެ ބަލިމަޑުކަމުގެ ތެރޭގައި އަޅާފައިވާ ރައްކާތެރިކަމުގެ ފިޔަވަޅުތަކާއެކު ވެސް މިދިޔަ އަހަރު އެއަރޕޯޓުން ފަސިންޖަރުންނަށް ޚިދުމަތްދިނުމުގެ ސްޕީޑް ވަނީ އޭގެ ކުރީ އަހަރަށްވުރެ ބޮޑުތަނުން ހަލުވިކޮށްފައެވެ. އަދި މިދިޔަ އަހަރުގެ ފަހުކޮޅުން ފެށިގެން މިއަހަރުގެ ފުރަތަމަ މަހުގެ ނިޔަލަށް ޕީކް ސީޒަންގައި ފްލައިޓްތަކުގެ ހަރަކާތްތައް ވެސް ވަނީ ރެކޯޑް އަދަދަކަށް އިތުރުވެފައެވެ.\nވީ.އައި.އޭ.އަށް ރައީސުލްޖުމްހޫރިއްޔާ ކުރެއްވި ޒިޔާރަތުގައި އެ މަނިކުފާނު ވަނީ އެއަރޕޯޓުގެ އެރައިވަލް ޓަރމިނަލްއަށް ވަޑައިގަންނަވާ، މޯލްޑިވްސް އެއަރޕޯޓްސް ކޮމްޕެނީ ލިމިޓެޑް (އެމް.އޭ.ސީ.އެލް)އާއި، މޯލްޑިވްސް ކަސްޓަމްސް ސަރވިސް، އަދި މޯލްޑިވްސް އިމިގްރޭޝަންގެ އިސް ބޭފުޅުންނާ ބައްދަލުކުރައްވާފައެވެ. އަދި، އެ ބޭފުޅުންނާ ވާހަކަފުޅު ދައްކަވަމުން އެ މަނިކުފާނު ވަނީ، ކޯވިޑްގެ ހާލަތުގައި އެ މުވައްސަސާތަކުގެ މުވައްޒަފުންގެ ފަރާތުން ފެނިގެންދިޔަ ޚިދުމަތްތެރިކަން ފާހަގަކުރައްވާފައެވެ.\nމީގެ އިތުރުން، އެ މުވައްސަސާތަކަށް ކުރިމަތިވާ ދަތިތައް އޮޅުއްފިލުއްވައި، ކުރިއަށް އޮތް ތަނުގައި ޚިދުމަތުގެ ފެންވަރު އިތުރަށް މަތިކޮށް، ސްޕީޑް އަވަސްކުރެވިދާނެ ގޮތްތަކާ ގުޅޭގޮތުން ވެސް ރައީސުލްޖުމްހޫރިއްޔާ މަޝްވަރާކުރެއްވިއެވެ. އެއަރޕޯޓަށް ކުރެއްވި މި ޒިޔާރަތުގައި އެއަރޕޯޓުގެ ފިއުލް ފާމް، ކާގޯ ޓަރމިނަލް، ކާރގޯ ޖެޓީ، އޭޕްރަން، ވީ.އައި.ޕީ. ބިލްޑިންގ އަދި ސީޕްލޭން ޓަރމިނަލަށް ވެސް ރައީސުލްޖުމްހޫރިއްޔާ ވަޑައިގެންނެވިއެވެ. އަދި އެ ޕްރޮޖެކްޓްތަކުގެ މަސައްކަތްތަކުގެ އެންމެ ފަހުގެ މަޢުލޫމާތު ސާފު ކުރެއްވިއެވެ.\nވީ.އައި.އޭ. ތަރައްޤީކުރުމުގެ މަސައްކަތް ބާރަށް ކުރިއަށްދާއިރު، އެ މަސައްކަތްތަކުގެ ތެރޭގައި ހިމެނޭ ފިއުލް ފާމްގެ ގިނަ މަސައްކަތްތައް ވަނީ ނިމުމަކާ ގާތްވެފައެވެ. މި މަޝްރޫޢުގެ މަސައްކަތް ނިމޭއިރު މަތިންދާބޯޓަށް އަޅާ ތެޔޮ (ޖެޓް އޭވަން) އެއަރޕޯޓުގައި ރައްކާކުރެވޭ މިންވަރު މިހާރު ހުރި 15 މިލިޔަން ލީޓަރުން 45 މިލިޔަން ލީޓަރަށް އިތުރުކުރެވިގެންދާނެއެވެ. އަދި މީގެ އިތުރުން، ޕެޓްރޯލް ރައްކާކުރެވޭ މިންވަރު 100 ހާސް ލީޓަރަށް އިތުރު ކުރެވި، ޑީސަލް ރައްކާކުރެވޭ މިންވަރު 1 މިލިޔަން ލީޓަރަށް އިތުރުކުރެވިގެންދާނެއެވެ. ހަމައެއާއެކު، ފިއުލްބައުޒަރުތައް ބޭނުންކުރުމުގެ ބަދަލުގައި ފިއުލް ހައިޑްރަންޓް ބޭނުންކޮށްގެން ފަސޭހައިން މަތިންދާބޯޓަށް ތެޔޮ އެޅޭނެ އިންތިޒާމު ވެސް ހަމަޖެހިގެންދާނެއެވެ.\nވީ.އައި.އޭ. ތަރައްޤީކުރުމުގެ މަޝްރޫޢުގެ ދަށުން ވީ.އައި.ޕީ. އަދި ސީ.އައި.ޕީ.ގެ ޖާގަ ވެސް އެތައް ގުނައެއް އިތުރުވެގެންދާނެއެވެ. ހަމައެހެންމެ މިހާރުގެ ޕަސެންޖަރ ޓަރމިނަލް އަކީ 26،000 އަކަމީޓަރުގެ ޖާގައިގެ ތަނެއް ނަމަވެސް، މުޅި ޓަރމިނަލްގެ މަސައްކަތް ނިމުމުން އެ ތަނުގެ ޖާގަ 78،000 އަކަމީޓަރަށް އިތުރުވެގެންދާނެއެވެ. މީގެ އިތުރުން ވީ.އައި.އޭ.ގެ އައު ސީޕްލޭން ޓަރމިނަލްގެ މަސައްކަތްތަކުގެ 99 އިންސައްތަ މިހާރު ވަނީ ނިމިފައެވެ. އެ ތަނަށް ސީޕްލޭންގެ އޮޕަރޭޝަންތައް ބަދަލުކުރެވުމުން ސީޕްލޭން އޮޕަރޭޝަނަށް ލުއިފަސޭހަކަން ލިބުމުގެ އިތުރުން ވެލާނާ އެއަރޕޯޓްގެ މައި ރަންވޭ ބޭނުންކުރަން ފެށި، މުޅި އެއަރޕޯޓްގެ އޮޕަރޭޝަން އިތުރަށް ފުރިހަމަވެގެން ދާނެއެވެ. ވީ.އައި.އޭ. ތަރައްޤީކުރުމުގެ މަޝްރޫޢަކީ ގާތްގަޑަކަށް 1.2 ބިލިޔަން އެމެރިކާ ޑޮލަރުގެ އަގުބޮޑު މަޝްރޫޢެކެވެ.


ގޭތެރޭގައި ނޯވެ މަގުމައްޗަށް ނުކުމެބަލާށެވެ.\nއެއް މަގުން އަނެއް މަގުން ރީތިކޮށް ލޯހުޅުވައިން ހިނގާލަބަލާށެވެ.\nކާރުބާރޫ ބޮޑު ހިސާބުތަކަށް ގޮސް ރަނގަޅަށް ލޯ އަޅާލާ ހޯދާލަ ބަލާށެވެ.\nކަލޭ ގެ ސިފަ ހުރި އެހެން މީހަކު ހުރިތޯއެވެ. ކަލެޔާ ވައްތަރު އެހެން މީހަކު ފެނޭތޯއެވެ.\nއެއޮތީ އެތައް ހާސް ބަޔަކު އެއްވެފައިވާ މުޒާހަރާއެކެވެ. ރަނުގެ ފުރުސަތެކެވެ. ނިކަން ރަނގަޅަށް ފަހަރަކު މީހަކަށް ވަކި ވަކީންބަލާލަ ބަލާށެވެ.\nފަހަރެއްގައި ކުޑަކޮށް ވައްތަރު މީހަކު ފެނުނަސް ކަލޭ ހައިރާން ވާނަމުއެވެ. އަދި ކަލެޔާއި މުޅީން އެއްގޮތް މީހަކު ހުރެއްޖެ ނަމަ ކިހެނެއްވާނެބާވައެވެ؟ ނުވަތަ ފަހަރެއްގައި ކަލޭ މަގު މައްޗަށް ނުކުތް އިރު އެންމެން ތިބީ މުޅީން އެކީ އެކަށް ކަލެޔާއި އެއްސިފައިގައި ކަމަށް ވީ ނަމަ ކުރެވޭނީ ކޮން ކަހަލަ އިހުސާސްތަކެއް ބާވައެވެ؟\nއޭރުން ވާނެ ގޮތަކީ އެންމެންނަށް އެއް ނަމަކުން ގޮވަންޖެހި އެއް ގޮތަކަށް ބަލަން ޖެހި ތިމާއަށް ތިމާ ވަކިނުވެ، ގަޑުބަޑުވާނީ ނޫންބާވައެވެ؟\nބޭރުފުށުން ހުރިހާ އިންސާނުން އެއްގޮތް ކަންތައްތަކެއް ހުރެއެވެ. އެއްވެސް މީހެއްގެ ދެލޯ އެމީހެއްގެ ފުއްކިބައިގައިވާ މީހަކު، ނޭފަތް ކަކުލުގައި ހުންނަ މީހަކު، ހުދު ހަމުގައި އިސްތަށި ފަޅާފައި ހުންނަ މީހަކު އަހަރެމެން ނުދެކެމެވެ. މިހިރަ ކަންކަމުގައި އެންމެން އެއްގޮތެވެ.\nމިގޮތުން ބަލާއިރު އިންސާނީ ހަށިގަނޑު އޭގެ އަސާސްތަކުގައި އެންމެހާ އިންސާނުން އެއްގޮތެވެ. އަސާސީ ނޫން ކަންކަމުގައި އެކަކު އަނެކަކާއި މުޅީން ތަފާތެވެ. އެކަމަކު އަހަރެމެން އިންސާނެއް ކަން ދެނެގަންނަނީ އަސާސްތަކުގެ އަލީގައެވެ. އަސާސީ ނޫން ކަންކަމުގެ އަލީގައެއް ނޫނެވެ.\nއިންސާނީ ފިކުރަކީ ވެސް މިފަދަ އެއްޗެކެވެ. އޭގެ އަސާސްތަކުގައި އިންސާނީ ފިކުރު މުޅީން އެއްގޮތްވެ ސީދާވެގެންވެއެވެ. ނަމަވެސް އަސާސީ ނޫން ކަންކަމުގައި ތަފާތެވެ. މިސާލަކަށް އަނިޔާއަކީ ނުބައި ސިފައެއް\nކަމަށް ގަބޫލުކުރުމީ އަސާސީ އިންސާނީ ފިކުރެކެވެ. އޭގެ އިދިކޮޅު ވިސްނުމަކީ ހަތަރެސްފައިމައްޗަށް އޮތް ފިކުރެކެވެ. ނަމަވެސް މެންދުރު ގަރުދިޔައާ ބަތާ ކާންޖެހޭނެ ކަމަށް ގަބޫލުކުރުމީ އެއް އިންސާނާ އަނެއް އިންސާނާއާ ތަފާތުވާނޭ އަސާސީ ނޫން އިންސާނީ ފިކުރެކެވެ. ނަމަވެސް ހަނދާންކުރަން ޖެހޭ ކަމަކީ މި އިންސާނީ ފިކުރަށް ރައްބާނީ ވަޙީން އަލިކަން އެޅުނީމާ އެ ފެންނަ ބޮޑުމަންޒަރުން މަހުރޫމުވެއްޖެ މީހަކީ ފިކުރުގެ މީރުކަމުން ހަގީގަތުގައި މަހުރޫމުވެއްޖެ މީހެއް ކަމެވެ.\nކޮންމެ އަކަސް ބުނެވޭތޯ މިއުޅޭ އެއްޗަކީ ބޭރުފުށުން އަހަރެމެން އިންސާނުން އެންމެން އެއްގޮތް ނުވުން އެއީ ނިޢުމަތެއް ކަމުގައި ގަބޫލުކޮށްގެން ތިބޭއިރު، އިންސާނީ ފިކުރުގެ ތަފާތަކީ ހަމަ އެވަރުގެ ނިޢުމަތެއް ކަން ގަބޫލުކޮށް، އެއްވެސް ބީރައްޓެހި ކަމެއް ނެތި ލޯތްބާއި އިހުތިރާމާ އެކު އެތަފާތު ބަލައި ނުގަނެވެން ވީ އެއްވެސް ސަބަބެއް ނެތް ވާހަކައެވެ.\nއަދި އަނެކާގެ ފިކުރަކީ އިންސާނީ ފިކުރުގެ އަސާސްތަކާ ވެސް ފުށުއަރާ ލާއިންސާނީ ފިކުރެއް ކަމުގައި ވިޔަސް، ހަމައެކަނި އެފިކުރުގެ ސަބަބުންނޭ ބުނެ ގޮށްމުށް ދައްކަންޖެހޭ ސަބަބެއް ވެސް ނެތް ވާހަކައެވެ. އެއީ ފުށްކިބައިގައި ނޭފަތެއް ހުރި މީހަކު ފެނުން ދުވަހަކުން އޭނާގެ އެ ނޭފަތް ކަނޑާކަށް ވެސް އަހަރެމެންނަކު ނުދުވާނޫއެވެ. އެހެނަސް ބީރައްޓެހި ނަޒަރަކުން އަހަރެމެން އޭނާއާ ދިމާއަށް ބެލިޔަދޭށެވެ. އެކަމާ އޭނާވެސް ޝަކުވާ ނުކުރާށެވެ.


Sushant ge marah maheh fahun, eynaa ge loabiveriyaa ge udhaasthah bandunkohlaifi\nސުޝާންތު އަދި ރިއާ--\n15 ޖުލައި 2020 - 08:50:08\nބޮލީވުޑުގެ ކުޅަދާނަ ތަރި، ސުޝާންތު ސިންގް ރާޖުޕުތުގެ މަރަށް އިއްޔެ މަހެއްވެގެން ގޮސްފައިވާއިރު އޭނާ ލޯބީގެ ގޮތުން ގުޅިގެން އުޅުން ކަމަށް ބުނާ، ރިއާ ޗަކްރަބޯޓީ، އެކަމާއި ގުޅިގެން ފުރަތަމަ ފަހަރަށް ވާހަކަ ދައްކައިފި އެވެ.\nރިއާ، އޭނާގެ އުދާސްތައް ސޯޝަލް މީޑިއާ މެދުވެރިކޮށް ބަންޑުންކޮށްލިއިރު އޭނާ ވަނީ މިދިޔަ މަހެއްހާ ދުވަހު، އޭނާ އެކަމާއި ކުރިމަތިލީ ވަރަށް ހިތްވަރާއެކު ކަމަށް ބުނެފަ އެވެ. އަދިވެސް އެ އިހުސާސްތަކާއި ކުރިމަތިލާން ދަތިކަން ފާހަގަކޮށް ރިއާ ބުނީ، އޭނާއަށް، ލޯތްބަކީ ކިހާ ވަރެއްގެ އެއްޗެއްކަން އެނގުނީ ސުޝާންތުގެ ސަބަބުން ކަމަށެވެ.\nއެގޮތުން ކޮންމެ ދުވަހަކު ވެސް އާކަންތައްތަކެއް ދަސްވެގެންދާ ކަމަށާއި އޭނާއާއެކު ސުޝާންތު ނެތް ނަމަވެސް އެކަންކަން ދުވަހަކު ވެސް ހަނދާނުން ނުނެތޭނެ ކަމަށް ރިއާ ބުނެ އެވެ.\nއޭގެ އިތުރުން ވެސް ސުޝާންތަކީ ޖައްވީ ކަންކަމަށް ލޯބިކުރާ ފަރާތެއްކަމުން، ރިއާ ވަނީ، ޝޫޓިން ސްޓާއެއް ފެނޭތޯ ބަލާނެ ކަމަށާއި އަދި އަނބުރާ ސުޝާންތު ލިބޭތޯ "ވިޝް" ކުރާނެ ކަމަށް ވެސް ބުނެފަ އެވެ.\nއުމުރުން 28 އަހަރުގެ ރިއާ އިތުރަށް ބުނީ، ސުޝާންތަކީ ވަރަށް ރަނގަޅު މީހެއް ކަމަށާއި އޭނާގެ ފަރާތުން ވަރަށް ރަނގަޅު ގިނަ ކަންތައްތަކެއް ވެސް ދަސްވި ކަމަށެވެ.\nސުޝާންތުގެ މަރަށް އިއްޔެ މަހެއް ވުމާއެކު ގިނަ ތަރިންތަކެއް ވަނީ އޭނާގެ ހަނދާންއާކޮށްފަ އެވެ. އެގޮތުން ސުޝާންތު މިއަދު ދުނިޔޭގައި ނެތް ނަމަވެސް އޭނާގެ ހަނދާން ދުވަހަކު ވެސް ނުނެތޭނެ ކަމަށް ބުނެ އެވެ.\nމިދިޔަ މަހުގެ 14 ވަނަ ދުވަހު، މުމްބާއީގައި ސުޝާންތު ދިރިއުޅެމުންދާ ގޭގައި އޭނާ މަރުވެފައިވާއިރު، އޭނާގެ ޕޯސްޓްމޯޓަމް ރިޕޯޓުން ދައްކާ ގޮތުގައި މަރުވެފައި ވަނީ އަމިއްލައަށެވެ.\nއެންމެ ފަހުން ޝްރައްދާ ކަޕޫރާއެކު މިދިޔަ އަހަރު ނެރުނު ފިލްމު، ޗިޗޯރުން ފެނިގެންދިޔަ ސުޝާންތުގެ އެންމެ ފަހު މަސައްކަތް މިމަހުގެ ތެރޭގައި އެޅުވުމަށް ވަނީ ނިންމާފަ އެވެ. ޑިޒްނީ ޕްލަސް ހޮޓްސްޓާ އިން ފިލްމު ނެރޭނީ، މިމަހުގެ 24 ގަ އެވެ.


މާފުށީގައި ހިނގައިދިޔަ ހާދިސާގެ ސަބަބުން ފަތުރުވެރިކަމަށް ބުރޫއަރާފާނެބާ؟ | Jazeera\tމާފުށީގައި ހިނގައިދިޔަ ހާދިސާގެ ސަބަބުން ފަތުރުވެރިކަމަށް ބުރޫއަރާފާނެބާ؟ - Jazeera\nމާފުށީގައި ހިނގައިދިޔަ ހާދިސާގެ ސަބަބުން ފަތުރުވެރިކަމަށް ބުރޫއަރާފާނެބާ؟\nނަފްހާ ހަމީދު February 11, 2020 63 views0\nނިމިދިޔަ ހަފްތާ އަޅުގަނޑުމެންނާއި އަލްވަދާއުކީ، އަޅުގަނޑުމެންގެ ތެރޭގައި މަދުން ނޫނީ ނީވޭ ޚަބަރަކާއިއެކުއެވެ. ރާއްޖެއަށް ޗުއްޓީ ހޭދަކޮށްލުމަށް އައިސްގެން އުޅޭ ފަތުރުވެރިޔަކާއި މާފުށީގައި މަސައްކަތް ކުރާ ފުލުހުންނާއި ދެމެދު ހިނގައިދިޔަ ހަމަނުޖެހުމާއި ގުޅިގެން ދުނިޔޭގެ ސަމާލުކަން ވަނީ މި ހަމަނުޖެހުމަށް ލިބިފައެވެ.\nބައެއްފަރާތްތަކުން މި ޙާދިސާގައި ފަތުރުވެރިޔާގެ ދިފާއުގައި ވާހަކަ ދައްކަމުންދާއިރު، އަނެއްބަޔަކު މިކަމާއި ދެބަސްވެ ފަތުރުވެރިޔާގެ މި ޢަމަލުތައް ކުށްވެރިކޮށްފައެވެ. މި ޢަމަލާއިގުޅޭ ގޮތުން ސޯޝަލް މީޑިޔާގެ އެކި ޕްލެޓްފޯމް ތަކުގައި ވަރަށް ގިނަ ބަހުސްތައް ދަނީ ކުރެވެމުންނެވެ. ނަމަވެސް ސުވާލަކީ ރާއްޖޭގެ އިޤްތިޞާދުގެ މައި ދޮރޯށި ކަމުގައިވާ ޓުއަރިޒަމްއަށް މިކަމުގެ އަސަރު ކޮށްފާނެތޯއެވެ؟\nރާއްޖެ އަކީ ފަތުރުވެރިކަމަށް ވަރަށް ބޮޑަށް ބަރޯސާވެފައިވާ ގައުމަކަށް ވުމުގެ ސަބަބުން މިފަދަ ކުޑަ ކުޑަ ކަމަކުންވެސް ރާއްޖޭގެ ފަތުރުވެރިކަމަށް ފޫނުބެދޭ ފަދަ ގެއްލުންތަކެއް ވެދާނެއެވެ.\nދުނިޔޭގެ އެކި ހިސާބު ތަކުގައި، ރާއްޖޭގެ މިފަދަ ކަންތައްތަކަށް ވަރަށް ގިނަ ބައެއްގެ ލޯތައް އަމާޒުވެގެންދާނޭ ކަމީ ޝައްކެއްވެސް އޮތް ކަމެއް ނޫނެވެ. އެހެންކަމުން މި ޢަމަލާއި ގުޅިގެން "ދުނިޔެ މަތީގެ ސުވަރުގޭގެ" ނަމުން މަޝްހޫރުވެފައިވާ ރާއްޖެއަށް އަންނަ ފަތުރުވެރިންގެ އަދަދު މަދުވެގެންދާނޭ ކަމާއި މެދު ޝައްކެއްވެސް ނެތެވެ.\nބައެއް ފަރާތްތަކުން ދެކޭ ގޮތުގައި، "ޑްރީމް ޑެސްޓިނޭޝަން" އެއްގެ ގޮތުގައި ފާހަގަކޮށްފައިވާ ދިވެހިރާއްޖެއަށް އައުމުގެ ޚިޔާލު މުޅިން ދޫކޮށްލަން ޖެހެއެވެ. އަދި އަނެއް ބައި މީހުން މި ޢަމަލު ސިފަ ކުރަމުންދަނީ، އިންސާނުންގެ ޙައްގު ތަކަށް އަރައިގަތުމުގެ ޢަމަލެއްގެ ގޮތުގައެވެ.\nމި ހަމަނުޖެހުމާއި ގުޅިގެން ރާއްޖޭގައި ވެރިކަން ކުރަމުން އަންނަ ކޯލިޝަން ތެރޭގައިވެސް ދަނީ ހޫނު ބަހުގެ ހަމަލާތަކެއް ރައްދުކުރެވެމުންނެވެ.\nމިމައްސަލައާއި ގުޅިގެން ރައީސް ނަޝީދު އެންމެ ފުރަތަމަ ވިދާޅުވެފައިވަނީ، މާފުށީގައި ފަތުރުވެރިއެއް ހައްޔަރުކޮށްފައިވަނީ ގޯހުން ނޫން ކަމަށް ދެކެވޭ ކަމީ ކަންބޮޑުވުން އިތުރުވާ ކަމެއް ކަމަށާއި، ހާލަތާއ ނުބައްދަލު ބާރުގެ ބޭނުންކުރުމާއި، އަންހެނެއްގެ ގަޔަށް ބޮލަށް ފިރިހެން ފުލުހުން އެރުމާއި، މި އެންމެ ކަމަކީ ރާއްޖޭގެ ރީތިނަން ޚަރާބުވެ ފަތުރުވެރިކަމުގެ ވިޔަފާރިއަށް ނުހަނު ގެއްލުންވާނެ ކަންކަންކަމުގައެވެ.\nރައީސް ނަޝީދު މި މޭރުމުން ވާހަކަފުޅު ދެއްކެވީ، މިހާރުގެ ހޯމް މިނިސްޓަރ އިމްރާން އަބްދުﷲ ފުލުހުން ކަންކުރެއްވީ ރަނގަޅަށްކަމަށް ވިދާޅުވެފައިވަނިކޮށެވެ. މީގެ އިތުރުން ޕޮލިސް ކޮމިޝަނަރ މުޙައްމަދު ހަމީދު ހާމަ ކުރާ ގޮތުގައި، ފުލުހުން ކަންތައްކޮށްފައިވަނީ ގޯސްކޮށް ކަމަށާއި މިކަމާއި ގުޅިގެން މޯލްޑިވްސް ޕޮލިސް ސާރވިސްގެ ނަމުގައި، ފަތުރުވެރިޔާއާއި ދިވެހި ލޮބުވެތި ރައްޔިތުންގެ ކިބައިން މާފަށްއެދޭކަމަށެވެ.\nކޮންމެއަކަސް މާފުށިން ހައްޔަރުކުރި ޓްރެވެލް ބްލޮގަރ ސެސިލިއާ ޖަސްޓްޒެމްބްސްކާ ހައްޔަރުކުރުމާއި ގުޅިގެން ރައްޔިތުންގެ މަޖިލީހުގެ ރައީސް މުޙައްމަދު ނަޝީދު، ރައްޔިތުންގެ މަޖިލީހުގެ އިއްޔެގެ ޖަލްސާގައި ވިދާޅުވެފައިވަނީ އެ ހާދިސާއަކީ ހިތާމަ ކުރައްވާ ހާދިސާއެއް ކަމަށާއި ފަތުރުވެރިޔާ އަލުން ރާއްޖެ އައުމަށް މަޖިލީހާއި ޓޫރިޒަމް މިނިސްޓްރީއިން ދައުވަތު އަރުވާ ކަމަށެވެ.\nމިއަދު ރައްޔިތުންގެ މަޖިލީހުގެ ރައީސް ފަތުރުވެރިޔާ ކިބައިން މާފަށް އެދުނުއިރު އިނގިރޭސި ވިލާތުގެ ގިނަ ރައްޔިތުންދަނީ ސެސިލިއާގެ މި ޢަމަލު ކުށްވެރިކޮށް މީސްމީޑިޔާގައި ޝުޢޫރު ފާޅުކުރަމުންނެވެ.\nމިމައްސަލައާއި ގުޅިގެން އިނގިރޭސި ވިލާތުންވަނީ އެގައުމުން ރާއްޖެއަށް އަންނަ ފަތުރުވެރިން ހެދުން އެޅުމުގައި، ރާއްޖޭގެ ގަވާޢިދުތަކާއި އެއްގޮތަށް ހެދުން އެޅުމާއި ގުޅޭގޮތުން ޓްރެވަލް އެޑްވައިޒަރީއެއް ނެރެފިއެެވެ.


ދިވެހިރާއްޖޭގެ ޤައުމީ ޔުނިވަރސިޓީ / ފެކަލްޓީ އޮފް ސައިންސް\nގްރޭޑް 12 ނިންމާފައިވުމާއެކު، އިދާރީ މަސައްކަތާއި އޮފީސް މަސައްކަތުގެ، މަދުވެގެން4އަހަރު ދުވަހުގެ ޞަރީޙަ ތަޖުރިބާ (ފޯމަލް ޓްރޭނިންގއާއެކު) ލިބިފައިވުން.\nލެވެލް4ގެ ސެޓްފިކެޓަށްފަހު، ސީދާ ގުޅޭ ތަޖުރިބާ ލިބިފައިވުން.\nލެވެލް3ގެ ސެޓްފިކެޓަށްފަހު، ތަޖުރިބާގެ ސަބަބުން، ބޭނުންވާ ދާއިރާއިން ޚާއްޞަ ހުނަރުތަކެއް ހުރުން ނުވަތަ އެއް ޓްރޭޑަށްވުރެ ގިނަ ޓްރޭޑް އެނގުން ނުވަތަ އެއް ޓްރޭޑް ހުނަރާއެކު، ސްޕަވައިޒްކުރުމުގެ ނުވަތަ އިދާރީ މަސައްކަތުގެ ހުނަރާއި ތަޖުރިބާ ހުރުން.\nމަތީގައި ބަޔާންކުރެވުނު ހުނަރާއި ތަޢުލީމުގެ ފެންވަރަށް، ޢިލްމާއި ޤާބިލްކަން، އެހެން ކޮންބިނޭޝަންތަކުން ލިބިފައިވުން.\nމަހަކު 4,668.61 ރުފިޔާ\nމަހަކު 2,000.83 ރުފިޔާ\n1. ކުރާ މަސައްކަތާ ބެހޭ ސެޓިފިކެޓް ލެވެލް3ލިބިފައިވުން. ނުވަތަ ގްރޭޑް 12 ނިންމާފައި ނުވަތަ ސެޓިފިކެޓް ލެވެލް2ލިބިފައިވުމާއެކު، ސެޓިފިކެޓަށްފަހު، ކުރާ މަސައްކަތާ ގުޅޭ ދާއިރާއިން 1 އަހަރުދުވަހުގެ ތަޖުރިބާ ލިބިފައިވުން.\n2. ތަޖުރިބާ ނެތަސް، ދާއިރާއިން (ލެވެލް 5/6 ފެންވަރުގެ) ޑިޕްލޮމާއެއް ލިބިފައިވުން. މި ފެންވަރުގެ މުވައްޒަފުން އަދާކުރާ މަސައްކަތަށް އޮން-ދަ-ޖޮބް ޓްރައިނިންގ ނުވަތަ މަސައްކަތުގެ ތަމްރީނާއި މަޢުލޫމާތު، މަސްއޫލިއްޔަތުތައް އަދާކުރަން ބޭނުންވާނެއެވެ. އަދި މިކަންކަން ސެޓްފިކެޓް4ނުވަތަ (ލެވެލް 6/5 ފެންވަރުގެ) ޑިޕްލޮމާގައި ބައިވެރިވެވޭވަރަށް ލިބިގެންވާން ވާނެއެވެ.\n3. ތަމްރީނާއި ތަޢުލީމާއި ތަޖުރިބާގެގޮތުން މި ފެންވަރު ހުރިކަމަށް ބެލެވުނަސް، މި ޝަރުޠު އަދާކުރިކަމަށް ބެލެވޭނެއެވެ.\nހުރިހާ ޑިޕާޓްމަންޓްތަކުން މަޢުލޫމާތު ހޯދައިގެން، ފެކަލްޓީގެ ޔައުމިއްޔާ ޤަވާޢިދުން ދުވަހުން ދުވަހަށް ލިޔެ، އެ ޔައުމިއްޔާގައި ސޮއިކުރުވުމަށްފަހު ފައިލްކޮށް ބެލެހެއްޓުން.\nދަރިވަރުންގެ ފީލްޑް ދަތުރުތަކުގެ ފޯމުތައް ސެކްޝަނަށް ލިބުމުން، ދަތުރުތަކާ ގުޅޭގޮތުން ޔުނވަރސިޓީގެ މަރުކަޒަށް ފޮނުވަންޖެހޭ ސިޓީތައް ފޮނުވުމާއި، އެކަމާ ގުޅޭ ކަންކަމުގައި މުޢާމަލާތް ކުރަންޖެހޭ ފަރާތަކާ މުޢާމަލާތްކޮށްގެން ދަތުރުގެ ކަންކަން ހަމަޖެއްސުން.\nކޮންމެ މަހެއްގެ 15 ވަނަ ދުވަހު، މުވައްޒަފުންގެ އިތުރުގަޑީގެ ރިޕޯޓް ހަދާފައި، ދިވެހިރާއްޖޭގެ ޤައުމީ ޔުނވަރސިޓީގެ މަރުކަޒީ އިދާރާއަށް އެ ރިޕޯޓް ފޮނުވުން.\nއޮފީހަށް އަންނަ ސިޓީތަކާއި އެހެނިހެން ތަކެތި ބަލައިގަތުމާއި ފޮނުވުމާއި، ސިޓީތަކާއި އެހިނެހެން ލިއުންތައް ލިޔެ ފޮނުވަންޖެހޭ ފަރާތަކަށް ފޮނުވުން.\nދަރިވަރުން ގެންނަ އެސައިންމެންޓްތައް ބަލައިގަނެ، ލިސްޓްތައް ތައްޔާރުކޮށް، ލެކްޗަރަރއިންނާ ހަވާލުކުރުން.\nކޯސްތަކަށް ކިޔަވައިދޭން އަންނަ ޕާޓްތައިމް/ ފުލްޓައިމް ލެކްޗަރަރއިން ކިޔަވައިދިނުމަށް ބޭނުންވާ އިދާރީ ކަންތައްތަކުގައި އެހީތެރިވުން.\nއޮފީހުން ހަމަޖައްސާގޮތެއްގެމަތިން އިތުރުގަޑީގެ ޑިއުޓީއަށް ހާޒިރުވެ، ފެކަލްޓީން ހިންގާ މުހިންމު ހަރަކާތްތަކުގައި ޢަމަލީގޮތުން ބައިވެރިވުން.\nފެކަލްޓީގެ މީޓިންގތައް ކަނޑައެޅިފައިވާ ދުވަސްތަކުގައި މީޓިންގތަކަށް ހާޒިރުވުން.\nމަތީގައިވާ ކަންތައްތަކުގެ އިތުރުން، ފެކަލްޓީގެ ރަސްމީ މަސައްކަތްތަކާ ގުޅޭގޮތުން ހަވާލުކުރެވޭ ކަންތައްތައް ކުރުން.\nސެކްޝަނާއި އޮފީހުގައި ކުރެވޭ މުހިއްމު މަސައްކަތްތަކަށް އެހީތެރިކަންދިނުމާއި، ސަލާމްބުނާ މުވައްޒަފުންނާއި އަހަރީ ޗުއްޓީގައި ތިބޭ މުވައްޒަފުންގެ މަސައްކަތް، ވެރިން އަންގަވާގޮތެއްގެމަތިން ކުރުން.\nމި މަޤާމަށް ހޮވޭ މުވައްޒަފު މަސައްކަތް ކުރައްވާނީ މެންދުރުފަހުގެ ދަންފަޅީގައެވެ.\nއިންޓަވިއު ކުރެވޭނީ، އިޢުލާނުގައި ބަޔާންކޮށްފައިވާ މަޤާމަށް ޝަރުޠު ހަމަވާ ކެންޑިޑޭޓުންގެ ތެރެއިން ޝޯޓްލިސްޓް ކުރެވޭ ފަރާތްތަކާ އެކަންޏެވެ.\nމަޤާމަށް ނުހޮވޭ ކެންޑިޑޭޓުންނަށް ސިޓި ފޮނުވޭނީ އިންޓަރވިއުކޮށް ނިމުމަށްފަހުގައެވެ.\n2015 މާރިޗު5ވާ ބުރާސްފަތި ދުވަހުގެ މެންދުރު 12:00 ގެ ކުރިން، ދިވެހިރާއްޖޭގެ ޤައުމީ ޔުނިވަރސިޓީގެ އިދާރީ މަރުކަޒަށް.\nޕަބްލިޝްކުރި ގަޑި: 10:56\nސުންގަޑި: 05 މާރިޗު 2015 12:00


Thin beru Rughiyyage "fehi fehi" adu! | Mihaaru\nރުގިއްޔާ ލަވަކިޔަނީ: ގިނަ ބައެއްގެ މަގުބޫލުކަން އޭނާ މިހާރު އަންނަނީ ހޯދަމުން\n23 ސެޕްޓެމްބަރ 2017 - 08:28 29 comments\nމިއީ ވެސް ހަމަ ޖޭމުދޮންކަމަނަ އަދި ފަރީދާގެ އަޑު ކަހަލަ ތަފާތު އަޑެއްގެ ވެރި އެކެވެ.\nރުގިއްޔާ އަބްދުﷲ މިހާރު އަންނަނީ، އޭނާގެ އަޑުގެ ޖާދޫގައި ގިނަ ބަޔަކު ޖައްސައި، މަގްބޫލުކަން ހޯދަމުންނެވެ.\nރުގިއްޔާއޭ ބުނީމައި ފަހަރެއްގައި ބައެއް މީހުންނަށް ނޭނގިދާނެ އެވެ. އެކަމަކު މި ފަހުން އޭނާ ކިޔާފައިވާ "ފެހިފެހި އާޒާދީ"ގެ ވާހަކަ ބުނެފި ނަމަ މިހާރު އޭނާ ނުދަންނަ މީހަކު މަދުވާނެ އެވެ. އެ ލަވައާ އެކު ރުގިއްޔާ ވެސް ވަރަށް މަޝްހޫރުވެއްޖެ އެވެ.\nރުގިއްޔާގެ އެންމެ މަޝްހޫރު ލަވަ ފެހިފެހި އާޒާދީ، ރާއްޖެ ޓީވީން ގެނެސްދިން ޕްރޮގްރާމެއްގައި އޭނާ ކިޔަނީ\n"ތިން ބެރު ރުގިއްޔާ"\nމިހާރު 40 އަހަރުން މައްޗަށް ގޮސްފައިވާ ރުގިއްޔާ އުޅެބޮޑުވީ ބެރުޖެހުމާއި ނެށުމުގެ ތެރޭގަ އެވެ. އޭނާގެ ބައްޕައަކީ އުތުރަށް މަޝްހޫރު ބެރުވެރިއެކެވެ. ވަރަށް ޅައުމުރުގައި ބެރު ޖަހަން ދަސްކޮށް، ހައެއްކަ އަހަރުގައި ތިން ބެރު ޖަހަން ފަށައިފި އެވެ. އެކުއެކީގައި ތިން ބެރުގެ ހަކޮޅުގައި ޖެހުމުގެ މި ހުނަރުގެ ސަބަބުން އޭރުން ފެށިގެން މީހުން އޭނާ ދަންނަނީ ތިންބެރު ރުގިއްޔާގެ ގޮތުގަ އެވެ.\n"އަޅުގަނޑަކީ ތިންބެރު ރުގިއްޔާ. ގިނަ މީހުން ކިޔާނީ އެހެން،" ތިން ކުދިންގެ މަންމަ އަމިއްލައަށް ތައާރަފްވީ ވެެސް އެހެންނެވެ.\n"ލަވަކިޔައި ނަށަން ފެށުމުގެ މާ ކުރިން އަޅުގަނޑު ބެރު ޖަހަން ފަށައިފިން،"\nބައްޕަ ކައިރިން ބެރު ޖަހައި ލަވަކިޔަން ދަސްކޮށް، އާއިލާގެ ދެން ތިބި މީހުންނާއެކު އޭނާ އަބަދު ވެސް އުޅުނީ މިއުޒިކްގެ ތެރޭގަ އެވެ. ބައްޕަ އާއި ދައްތަ ނިޔާވުމުން، އެ މީހުންގެ އެ ރީތި ލަވަތައް ދެމެހެއްޓުމަށް، ހެދި ބޮޑުބެރު ގުރޫޕުގައި ވެސް ރުގިއްޔާގެ އެއްބަނޑު އެއްބަފާ ދައްތަ އައިމިނަތު ވަހީދާ އާއި ފައުޒިއްޔާ އަބްދުﷲ ހިމެނެ އެވެ.\nމިދިޔަ ބޮޑު އީދުގައި ރުގިއްޔާ އާއި އޭނާގެ ބޭންޑު ށ. ފޯކައިދުއަށް ދިޔުމުން މަރުހަބާ ކިޔުމަށް އޭނާގެ ކަރުގައި މާފަތި އަޅުވާފައި-- ފޮޓޯ/ ވޭލާ ބޭންޑް ފޭސްބުކް\nހުސް އަންހެނުން ހިމެނޭ އެ ގުރޫޕުން މިވީ ދުވަސްތަކުގައި ވަނީ އިތުރުގެ ގިނަ ރަށްރަށުގެ އިތުރުން ބައެއް ރިސޯޓުތަކުގައި ވެސް ފޯރިގަދަ ޝޯތަކެއް ދީފަ އެވެ.\nއެކަމަކު ރުގިއްޔާގެ ނަން މި ފަހުން މަޝްހޫރު ވެގެން މިއުޅެނީ، ސަގާފީ މިއުޒިކް ބޭންޑް، "ވޭލާ"އާ ގުޅި، ގެނެސްދިން ލަވަތަކެއް ބައެއް ޓީވީ ޗެނަލްތަކުން ދައްކަން ފެށުމާއެކު އެވެ. ހުރިހާ ލަވަތަކުގެ ތެރޭން ވެސް، ހޯރަފުށީ މަރުހޫމް އާދަމް ސަލީމް ހައްދާފައިވާ ފެހިފެހި އާޒާދީ ވަރަށް ރީތިވެފައި މަޝްހޫރެވެ.\nރުގިއްޔާ ވޭލާ ބޭންޑާ ގުޅުނީ މިދިޔަ އަހަރު އެވެ. އާމްދަނީ ހޯދުމަށް ހަވާދު ދެވުން ފަދަ މަސައްކަތް ރަށުގައި ކޮށް އުޅޭ ރުގިއްޔާ، ބޮޑު ބަންދަށް މާލެ އައިސް، އެންމެ ފުރަތަމަ އެ ބޭންޑުގެ ޕްރެކްޓިސް ސެޝަނެއްގައި ބައިވެރިވީ އެވެ. ދެން ބޭންޑުގެ އިސް މީހުންނާއެކު، އޮންނަ އެކުވެރިކަމުގައި އެ ބޭންޑާ އޭނާ ގުޅުނީ އެވެ.\nމީގެ ވިއްސަކަށް އަހަރު ކުރިއްސުރެ މިއުޒިކް ކުޅެމުން އަންނަ ވޭލާ ބޭންޑުގައި ރުގިއްޔާގެ އިތުރުން އޭނާގެ ދައްތަ ފައުޒިއްޔާ ވެސް ހިމެނެ އެވެ. އޭނާއަކީ އެ ބޭންޑުގެ ނެށުންތެރިއާ އެވެ.\nމިހާރު ބަންދު ދުވަސްތަކުގައި ރަަށުގައި ހުންނާކަށް ރުގިއްޔާއަކަށް ފުރުސަތެއް ނުލިބެ އެވެ. އީދު ބަންދު ފަދަ ޗުއްޓީތަކުގައި އޭނާ މުޅިން ވެސް އުޅެން ޖެހެނީ ބޭންޑާއެކު އެއް ރަށުން އަނެއް ރަށުގަ އެވެ. މިދިޔަ ބޮޑު އީދުގައި ވެސް އޭނާ ވަނީ ރ. ދުވާފަރާއި ޅ. ނައިފަރާއި ބ. ކަމަދޫ އާއި ށ. ފޯކައިދޫގެ އިތުރުން އަމިއްލަފުށި ރިސޯޓަށް ގޮސްފަ އެވެ.\nމިދިޔަ ބޮޑު އީދުގައި ށ. ފޯކައިދުއަށް ދިޔުމުން އެ ރަށުން ވޭލާ ބޭންޑަށާއި ރުގިއްޔާއަށް މަރުހަބާ ކިޔައި މާފަތި އަޅުވާފައި-- ފޮޓޯ/ ވޭލާ ބޭންޑް ފޭސްބުކް\n"ކޮންމެ ރަށަކުން ވެސް ވަރަށް ހޫނު މަރުހަބާއެއް ކިޔާ. ވޭލާ ބޭންޑާ ގުޅުނު ފަހުން އަޅުގަނޑަށް ލިބޭ ތަރުހީބު ވެސް ވަރަށް ބޮޑު،" އެންމެ ހަގަށް، 13 އަހަރުގެ އަންހެން ކުއްޖަކު ހުންނަ ރުގިއްޔާ ބުންޏެވެ.\nރުގިއްޔާ ބުނިގޮތުގައި ކޮންމެ ރަށަކުން ވެސް އެންމެ ބޮޑު ތަރުހީބެއް ލިބެނީ އޭނާގެ "ފެހިފެހި އާޒާދީ ލަވަ" އަށެވެ.\nއޭނާގެ އަޑުގެ އިތުރުން ދެން އެންމެ ގިނަ ބަޔަކު ރުގިއްޔާ ފާހަގަ ކުރަނީ ލަވަ ކިޔާއިރު އޭނާ ގެންގުޅޭ ނެށުމުގެ ހަރަކާތްތަކަށެވެ. ހާއްސަކޮށް ދެ ކޮނޑު ތަޅުވާލާގޮތް ގިނަ ބަޔަކަށް ވަރަށް މަޖަލެވެ.\nރުގިއްޔާ ބުނިގޮތުގައި އޭނާއަށް ނަށަން ދަސްކޮށްދިނީ ދައްތަ ވަހީދާ އެވެ. އަރާ ފޯރީގައި ކޮނޑު އެހެން ތެޅުވުނު ނަމަވެސް އޭނާއަކީ ބޮޑުބެރަށް ރީތިކޮށް ނަށާ މީހެކެވެ.\nއެންމެ ބޮޑު ހިތްވަރަކީ ފިރިމީހާ އާއި އާއިލާ\nރަށުގައި އާދައިގެ ދިރިއުޅުމެއް އުޅެމުން އަންނަ ރުގިއްޔާގެ ފިިރިމީހާއަކީ މަސްވެރިއެކެވެ. ދޮށީ ދެ ފިރިހެން ދަރިން މާލޭގައި ވަޒީފާ އަދާކުރާއިރު ހަގު ދަރި ރަށު ސްކޫލުގައި ކިޔަވަނީ އެވެ. އެއިން އެއްވެސް ކުއްޖެއް މިއުޒިކްގެ ދާއިރާއަކަށް މާބޮޑު ޝައުގުވެރިކަމެއް ނުބަހައްޓަ އެވެ. އެކަމަކު ރުގިއްޔާ ބުނިގޮތުގައި މި ދާއިރާއިން އޭނާއަށް އެންމެ ބޮޑު އެއްބާރުލުމެއް ދެނީ ފިރިމީހާއާ ދަރިންނެވެ.\nނައިފަރު ދޮހޮއްކޮގެ ލަވައެއް ރުގިއްޔާ ކިޔަނީ: ގިނަ ބައެއްގެ ތަރުހީބު އޭނާ ވަނީ ހޯދާފައި\n"އާއްމުކޮށް ވަރަށް އަންހެނުން ނުކުރާ ކަމެއް މިއީ. އެކަމަކު އަޅުގަނޑު ފިރިމީހާ މިކަމަށް ހިތްވަރު ދޭ." އޭނާ ބުންޏެވެ.\n"އަޅުގަނޑާއެކު ޝޯދޭން އަދި ރަށަކަށް ނުދިޔަޔަސް މިކަން ނުކުރާށެކޭ ނުބުނޭ،"\nއޭނާ ބުނީ މިއީ އެ އުމުރުގެ އަންހެނުން އާއްމުކޮށް ނުކުރާ ކަމެއް ނަމަވެސް، ބޭންޑާއެކު ރަށްރަށަށް ދަތުރުކުރާއިރު އެއްވެސް ކަހަލަ ނުރަނގަޅު ކޮމެންޓެއް މީހުންގެ ފަރާތުން ނުލިބޭ ކަމަށެވެ. އެކަމަކު އޭގެ ބަދަލުގައި ކޮންމެ ރަށަކުން ވެސް ހީނުކުރާވަރުގެ ރަނގަޅު މެހެމާންދާރީއެއް ލިބޭ ކަމަށް ބުންޏެވެ.\n"ރަށްރަށުގެ މީހުން ވަރަށް ވަރަށް ރަނގަޅު. ގުޅާފައި ވެސް ގިނަ ބަޔަކު ބުނޭ ލަވަކިޔާ ގޮތް ވަރަށް ރީއްޗޭ. އެހެންވެ، ވަރަށް ހިތްހަމަ ޖެހޭ،" ރުގިއްޔާ ބުންޏެވެ.\nމި މަސައްކަތުން އޭނާއަށް ރަނގަޅު އާމްދަނީއެއް ލިބެ އެވެ. އަދި ހިތްހަމަޖެހުމާއި ގިނަ ބައެއްގެ ލޯބި ލިބެ އެވެ. އެހެންވެ، ރުގިއްޔާ ހުރީ މި ދާއިރާއިން އެރުނު އެންމެ އުހަކަށް އަރާށެވެ.\nއިތުރު ލިޔުންތައް ހއ. ހޯރަފުށި ބޮޑު ބެރު


HDFC in bond vikkan ninmaifi | Mihaaru\nހައުސިން ޑިވެލޮޕްމެންޓް ފައިނޭންސް ކޯޕަރޭޝަން (އެޗްޑީއެފްސީ) އިން ބޮންޑު ވިއްކަން އިއުލާނު ކުރުމަށް ބޭއްވި ނޫސްވެރިންގެ ބައްދަލުވުން-- ފޮޓޯ: މިހާރު\nއެޗްޑީއެފްސީން ބޮންޑު ވިއްކަން ނިންމައިފި\n01 ސެޕްޓެމްބަރ 2019 - 17:13 1 comment\nހައުސިން ޑިވެލޮޕްމެންޓް ފައިނޭންސް ކޯޕަރޭޝަން (އެޗްޑީއެފްސީ) އިން ބޮންޑު ވިއްކަން ނިންމައިފި އެވެ.\nއެޗްޑީއެފްސީގެ އޮފީހުގައި ބޭއްވި ނޫސްވެރިންގެ ބައްދަލުވުމުގައި އެ ކުންފުނީގެ މެނޭޖިން ޑިރެކްޓަރު ރަހީމާ ސަލީމް ވިދާޅުވީ، ބޮންޑު ވިއްކައިގެން ހައުސިން ދާއިރާ އަށް ބޭނުންވާ ފައިސާ އިތުރުކުރެވޭނެ ކަމަށެވެ. ރަހީމާ ވިދާޅުވީ، މިދިޔަ އަހަރު ވެސް ވަރަށް ކާމިޔާބުކަމާ އެކު އެ ކުންފުނިން ބޮންޑު ވިއްކާފައިވާ ކަމަށެވެ.\n"އަޅުގަނޑުމެން މިގޮތަށް ބޮންޑު ދޫކުރަނީ ފައިނޭޝަލް މާކެޓް ވެސް ޑިވެލޮޕްކުރުމަށްޓަކާ. އެޗްޑީއެފްސީ އަކީ އެންމެ ފުރަތަމައިނުން ވެސް ބޮންޑު ދޫކުރި ކުންފުނި. އެންމެ ފުރަތަމަ ބޮންޑު ދޫކުރީ އެއް އަހަރަށް. މިހާރު މި ދޫކުރަނީ 10 އަހަރަށް،" އޭނާ ވިދާޅުވި އެވެ.\nއެޗްޑީއެފްސީން ބޮންޑު ވިއްކަން މިމަހުގެ 22 ވަނަ ދުވަހު ހުޅުވާލާ އިރު ނޮވެމްބަރު 12 ވަނަ ދުވަހުގެ ނިޔަލަށް މިކަން ކުރިއަށްދާނެ އެވެ.\nރަހީމާ ވިދާޅުވީ، މިދިޔަ ދުވަސްތަކުގައި ފައިނޭންޝަލް އިންސްޓްރޫމަންޓްތަކަށް އާންމުން ބޮޑު ތަރުހީބެއް ލިބިފައިވާ ކަމަށެވެ. އަދި މިއަހަރު ވެސް އާންމުންގެ ބޮޑު ތަރުހީބެއް ލިބޭނެ ކަމަށް އުންމީދު ކުރާ ކަމަށް އޭނާ ވިދާޅުވި އެވެ.\nއެ ކުންފުނިން ވިއްކާ ބޮންޑުގެ އަގަކީ 1،000 ރުފިޔާ އެވެ. ޖުމްލަ 80،000 ބޮންޑު ވިއްކުމަށް ނިންމާފައިވެ އެވެ. އެހެންކަމުން ބޮންޑު ވިއްކައިގެން އެ ކުންފުންޏަށް 80 މިލިއަން ރުފިޔާ ލިބޭނެ އެވެ. ބޮންޑު ގަންނަ މީހާ އަށް ކޮންމެ ހަ މަހަކުން ފައިދާ ލިބޭނެ އެވެ. ބޮންޑު ދޫކުރަނީ 10 އަހަރުގެ މުއްދަތަކަށެވެ.\nއެ ކުންފުނީގެ އެސިސްޓެންޓް ޖެނެރަލް މެނޭޖަރު މުހައްމަދު ޝަފީގު ވިދާޅުވީ، މިދިޔަ ހަފުތާގައި އިސްލާމިކް ފައިނޭޝަލް އިންސްޓްރޫމަންޓެއް ކަމުގައިވާ ސުކޫކް ވެސް ވިއްކަން އިއުލާނުކޮށްފައިވާ އިރު އިސްލާމީ އުސޫލުންނާއި ކޮންވެންޝަނަލް އުސޫލުން އިންވެސްޓް ކުރުމަށް އާންމުންނަށް ފުރުސަތު އޮންނާނެ ކަމަށެވެ.\n"މީގަ އަޅުގަނޑުމެން ބަލާފަ މިއިނީ 1،000 ރުފިޔާ އަށް އިންވެސްޓް ކުރެވޭ ގޮތަށް،" އޭނާ ވިދާޅުވި އެވެ.\nމިދިޔަ ހަފުތާގައި ސުކޫކް ވިއްކަން ހުޅުވާލާފައިވާ އިރު ސުކޫކް ވެސް ވިއްކަނީ ބޮންޑު ވިއްކަން ހުޅުވާލާ މުއްދަތުގަ އެވެ. މި މުއްދަތުގައި 200،000 ސުކޫކް ވިއްކުމަށް ނިންމާފައިވެ އެވެ. އެހެންކަމުން ސުކޫކް ވިއްކައިގެން އެ ކުންފުންޏަށް 200 މިލިއަން ރުފިޔާ ލިބޭނެ އެވެ.\nއިތުރު ލިޔުންތައް އެޗްޑީއެފްސީ


Beynumee Yameen aaeku PPM Rebrand kuran: Umar\nއާ ނައިބު ރައީސުންނަކީ ގާބިލް ބޭފުޅުން\nރައީސް ޔާމީން ހުންނަވަންވާނީ މުސްތަޝާރަކަށް\nބޭނުމީ ޕީޕީއެމްގެ ލީޑަރު ނޫނީ ރައީސްކަން\nކުރީގެ ރައީސް އަބްދުﷲ ޔާމީން އަބްދުލް ގައްޔޫމްއާއެކު ޕީޕީއެމް "ރީ ބްރޭންޑު" ކުރަން ބޭނުންފުޅުވާ ކަމަށާއި އެކަން ކުރަން އެ ޕާޓީގެ ރައީސަކަށްވާން ޝައުގުވެރިކަން ފާޅުކޮށްފައިވާ ކަމަށް ކުރީގެ ހޯމް މިނިސްޓަރު އުމަރު ނަސީރު ވިދާޅުވެއްޖެ އެވެ.\nއުމަރަކީ ޕީޕީއެމް އުފެެއްދި ދުވަސްވަރު އެ ޕާޓީގައި އިސްކޮށް ހަރަކާތްތެރި ބޭފުޅެކެވެ. އަދި 2013 ވަނަ އަހަރުގެ ރިޔާސީ ޕްރައިމަރީގައި ރައީސް ޔާމީނާއެކު ވާދަ ކުރެއްވީ ވެސް އުމަރެވެ. އުމަރު އަލުން ޕީޕީއެމްއާ ގުޅި ވަޑައިގަތުމަށާއި ލީޑާޝިޕަށް ވަޑައިގަތުމަށް ޝައުގުވެރިކަން ފާޅު ކުރައްވާފައިވާ ކަން ރައީސް ޔާމީން ވެސް ވަނީ އެ ޕާޓީގެ ކައުންސިލް މެންބަރުންނާ ވެސް ހިއްސާ ކުރައްވައިފަ އެވެ.\nއެކަމާ ގުޅޭ ގޮތުން "އަވަސް" އިން ކުރި ސުވާލަކަށް ޖަވާބު ދެއްވަމުން އުމަރު މިއަދު ވިދާޅުވީ އޭނާ ޝައުގުވެރިވެ ވަޑައިގަންނަވަނީ ޕީޕީއެމްގެ ލީޑަރަކަށް ނުވަތަ ރައީސްގެ މަގާމަށް ވަޑައިގަންނަވަން ކަމަށެވެ. އަދި އެ މަގާމް ލިބިވަޑައިގެންފި ނަަމަ ޕީޕީއެމް އަލުން ކޮޅަށް ޖަހައި "ރީ ބްރޭންޑު" ކުރައްވާނެ ކަމަށާއި އެކަން ކުރައްވާނީ ރައީސް ޔާމީނާއެކުގައި ކަމަށެވެ.\n"އަޅުގަނޑު ބޭނުމެއް ނޫން ޕީޕީއެމްގެ ނައިބު ރައީސް ކަމެއް، ސީދާ ރައީސްކަން ނުވަތަ ލީޑަރުކަން ބޭނުމީ. އޭރުން އެ ޕާޓީ ނަގާ ކޮޅަށް ޖަހާ އަންނަ އިންތިހާބު ވެސް ކާމިޔާބު ކުރާނަން،" އުމަރު ވިދާޅުވި އެވެ. "އަޅުގަނޑު ބޭނުން ވަނީ ރައީސް ޔާމީން އަޅުގަނޑާ ޕީޕީއެމްގެ ރައީސްކަން ހަވާލުކޮށް އެމަނިކުފާނު މުސްތަޝާރު ކަމަށް ވަޑައިގަތުމަށް،"\nދެހާސް ސޯޅަ ވަނަ އަހަރުގެ ތެރޭގައި ރައީސް މައުމޫނާއެކު އުމަރު ޕީޕީއެމްއާ ވަަކިވުމަށް ފަހު ގެންދެވީ ރައީސް ޔާމީނަށް ވަރަށް ބޮޑަށް ފާޑު ވިދާޅުވަމުންނެވެ. އޭރު ވިދާޅުވަމުން ގެންދެވި ވާހަކަތަކާއި ރައީސް ޔާމީނާމެދު ދެކެވަޑައިގަންނަވާ ގޮތް ބަދަލުވީތޯ ސުވާލު ކުރެއްވުމުން އުމަރު ވިދާޅުވީ "ވިސްނުން ބަދަލެއް ނުވާ" ކަމަށެވެ. ނަމަވެސް އިތުރު އެއްޗެއް ވިދާޅެއް ނުވި އެވެ.\nއޭނާ އިތުރަށް ވިދާޅުވީ ރޭ ޕީޕީއެމްގެ ނައިބު ރައީސްގެ މަގާމަށް އައްޔަން ކުރެއްވި ބޭފުޅުންނާ މެދު ހިތްޕުޅު ހަމަޖެހިވަޑައިގަންނަވާ ކަމަށާއި އެއީ އެ މަގާމަށް ގާބިލް ބޭފުޅުން ކަމަށެވެ.\nޕީޕީއެމްގެ ނައިބު ރައީސުންގެ ގޮތުގައި އަލަށް އައްޔަން ކުރެއްވީ ރައީސް މައުމޫންގެ ހަގު ދަރިކަލުން ޣައްސާން މައުމޫން އާއި ކުރީގެ ހައުސިން މިނިސްޓަރު ޑރ. މުހައްމަދު މުއިއްޒު އަދި ނައިފަރު ދާއިރާގެ މެންބަރު އަހުމަދު ޝިޔާމް އެވެ.\nއުމަރުގެ އިތުރުން ރައީސް ޔާމީންގެ ފުރަތަމަ ނައިބު ރައީސް ކަމުގައި ހުންނެވި ޑރ. މުހައްމަދު ޖަމީލް ވެސް އެ ޕާޓީގެ ލީޑާޝިޕްއަށް ވަނީ ޝައުގުވެރިކަން ފާޅުކޮށްފަ އެވެ.\nދެ މީހަކު ފިޔަވައި ހައްޔަރުކުރި އެންމެން ދޫކޮށްލައިފި\nމަސްދުވަސްތެރޭ ޔާމީން ގެއަށް ބަދަލުކުރާނަން: ޝިޔާމް


China inn Nuclear hathiyaaru ufehdhun ithuru kuraathee America inn kanboduvun – adduLIVE\nޗައިނާއިން ނިއުކްލިއަރ ހަތިޔާރު އުފެއްދުން އިތުރުކުރާތީ އެމެރިކާގެ ކަންބޮޑުވުން\nJan 12, 2022, 14:27 އަބްދުﷲ ޔާމީން\nޗައިނާއިން އުފައްދާފައިވާ މިސައިލްތަކެއް--\nޗައިނާއިން އެގައުމުގެ ނިއުކްލިއަރ ހަތިޔާރު އުފެއްދުން އިތުރުކުރަމުން އަންނާތީ އެކަމާ މެދު އެމެރިކާގެ ކަންބޮޑުވުން އިތުރުވާން ފަށައިފިއެވެ.\nޗައިނާއިން މިދިޔަ އޮކްޓޫބަރު މަހުގެ ތެރޭގައިވަނީ ސްޕޭސް ބޭސްޑް ނިއުކްލިއާ ޑެލިވަރީ ސިސްޓަމެއް ޓެސްޓުކޮށްފައެވެ. އަދި މި މިސައިލް ޓެސްޓަކީ ޗައިނާއިން، އެމެރިކާގެ މިސައިލް ޑިފެންސް ސިސްޓަމްތަކާ ދެކޮޅަށް އިތުރު ހަތިޔާރު އުފެއްދުމުގެ މަސައްކަތް ކުރަމުންދާ ކަމުގެ އިޝާރާތެއް ކަމަށް މިފަދަ ކަންކަން ދިރާސާކުރާ ފަރާތްތަކުން ދެކެއެވެ.\nމީގެކުރިން ކަންހިނގާފައިވާ ގޮތަށް ބަލާއިރު ޗައިނާއިން އަބަދުވެސް ނިއުކްލިއަރ ހަތިޔާރު ގެންގުޅެމުން އައީ އެމެރިކާ ނުވަތަ ރަޝިޔާއަށް ވުރެއް މަދުންނެވެ. ޗައިނާއިން މިކަމުގައި ގެންގުޅޭ ޕޮލިސީއަށް ކިޔަމުން އައިސްފައިވަނީ 'މިނިމަމް ޑިޓާމިނޭޝަން'އެވެ. މާނައަކީ ޗައިނާއިން ނިއުކްލިއަރ ހަތިޔާރު ގެންގުޅޭނީ ބެއިޖިންއަށް ހަމަލާއެއް އަމާޒުވާ ހިނދު ރައްދު ހަމަލާ ދިނުމަށް ބޭނުންވާ މިންވަރަށް އެކަނިކަމަށެވެ. މީގެއިތުުރުން ޗައިނާއިން އިސްވެ ނިއުކްލިއަރ ހަމަލާއެއް ނުދިނުމަކީވެސް ޗައިނާއިން ގެންގުޅޭ ޕޮލިސީއެކެވެ. ޗައިނާ މިހާތަނަށް ބުނަމުން އައިސްފައިވަނީވެސް އެގައުމުން ނިއުކްލިއަރ ހަމަލާއެއް ދޭނީ އެހެންގައުމަކުން ޗައިނާއަށް އަމާޒުކޮށް ނިއުކްލިއަރ ހަމަލާއެއް ދޭ ހާލަތްތަކުގައި އެކަނިކަމަށެވެ.\nއެހެންނަމަވެސް ޗައިނާއިން ނިއުކްލިއަރ ހަތިޔާރާ މެދު ގެންގުޅެމުން އަންނަ ޕޮލިސީ މިހާރު ބަދަލުވަމުން އަންނަކަމަށް މިފަދަ ކަންކަން ދިރާސާކުރާ ފަރާތްތަކުން ބުނެއެވެ. އަދި އެގައުމުން ނިއުކްލިއަރ ހަތިޔާރު އުފައްދަމުން އަންނަ މިންވަރު އިތުރުކުރަމުން އަންނަކަމަށްވެސް އެފަރާތްތަކުން ދެކެއެވެ.\nއެމެރިކާގެ ޑިފެންސް ޑިޕާޓްމެންޓުން ލަފާކުރާ ގޮތުން 2020 ވަނަ އަހަރު ޗައިނާގައި ހުރި ނިއުކްލިއަރ ހަތިޔާރުގެ އަދަދު 200 އަށްވުރެއް ދަށެވެ. އެހެންނަމަވެސް ހަމަ އެއަހަރު 'ބުލެޓިން އޮފް ދަ އެޓޮމިކް ސައިންޓިސްޓް'ގައި ބުނެފައިވަނި ޗައިނާ އަތުގައި 350 އާ ގާތްކުރާ އަދަދަށް ނިއުކްލިއަރ ހަތިޔާރު ހުރި ކަމަށެވެ.\nނިއުކްލިއަރ ހަތިޔާރާ ގުޅޭ ކަންކަން ދިރާސާކުރަމުން އަންނަ ފަރާތްތަކުން މިހާރު ލަފާކުރަމުން އަންނަގޮތުގައި، ޗައިނާއިން ނިއުކްލިއަރ ހަތިޔާރާމެދު ގެންގުޅޭ ސިޔާސަތު 2020 ވަނަ އަހަރު ބަދަލުކުރުމާއެކު، 2027 ވަނަ އަހަރާ ހަމައަށް 700 އާ ގާތްކުރާ އަދަދަށް ނިއުކްލިއަރ ހަތިޔާރު ޗައިނާގައި ހުންނާނެއެވެ. އަދި ޗައިނާއިން މިހާރު އަމާޒު ހިފާފައިވަނީ 2030 ގެ ނިޔަލަށް އެގައުމުގައި ހުރި ނިއުކްލިއަރ ހަތިޔާރުގެ އަދަދު 1000 އަށް އެރުވުމަށްކަމަށްވެސް ބުނެފައިވެއެވެ. ޗައިނާއިން އެގައުމުގެ ނިއުކްލިއަރ ހަތިޔާރު އުފެއްދުން އިތުރުކުރަމުން އަންނައިރު، އެމެރިކާގައި މިހާރު ހުރީ 1550 ނިއުކްލިއަރ ބޮމެވެ.\nޗައިނާއިން ނިއުކްލިއަރ ހަތިޔާރު އުފެއްދުން އިތުރުކުރަމުން އަންނައިރު އެކަމުގައި އެމެރިކާގެ ކަންބޮޑުވުން އޮތްކަން އެމެރިކާގެ ޕެންޓަގަންއިން ނެރެފައިވާ ރިޕޯޓަކާ ހަވާލާދީ، ނިއުކްލިއަރ ހަތިޔާރާ ގުޅޭ ކަންކަން ދިރާސާކުރަމުން އަންނަ ފަރާތްތަކުން ބުނެއެވެ.


ބީއެމްއެލް އިން އޭދަފުއްޓާއެކު 10 ރަށެއްގައި އީދު ސައި ބާއްވައިފި\nބީއެމްއެލްއިން އޭދަފުށީގައި ބޭއްވި އީދު ސައިގެ ތެރެއިން.—ފޮޓޯ: ތޯރިގް އަބްދުއްރަހްމާން\nމިއަދު ފާހަގަކުރާ އަޟްހާ އީދު ދުވަހާ ގުޅިގެން، ބޭންކް އޮފް މޯލްޑިވްސް (ބީއެމްއެލް) އިން އޭދަފުށި ހިމޭނެގޮތަށް 10 ރަށެއްގައި އީދު ސައި ބާއްވައިފި އެވެ.\nބީއެމްއެލްގެ އެހީތެރިކަމާ އެކު، އީދު ސައި ބޭއްވީ އޭދަފުށީގެ އިތުރުން ހއ. ވަށަފަރު، ނ. މަނަދޫ، ރ. މީދޫ، ކ. މާފުށި، އދ. މަހިބަދޫ، ދ. ކުޑަހުވަދޫ، ތ. ގުރައިދޫ، ގދ. ގައްދޫ، އަދި ސ. މަރަދޫ އެވެ. އީދު ސައި އިންތިޒާމްކޮށްފައިވަނީ ކޮންމެ ރަށެއްގެ ރަށު ކައުންސިލާއި މަދަނީ ޖަމިއްޔާތަކާއި އާންމު ފަރުދުންނާ ގުޅިގެންނެވެ.\nބީއެމްއެލް އިން ބުނި ގޮތުގައި އީދު ސަޔަށްވަނީ ބޮޑު ތަރުހީބެއް ލިބިފައެވެ. އަދި ދިވެހިންގެ ތެރޭގައި ޒަމާނުއްސުރެ އޮންނަ އެކުވެރިކަމާއި އިޖްތިމާއީ ގުޅުމުގެ ބަދަހިކަން މި ސައި ބޭއްވުނު ރަށްތަކުން ވަނީ ފެނިގެން ގޮސްފައިވާ ކަމަށްވެސް ބޭންކުން ބުންޏެވެ.\n“ކުޑަ އީދު ވިޔަސް އަދި ބޮޑު އީދު ވިޔަސް އީދު ނަމާދަށްފަހު ރާއްޖޭގެ ގިނަ ރަށްރަށުން ފެންނަ އެންމެ ރީތި އެއް މަންޒަރަކީ މިފަދަ މުނާސަބަތުތަކުން ފެންނަ އެކުވެރިކަމެވެ،” ބީއެމްއެލް އިން ބުންޏެވެ.\nބީއެމްއެލްގެ މެނޭޖަރު، ޕަބްލިކް ރިލޭޝަންސް، މުހައްމަދު ސައީދު ވިދާޅުވީ، ކުދިބޮޑު އެންމެން ބައިވެރިވެ އެއްކޮށް ސައިބޮއި، ވާހަކަ ދައްކާ މަންޒަރު އެ ރަށްތަކުން ފެނިގެންދިޔަކަމީ މި ހަރަކާތް ރޭވުމުގެ މަގްސަދު ފުރިހަމަވެގެން ދިޔަކަމަކަށް ކަމަށެވެ.\n“އެހެންކަމުން މި އީދުގައިވެސް ބީއެމްއެލް އިން އިސްނަގައިގެން ރާއްޖޭގެ އެކި ކަންކޮޅުތަކުގައި ކުރިޔަށް ގެންދިޔަ އީދު ސަޔަކީ ވަރަށް އުފާވެރިކަމާއި އެކުވެރި ކަމާއެކު ކުރިއަށް ގެންދެވުނު ހަރަކާތެއް. މިފުރުސަތުގައި ބޭންކުގެ ބްރާންޗުތަކުގެ މުވައްޒަފުން މިކަމަށް އިސްނަގައިގެން ކޮށްދިން މަސައްކަތަށް ވަރަށް ބޮޑަށް ޝުކުރު އަދާކުރަން. އަދި ހަމައެހެންމެ މި ރަށްތަކުގެ ރައްޔިތުންގެ ފަރާތުންނާއި ކައުންސިލްތަކާއި، މަދަނީ ޖަމިއްޔާ ތަކުން ދެއްވި އެހީތެރިކަމާއި އެއްބާރުލެއްވުމަށް އެފަރާތްތަކަށްވެސް ވަރަށް ޚާއްސަ ޝުކުރެއް ދަންނަވަން،” ސައީދު ވިދާޅުވި އެވެ.\nމި ހަރަކާތް އިންތިޒާމު ކުރީ ބޭންކުގެ ބްރާންޗުތަކުގެ މުވައްޒަފުންގެ އިސްނެގުމާ އެކު އެވެ. ބީއެމްއެލް އިން ވަނީ މިދިޔަ ފިތުރު އީދުގައިވެސް ރާއްޖޭގެ އަށް ރަށެއްގައި އީދު ސައި ބާއްވައިފަ އެވެ.


ޓުރޫޑޯއަށް މި ފަހަރުވެސް އަޣްލަބިއްޔަތެއް ލިބިވަޑައިނުގަތް ޓުރޫޑޯއަށް މި ފަހަރުވެސް އަޣްލަބިއްޔަތެއް ލިބިވަޑައިނުގަތް\nޓުރޫޑޯއަށް މި ފަހަރުވެސް އަޣްލަބިއްޔަތެއް ލިބިވަޑައިނުގަތް\nކެނެޑާގެ ބޮޑުވަޒީރު ޖަސްޓިން ޓުރޫޑޯ / ފޮޓޯ: ރޮއިޓަރސް\nކެނެޑާގައި ބޭއްވި ޢާއްމު އިންތިޚާބުގައި ޤާނޫނުހަދާ މަޖިލީހުގެ އަޣްލަބިއްޔަތު ހޯއްދެވުމަށް އެ ޤައުމުގެ ބޮޑުވަޒީރު ޖަސްޓިން ޓުރޫޑޯ ކުރެއްވި މަސައްކަތްޕުޅު ނާކާމިޔާބުވެއްޖެއެވެ.\nކެނެޑާގައި ބޭއްވި ޢާއްމު އިންތިޚާބުގައި އަޣްލަބިއްޔަތު ލިބިވަޑައިނުގަތް ނަމަވެސް ތިންވަނަ ދަޢުރަކަށް އެ ޤައުމުގެ ބޮޑުވަޒީރުކަން ކުރައްވާނީ ޓުރޫޑޯއެވެ. ޤާނޫނުހަދާ މަޖިލީހުގެ އެންމެ ގިނަ ގޮނޑިތައް ކާމިޔާބުކޮށްފައިވާ ޢުމުރުފުޅުން 49 އަހަރުގެ ޓުރޫޑޯ ނިޞްބަތްވެވަޑައިގަންނަވައި ލިބެރަލް ޕާޓީއެވެ. އެ ޕާޓީއަކީ ފާޢިތުވި 70 އަހަރު ކެނެޑާގައި ވެރިކަންކުރާ ޕާޓީއެވެ. ނަމަވެސް ފާއިތުވި އަހަރުތަކުގައި އެ ޕާޓީން ވެރިކަންކޮށްފައިވާ އިއްތިޙާދެއް ޤާއިމުކޮށްގެންނެވެ.\n2015ވަނަ އަހަރުން ފެށިގެން ކެނެޑާގެ ބޮޑުވަޒީރުކަންކުރައްވައި ޓުރޫޑޯ ވިދާޅުވީ ޤައުމަށް ދިމާވެފައިވާ ކޯވިޑް-19ގެ ކާރިޘާގެ ސަބަބުން ސަރުކާރެއް އެކުލަވާލައި ހިންގުމަށް އިދިކޮޅު މެންބަރުންގެ އެއްބާރުލުން ބޭނުންފުޅުވާކަމަށެވެ. ކެންޕެއިންގެ ދުވަސްވަރުގެ ތެރޭގައި އޭނާވަނީ އެކި ދާއިރާތައް ތަރައްޤީކުރުމަށް އެތައް ބިލިޔަން އެމެރިކާ ޑޮލަރެއް ޚަރަދުކުރައްވާނެކަމަށް ވަޢުދުވެވަޑައިގެންފައެވެ. ނަމަވެސް ޓުރޫޑޯއާ އިއްތިޙާދުވާނެކަމަށް ބެލެވޭ ނިޔު ޑިމޮކްރެޓިކް ޕާޓީން ޢާއްމުންނާ ގުޅުންހުރި ދާޢިރާތަކަށް ސަރުކާރުން ކުރުމަށް ނިންމާފައިވާ ފައިސާގެ މިންވަރު އިތުރުކުރުމަށް ބާރުއަޅާނެކަމަށް ޤަބޫލުކުރެވެއެވެ.\nކެނެޑާގައި ބޭއްވި ޢާއްމު އިންތިޚާބުގައި ލިބެރަލް ޕާޓީއަށް ލިބިފައިވަނީ 338 ގޮނޑީގެ ތެރެއިން 155 ގޮނޑިއެވެ، ކެނެޑާގެ ޤާނޫނުހަދާ މަޖިލީހުގެ އަޣްލަބިއްޔަތު ހޯދުމަށް ބޭނުންވަނީ 170 ގޮނޑިއެވެ. އިދިކޮޅު ކޮންސަވޭޓިވް ޕާޓީއަށް ލިބުނީ 122 ގޮނޑިއެވެ. އަދި ނިޔު ޑިމޮކްރެޓިކް ޕާޓީއަށް ލިބުނީ 26 ގޮނޑިއެވެ.


MMPRC Ge Hiyaanaathuge Baiverin Ah Fiyavalhu Elhumah Sheikh Zaid Govaalaifi - Vaguthu\nކޮވިޑްގެ ބިރުވެރިކަން އަރަބި ގައުމުތަކާއި ޔޫރަޕަށް -9ގަޑިއިރު ކުރިން\nއެމްއެމްޕީއާރްސީގެ ހިޔާނަތުގެ ބައިވެރިންއަށް ފިޔަވަޅު އެޅުމަށް ޝެއިހް ޒައިދު ގޮވާލައިފި\nއެމްއެމްޕީއާރްސީ ގެ ބޮޑު ހިޔާނާތުގައި ހިމެނުނު ހުރިހާ އެންމެންނަށް ހައްގު އަދަބުދީ، ފިޔަވަޅު އެޅެންޖެހޭ ކަމަށް ދީނީ އިލްމުވެރިޔާ ޝެއިހް ޒައިދު ގޮވާލައިފިއެވެ.\nއޭނާ މިހެން ވިދާޅުވެފައިވަނީ މިއަދު ކުރެއްވި ޓްވީޓެއްގައެވެ.\n"ބޮޑު ޚިޔާނާތުގެ ހުރިހާ ބައިވެރިންނަށް ވެސް ފިޔަވަޅު އެޅެންޖެހޭ! ހައްގު އަދަބު ދެވެންޖެހޭ! އެމީހުން ވަނީ ދައުލަތް ލޫޓުވާލި ކަމަށް އެއްބަސް ވެފައި. ވީމާ ލޫޓުވަން އަމުރުކުރި ފަރާތްތަކާއި، އެކަމުގައި އަމަލީ ގޮތުން ބައިވެރިވެގެން އުޅުނު ހުރިހާ ފަރާތްތަކަށް ވެސް އަދަބު ލިބެންޖެހޭނެ ކަމުގައި ދެކެން." ޝެއިޚް ޒައިދު ވިދާޅުވިއެވެ.\nއެމްއެމްޕީއާރްސީގެ ހިޔާނަތަކީ މިހާތަނަށް ރާއްޖޭގައި ހިނގައިފައިވާ އެންމެ ބޮޑު އެއް ހިޔާނާތުގެ މައްސަލައެވެ. މި ހިޔާނާތުގައި މި ސަރުކާރުގެ އިސްވެރިން ވެސް ހިމެނެއެވެ. ހިޔާނާތުގެ ރިޕޯޓްތައް ލިބުމާއެކު، ރައީސް ވަނީ އެބޭފުޅުން ސަސްޕެންޑްކޮށް ވަކި އެއްޗެއް އަންގަންދެން ގޭގައި މަޑުކޮށްލުމަށް އަންގާފައެވެ. ނަމަވެސް ނިމިދިޔަ ހަފްތާ ތެރޭގައި އެބޭފުޅުންގެ ސަސްޕެންޝަން ވަނީ އުވާލާފައެވެ.\nއެެމްއެމްޕީއާރްސީ ހިޔާނާތުގައި ފިލާފައިވާ ހަތަރު މީހެއް ހޯދުމަށް މީގެކުރިން އިންޓަޕޯލް ރެޑް ނޯޓިސް ނެރެފައިވީ ނަމަވެސް، ދައުލަތުން މިހާރު ވަނީ އެ ނޯޓިސްތައް ނަގާފައެވެ. މޯލްޑިވްސް ޕޮލިސް ސާރވިސަސްއިން ބުނެފައިވަނީ މި ހިޔާނާތާއި ގުޅިގެން ހަތަރު މީހުންގެ މައްޗަށް ނެރެފައިވާ އިންޓަޕޯލް ރެޑް ނޯޓިސް ބާތިލުކޮށްފައިވަނީ ދައުލަތުން އެދިގެންކަމަށެވެ.\nފުލުހުން ބުނީ އޭރު އިންޓަރޕޯލް ރެޑް ނޯޓިސް ނެރުނީ ހަތަރު މީހުން ތަހުޤީގަށް ހާޒިރުނުކުރެވިގެންކަމަށާއި މިހާރު އެފަރާތަކާއި ދިމާވެ ތަހުޤީގަށް ބޭނުންވާ ބަޔާންތައް ނަގާފައިވާކަމަށެވެ. އަދި މި ފަރާތްތައް އިނގިރޭސި ވިލާތުން ހިމާޔަތް ހޯދައިގެން ތިބި ނަމަވެސް ފުލުހުނަށް އެމީހުންނާއި ބައްދަލުކޮށް ބޭނުންވާ މައުލޫމާތު ހޯދާކަމަށްވެސް ފުލުހުން ވަނީ މައުލޫމާތު ދީފައެވެ.\nއޭޕްރީލް 18, 2019 13:28\nޝޭޙެއްތަ ނުވަތަ ސޭކެއްތަ!؟\nއޭޕްރީލް 18, 2019 13:40\nއަނިޔާވެރި ވެރިއެއްގެ ވެރިކަން ނިމުމުންތޯ އެމްއެމްޕީއާރްސީ ގެ ބޮޑު ހިޔާނާތުގައި ހިމެނުނު ހުރިހާ އެންމެންނަށް ހައްގު އަދަބުދީ، ފިޔަވަޅު އެޅެންޖެހޭ ކަމަށް ޝެއިޙުއަށްތިވިސްނުނީ؟؟ މީގެކުރިން ތިކަހަލަ ވާހަކަފުޅެއް ވިދާޅުވާންނުކެރުނީ ޖަލުގޮޅީގެ ބިރައްތޯ؟؟؟ ހަމައަހާލީ\nއޭޕްރީލް 18, 2019 13:49\nތީ ޢިލްމްވެރިއެއްނޫން.. ތޮލަބަލްޢިލްމް ތީ..\nއޭޕްރީލް 18, 2019 14:17\nގޭގަ ތިބެތިހެން ބުނީމަ އެ ނިމުނީތަ! އެވަރުން އެ ހައްޤު މިންވަރަށް ބަސްބުނެވުނީތަ؟ ރައްޔިތުން ގަނަ ތެޅޭއިރު މި ޝޭޙުން މިތިބެނީ ޓްވިޓް ކޮށްގެން ގައުމު ހިންގޭނެ ކަމަށް ބަލާ އެކަން ކުރަން.\nދީން ފެތުރުމާއި، މުޖްތަމައުގައި ހުރި ދީނާ ޚިލާފަކަންކަން ޙައްލުކުރުމުގައި މި ދުނިޔެ ދެއްކި މިސާލަކީ އެ އެއްނޫން. އިސްލާހަށް މަސައްކަތް ކުރާނީ ތިހެނެއް ނޫން.\nމާތް ﷲ މި ގައުމުގައި ޝޭހުންނަށް މިޔަށްވުރެ ހެޔޮ ވިސްނުމެއް ދެއްވާ ދޭވެ! އާމީން\nއޭޕްރީލް 18, 2019 16:08\nމީދެން ކޮން މުނާފިގެއް. މިކަހަލަ މީހުނާހެދީ ރާއްޖޭގަ ބާރު ސުޕީޑުގަ އެތީސްޓުން ގިނަވަނީ.


Dhamu Namaadhu Kuraane Goi ދަމުނަމާދު ކުރާ ގޮތް – Ilm Dhamu Namaadhu Kuraane Goi\nދަމުނަމާދު ކުރާ ގޮތް\nﷲ ގެ ރަޙުމަތުން، ދަމުނަމާދު ކުރެވޭނެ ވަރަށް ގިނަ ގޮތްތައްވެއެވެ. ތިބާ އެދޭނަމަ ޢިޝާ ނަމާދުގެ ސުންނަތަށްފަހު، ނިދުމުގެ ކުރިން އެއް ރަޢުކަތް ނުވަތަ ދެ ރަކުޢަތް ނުވަތަ ތިން ރަކުޢަތް ނުވަތަ އެއަށްވުރެ އިތުރަށްވެސް ކުރެވިދާނެއެވެ. އަދި ތިބާ އެދޭނަމަ ރޭގަނޑުގެ ފަހު ބަޔަށް، ނުވަތަ ރޭ ދެބައިވާއިރަށް ލަސްކޮށްލެވިދާނެއެވެ.\nފަހެ، ދަމުނަމާދަށް ތެދުވެ، ފުރަތަމަ ލުއި ކޮށް ދެރަކުޢަތް ކުރާނީއެވެ. އެއަށްފަހު، ﷲ ތަޢާލާ އެމީހަކަށް ފަސޭހަކޮށްދެއްވި މިންވަރަކަށް ނަމާދުކުރާނީއެވެ. އެއީ ދެރަކުޢަތުން ސަލާމްދެމުން4ރަކުޢަތް، ނުވަތަ6ރަކުޢަތް، ނުވަތަ 8 ރަކުޢަތް، ނުވަތަ 10 ރަކުޢަތެވެ. ދެން އެއަށްފަހު، އެއް ރަކުޢަތުން ވިތުރި ކުރާނީއެވެ.\nނަބިއްޔާ عليه الصلاة والسلام ޢަމަލު ކުރެއްވީ މިފަދައިންނެވެ. ބައެއްފަހަރު އެކަލޭގެފާނު3ރަކުޢަތުން، ނުވަތަ5ރަކުޢަތުން، ނުވަތަ7ރަކުޢަތުން ވިތުރި ކުރައްވައެވެ. ނުވަތަ 10 ރަކުޢަތް ކުރެއްވުމަށްފަހު، އިތުރަށް 1 ރަކުޢަތް ކުރައްވައެވެ. ނަބިއްޔާ عليه الصلاة والسلام ރޭގަނޑު ކޮންމެ2ރަކުޢަތަކުން ސަލާމްދެއްވަމުން 10 ރަކުޢަތް ކުރައްވާ، އެއަށްފަހު 1 ރަކުޢަތުން ވިތުރި ކުރައްވައެވެ.\nޢާއިޝާ رضي الله عنها ގެ އަރިހުން ރިވާވެގެންވެއެވެ. އެކަމަނާ ވިދާޅުވިއެވެ. “ނަބިއްޔާ صلى الله عليه وسلم ރޭގަނޑު 11 ރަކުޢަތް ކުރައްވައެވެ. ކޮންމެ2ރަކުޢަތަކުން ސަލާމްދެއްވައެވެ. އަދި 1 ރަކުޢަތުން ވިތުރި ކުރައްވައެވެ.”\nއަދި އެކަމަނާއާއި އުންމު ސަލަމާ އަދި އެނޫން ބޭކަލުންގެ އަރިހުން ރިވާވެގެން އައިސްފައިވެއެވެ. އެކަލޭގެފާނު ސަލާމް ނުދެއްވާ7ރަކުޢަތް އެއްކޮން ކުރައްވައެވެ. އަދި ބައެއް ފަހަރު6ވަނަ ރަކުޢަތުގައި ފުރަތަމަ އައްތަޙިއްޔާތަށް އިށީނދެވަޑައިގެން އިންނެވުމަށްފަހު، ސަލާމް ނުދެއްވާ7ވަނަ ރަކުޢަތަށް ތެދުވެވަޑައިގަންނަވައެވެ.\n– އަދި ބައެއް ފަހަރު ސަލާމް ނުދެއްވާ5ރަކުޢަތް ކުރައްވައެވެ. އަދި ފަހު ރަކުޢަތުގައި މެނުވީ އައްތަޙިއްޔާތަށް އިށީނދެވަޑައި ނުގަންނަވައެވެ. އަދި ބައެއްފަހަރު،2ރަކުޢަތުން ސަލާމްދެއްވަމުން 8 ރަކުޢަތް ކުރައްވައެވެ. ދެން، (ސަލާމް ދިނުމެއް ނެތި) އެއްފަހަރާ،5ރަކުޢަތުން ވިތުރި ކުރައްވައެވެ. އެއީ ޖުމުލަ 13 ރަކުޢަތެވެ.\n– އަދި ބައެއްފަހަރު، (ސަލާމް ދިނުމެއް ނެތި) އެއްފަހަރާ،9ރަކުޢަތުން ވިތުރި ކުރައްވައެވެ. އަދި 8 ވަނަ ރަކުޢަތުގައި ފުރަތަމަ އައްތަޙިއްޔާތަށް އިށީނދެވަޑައިގަންނަވައެވެ. ދެން ތެދުވެވަޑައިގެން9ވަނަ ރަކުޢަތް ކުރެއްވުމަށްފަހު ސަލާމްދެއްވައެވެ.\nމިހުރިހާ ގޮތަކީވެސް ނަބިއްޔާ صلى الله عليه وسلم ގެ އަރިހުން ޘާބިތުވާ ގޮތްތަކެކެވެ. އަދި އެންމެ މޮޅުއިތުރު ގޮތަކީ2ރަކުޢަތުން ސަލާމް ދެމުން ދަމުނަމާދު ކުރުމެވެ. އެއީ ނަބިއްޔާ صلى الله عليه وسلم ޙަދީޘްކުރައްވާފައިވާ ފަދައިންނެވެ.\n«صَلَاةُ اللَّيْلِ مَثْنَى مَثْنَى»\nމާނައީ: “ރޭގަނޑުގެ ނަމާދުވަނީ ދެ ރަކުޢަތުން ދެ ރަކުޢަތުންނެވެ.”\nއެބަހީ:2ރަކުޢަތުން2ރަކުޢަތުން ކުރުމެވެ. ކޮންމެ2ރަކުޢަތަކުން ސަލާމް ދެމުން ކުރުމެވެ. އަދި އެންމެ ފަހުން ވިތުރީގެ 1 ރަކުޢަތް ކުރުމެވެ. މިއީ އެންމެ މޮޅުއިތުރު އަދި އެންމެ ފުރިހަމަ ގޮތެވެ.\nއަދި ކުރިން ބަޔާންކުރެވުނު ގޮތްތަކުގެ ތެރެއިން އެހެން ގޮތެއް ޚިޔާރުކުރުމުގައި މައްސަލައެއް ނެތެވެ. އެއީ:\n– 1 ރަކުޢަތުން ވިތުރި ކޮށް އެއަށްވުރެ އިތުރު ނުކުރުން.\n–3ރަކުޢަތުން ވިތުރި ކުރުން:2ރަކުޢަތް ކޮށްފައި ސަލާމް ދިނުމަށްފަހު އެއް ރަކުޢަތްކުރުން، ނުވަތަ3ރަކުޢަތް އެއްކޮށް ފަހު ރަކުޢަތުގައި އެކަނި އައްތަޙިއްޔާތަށް އިނުން.\n–5ރަކުޢަތުން ވިތުރި ކުރުން: ކޮންމެ2ރަކުޢަތަކުން ސަލާމް ދެމުން4ރަކުޢަތްކޮށް ވަކިން 1 ރަކުޢަތް ކުރުން. އެގޮތް މާ އިތުރުވެގެންވެއެވެ.5ރަކުޢަތް އެއްކޮން ކޮށް ހަމައެކަނި ފަހު ރަކުޢަތުގައި އައްތަޙިއްޔާތަށް އިނުންވެސް މައްސަލައެއް ނެތެވެ.\nމިހުރިހާ ގޮތަކީވެސް ﷲގެ ރަޙުމަތުން ޝަރުޢުކުރައްވާފައިވާ ގޮތްތަކެކެވެ.\nވާޖިބުވެގެންވަނީ އަވަސްއަރުވައިނުލާ، ޚުޝޫޢަތްތެރިކަމާއި މަޑުމައިތިރިކަމާއެކު ނަމާދުކުރުމެވެ. ޚުޝޫޢަތްތެރިކަން އިތުރުވުން މޮޅުއިތުރުވެގެންވެއެވެ. ހަމަ އެފަދައިން ކިޔަވާއިރުވެސް ޚުޝޫޢަތްތެރިކަމާއެކު ކިޔެވުން ހުށްޓެވެ. ކިޔެވުމުގައި އަވަސްއަރުވައި ނުލާށެވެ. އަދި އަޑު ހަރުކޮށް ކިޔެވުމާއި ސިއްރުން ކިޔެވުމުގައި އިޚްތިޔާރު ލިބިގެންވެއެވެ. ތިބާ އެދޭނަމަ އަޑު ހަރުކޮށް ކިޔަވާށެވެ. ނުވަތަ ސިއްރުން ކިޔަވާށެވެ. ފަހެ، ނަބިއްޔާ صلى الله عليه وسلم އަޑު ހަރުކޮށްވެސް އަދި ސިއްރުންވެސް ކިޔަވާވިދާޅުވެއެވެ. އެފަދައިން ޢާއިޝާ رضي الله عنها ގެ އަރިހުން ރިވާވެގެން އައިސްފައިވެއެވެ. އެކަމަނާ ވިދާޅުވިއެވެ. “އެކަލޭގެފާނު ބައެއްފަހަރު އަޑު ހަރުކޮށް ކިޔަވާވިދާޅުވެއެވެ. އަދި ބައެއްފަހަރު ސިއްރުން ކިޔަވާވިދާޅުވެއެވެ.”\nފަހެ، އެކަމުގައި އިޚްތިޔާރު ލިބިގެންވުމުން އެމީހަކަށް އެންމެ ފައިދާހުރި ގޮތަކަށް އެކަން ކުރާނީއެވެ. ތިބާއަށް އެންމެ ބޮޑަށް ޚުޝޫޢަތްތެރިވެވެނީ އަދި ނަމާދުން ރާޙަތުލިބެނީ މަޑުން ކިޔެވުމުން ކަމުގައިވާނަމަ އެގޮތަށް ޢަމަލުކުރުމުގައި މައްސަލައެއް ނެތެވެ. އަދި އެއީ އެޙާލަތުގައި ތިބާއަށް އެންމެ މޮޅުއިތުރު ގޮތެވެ. އަދި ތިބާއަށް އެންމެ ބޮޑަށް ޚުޝޫޢަތްތެރިވެވެނީ އަޑު ހަރުކޮށް ކިޔެވުމުންކަމުގައިވާނަމަ، އެފަދައިން ކިޔެވުމުން ނިދާފައިތިބި މީހުންނަށާއި ނަމާދުކުރާ މީހުންނަށް އުނދަގޫ ނުވާނަމަ، އެފަދައިން ކިޔެވުމުގައި މައްސަލައެއް ނެތެވެ. އަޑު ހަރުކޮށް ކިޔެވުމުން އެހެން މީހުންނަށް އުނދަގޫ ނުވާނަމަ ތިބާ އަޑު ހަރުކޮށް ކިޔަވާނީއެވެ.\nޚުލާޞާއަކީ: އެންމެ މޮޅުއިތުރުގޮތަށް ޢަމަލު ކުރާށެވެ. އަދި އޭނާއަށް އެންމެ ފައިދާހުރި ގޮތަކަށް ކިޔަވާށެވެ. އެއީ އަޑުހަރުކޮށް ކިޔެވުންކަމުގައިވާނަމަ އަޑު ހަރުކޮށް ކިޔެވުމެވެ. އަދި ސިއްރުން ކިޔެވުންކަމުގައިވާނަމަ ސިއްރުން ކިޔެވުމެވެ. ތިބާއަށް އެންމެ ބޮޑަށް ޚުޝޫޢަތްތެރިވެވޭ ގޮތަށް ޢަމަލުކުރާށެވެ. ނަމަވެސް އެހެން މީހުންނަށް އުނދަގޫނުވާ ހާލަތްތަކުގައި މެނުވީ އަޑު ހަރުކޮށް ނުކިޔަވާށެވެ. އޭނާގެ ވަށައިގެން ނަމާދުކުރާ މީހުން ތިބިނަމަ، ނުވަތަ ބައެއް މީހުން ނިދާފައި ތިބިނަމަ، އެބައިމީހުންނަށް އުނދަގޫވެދާނެތީ އެބައިމީހުންގެ ޙާލަށް ރިޔާޢަތްކޮށް، ސިއްރުން ކިޔަވާށެވެ. މިއީ ރަމަޟާން މަސް ނޫން މަސްތަކުގައި ދަމުނަމާދުގައި އެކަން އޮތް ގޮތެވެ.\nފަހެ، ރަމަޟާން މަހު ތަހައްޖުދު ނަމާދުގައި ޢަމަލު ކުރާނީ ކިހިނެތް ހެއްޔެވެ؟ ރަމަޟާން މަހު، މިސްކިތުގައިނަމަ، އަޑު ހަރުކޮށް ކިޔަވާނީއެވެ. އިމާމު އަޑު ހަރުކޮށް ކިޔެވުމުން މައުމޫމުން އެކިޔެވުމުން ފައިދާ ޙާޞިލުކުރުމަށް އަޑުއަހަން ތިބޭނީއެވެ.\nفتاوى نور على الدرب لسماحة الشيخ عبد العزيز بن عبد الله بن باز (ص: 21-24)\n أخرجه البخاري في كتاب: الدعوات، باب: الضجع على الشق الأيمن، برقم (6310) ، ومسلم في كتاب: صلاة المسافرين وقصرها، باب: صلاة الليل وعدد ركعات النبي صلى الله عليه وسلم، برقم (736).\n أخرجه مسلم في كتاب: صلاة المسافرين وقصرها، باب: جامع صلاة الليل ومن نام عنه أو مرض، برقم (746).\n أخرجه البخاري في كتاب: الجمعة، باب: ما يقرأ في ركعتي الفجر، برقم (1164)، ومسلم في كتاب: صلاة المسافرين وقصرها، باب: الدعاء في صلاة الليل وقيامه، برقم (765).\n سنن الترمذي الصلاة (457)، سنن النسائي قيام الليل وتطوع النهار (1708).\n أخرجه البخاري في كتاب: الصلاة، باب: الحلق والجلوس في المسجد، برقم (472) ، ومسلم في كتاب: صلاة المسافرين وقصرها، باب: صلاة الليل مثنى مثنى، برقم (749).\n أخرجه أبو داود في كتاب الصلاة، باب: في رفع الصوت بالقراءة في صلاة الليل، برقم (1328).\n أخرجه أحمد في باقي مسند الأنصار، باب: باقي المسند السابق، برقم (24634) ، وأبو داود في كتاب: الطهارة، باب: في الجنب يؤخر الغسل، برقم (226) ، والنسائي في كتاب: قيام الليل وتطوع النهار، باب: كيف القراءة بالليل، برقم (1662) ، وابن ماجه في كتاب: إقامة الصلاة والسنة فيها، باب: ما جاء في القراءة في صلاة الليل، برقم (1354).


މަޢުލޫމާތު ޙިއްޞާ ކުރުމުގައި ފަސްނުޖެހުމަށް މަރު ކޮމިޝަނުން އެދިއްޖެ!\nމަޢުލޫމާތު ޙިއްޞާ ކުރުމުގައި ފަސްނުޖެހުމަށް މަރާލާފައިވާ މީހުންނާއި، ގެއްލުވައިލާފައިވާ މީހުންގެ މައްސަލަތައް ތަޙުޤީގުކުރާ ކޮމިޝަނުން އެދިއްޖެއެވެ.\nމަރު ކޮމިޝަނުން މިކަމަށް އެދިފައިވަނީ ކޮމިޝަންގެ މަސައްކަތްތަކާ ގުޅޭ އެންމެ ފަހުގެ މަޢުލޫމާތު ނޫސްވެރިންނާ ޙިއްޞާ ކުރުމަށް މިއަދު ބޭއްވި ނޫސްވެރިންގެ ބައްދަލުވުމުގައެވެ. ކޮމިޝަނުން މަޢުލޫމާތު ދެއްވާފައި ވަނީ، އެ ކޮމިޝަންގެ މެންބަރު މިޞްބާޙް ޢައްބާސްއެވެ.\nމިޞްބާޙް އިތުރަށް ވަނީ، މި މައްސަލައިގެ ތަޙުޤީޤުގެ ތެރެއިން އެ ކޮމިޝަނުން ޢާންމުކޮށްފައިވާ ތޫނު ހަތިޔާރެއްގެ ފޮޓޯއާ ގުޅޭ ގޮތުން ނޫސްވެރިން ކުރި ބައެއް ސުވާލުތަކަށް ޖަވާބު ދެއްވާފައެވެ. އަދި، އެ ހަތިޔާރާ ގުޅޭގޮތުން ޝަރީޢަތަށް ސާބިތުކުރެވޭ ފަދަ އެއްވެސް މަޢުލޫމާތެއް ފޯރުކޮށްދޭ ފަރާތަކަށް 500,000 ރުފިޔާގެ ފައިސާގެ އިނާމެއް ހުށަހަޅާފައިވާކަން، އިއްޔެ އެ ކޮމިޝަނުން ޢާންމުކުރި ނޫސް ބަޔާނާ ހަވާލާދީ، އެ ބޭފުޅާ ފާހަގަކުރެއްވިއެވެ. އަދި، މި މައްސަލައާ ގުޅޭ މަޢުލޫމާތު އިނގޭ އިތުރު ބަޔަކު ވާނެކަމަށް ކޮމިޝަނަށް ޤަބޫލުކުރެވޭ ކަމަށާއި، އެ ފަރާތްތަކުން ކޮމިޝަނަށް މަޢުލޫމާތު ޙިއްޞާ ކުރުމުގައި ފަސްނުޖެހުމަށް މިޞްބާޙް އެދިވަޑައިގެންނެވިއެވެ.\nމިއަދުގެ ބައްދަލުވުމުގައި މަޢުލޫމާތު ޙިއްޞާކޮށްފައި ވަނީ، އަޙްމަދު ރިޟުވާން ޢަބްދުﷲ ގެއްލުވައިލާފައިވާ މައްސަލައިގެ ތަޙްޤީޤާ ގުޅޭގޮތުންނެވެ. މި ގޮތުން، މިޞްބާޙް ވިދާޅުވީ، އަޙްމަދު ރިޟުވާން ޢަބްދުﷲގެ މައްސަލައަކީ، އެ ކޮމިޝަނުން އެންމެ ބޮޑު އަހަންމިއްޔަތުކަމެއް ދީގެން މިހާރު ތަހުޤީޤު ކުރަމުންދާ އެއް މައްސަލަ ކަމުގައެވެ.\n9 ފެބްރުއަރީ 2021


Dani Alves hoadhumuge masaikai Barca'in fashaifi\nކުޅިވަރު - އަލްވޭސް ބާސާއަށް ބަދަލުވަނީ\nއަލްވޭސް ވަނީ ޕީއެސްޖީ ދޫކޮށްލާކަން އިއުލާންކޮށްފައި\nކ. މާލެ 25 ޖޫން 2019 | އަންގާރަ 19:44 12,404\nޑެނީ އަލްވޭސް - ގެޓީ އިމޭޖާސް\nޕީއެސްޖީއަށް ކުޅެމުން އައި ބްރެޒިލްގެ ކެޕްޓަން ޑެނީ އަލްވޭސް ހޯދުމަށް ބާސާއިން މަސައްކަތް ފަށައިފި ކަމަށް ރިޕޯޓްތައް ބުނެފިއެވެ.\nރިޕޯޓްތައް ބުނާގޮތުން ކުރިޔަށް އޮތް ސީޒަނަށް އަމާޒުކޮށް އަލްވޭސް ހޯދުމަށް ބާސާއިން އަންނަނީ މަސައްކަތް ކުރަމުންނެވެ. އެގޮތުން މިހާރު ބްރެޒިލްގައި ކޮޕަ އެމެރިކާ ކުޅެމުން އަންނަ އަލްވޭސް ބާސާއަށް ބަދަލުވުމާމެދު މުބާރާތަށް ފަހު ގޮތެއް ނިންމާނެ ކަމަށް ވެސް ރިޕޯޓްތައް ބުނެއެވެ.\nޕީއެސްޖީ ދޫކޮށްލާކަން އަލްވޭސް އިއުލާން ކޮށްފައިވާއިރު، އޭނާ ބަދަލުވާނެ ކްލަބެއް ހާމަކޮށްފައެއް ނުވެއެވެ. އޭނާ ހޯދުމަށް ބާސާގެ އިތުރުން ގިނަ ކްލަބްތަކުން އަންނަނީ މަސައްކަތް ކުރަމުންނެވެ.\nސެވިއްޔާ އިން 2008 ވަނަ އަހަރު ބާސާއަށް ބަދަލުވި މިހާރު އުމުރުން 36 އަހަރުގެ ޑެނީ އަލްވޭސް ވަނީ އެޓީމުގައި ހޭދަކުރި 8 ސީޒަނުގައި ކުޅުނު 391 މެޗުގައި 21 ލަނޑު ކާމިޔާބުކޮށްފަ އެވެ.\nމީގެ އިތުރުން އޭނާ ވަނީ އެޓީމާއެކު ސްޕެނިޝް ލަލީގާ ހަ ފަހަރު، ހަތަރު ކޮޕާޑެލްރޭ، ތިން ސްޕެނިޝް ސުޕާކަޕް، ތިން ޔުއެފާ ޗެމްޕިއަންސް ލީގު، ތިން ޔުއެފާ ސުޕާ ކަޕް އަދި ތިން ފީފާ ކްލަބް ވޯލްޑްކަޕް ކާމިޔާބުކޮށްފަ އެވެ.\nބްރެޒިލް ގައުމީ ޓީމާއެކު ފީފާ ކޮންފެޑެރޭޝަންސް ކަޕް ދެފަހަރު ކާމިޔާބު ކޮށްފައިވާ އަލްވޭސް ޔުވަންޓަސް އަށް ބަދަލުވީ 2016 ވަނަ އަހަރެވެ. އެގޮތުން އޭނާ ވަނީ އެޓީމަށް ކުޅުނު 33 މެޗުގައި ހަ ލަނޑު ކާމިޔާބުކޮށްފަ އެވެ.\nޔުވަންޓަސް ދޫކޮށް 2017 އަހަރު އަލްވޭސް ބަދަލުވީ ޕީއެސްޖީ އަށެވެ. އޭނާ ވަނީ މިހާތަނަށް އެޓީމަށް ކުޅުނު 73 މެޗުގައި 8 ލަނޑު ކާމިޔާބު ކޮށްފަ އެވެ. އަދި އަލްވޭސް ވަނީ މިހާތަނަށް ޕީއެސްޖީއާއެކު ފްރެންޗް ލީގު، ފްރެންޗް ކަޕް އަދި ފްރެންޗް ސުޕަކަޕް ކާމިޔާބު ކޮށްފައެވެ.


Enme Avahah 5G Thaaraf Kuraa Gaumah Raajje Vaan Jehey - Maleeh - Vaguthu\nކޮވިޑް-19: ބިރުވެރިކަން އައްޑުއަށް! -9ގަޑިއިރު ކުރިން\nއެންމެ އަވަހަށް 5G ތައާރަފް ކުރާ ގައުމަކަށް ރާއްޖެ ވާންޖެހޭ - މަލީހު\n1 އަހަރު ކުރިން ( ޖޫން 30, 2019 )\nދުނިޔޭގެ އެންމެ ފުރަތަމަ އަދި އެންމެ އަވަހަށް 5G ތައާރަފް ކުރާނެ ގައުމަކަށް ރާއްޖެ ވާންޖެހޭނެ ކަމަށް ކޮމިއުނިކޭޝަން ސައިންސް އެންޑް ޓެކްނޮލޮޖީ މިނިސްޓްރ މުހައްމަހު މަލީހު ވިދާޅުވެއްޖެއެވެ.\nމިއަދު ދިރާގުން ގިގަބިޓްސް ސްޕީޑުގައި އިންޓަނެޓް ތާއާރަފް ކުރުމަށް ބޭއްވި ރަސްމިޔާތު ޝަރަފްވެރިކޮަށްދެއްވައި ވާހަކަ ދައްކަވަމުން މަލީހު ވިދާޅުވީ ޗައިނާއާއި އެމެރިކާގެ ދެމެދުގައި އޮތް ވާދަވެރިކަން އެނގޭއިރު މި ވާދަވެރިކަމުގެ ތެރެއިން ރާއްޖެއަށް5ޖީ ތާއާރަފް ކުރުން އެއްގޮތަކަށް ވެސް މަޑުޖެހިގެން ނުވާނެ ކަމަށެވެ.\n"އެންމެ އަވަހަށް5ޖީ ތާއާރަފް ކުރާނެ ގައުމަކަށް ރާއްޖެ އެބަ ވާން ޖެހޭ, ސިންގަޕޫރު ތައިލެންޑުން މިހާރު އެދަނީ އެމައްސަކަތް ކުރަން ތައްޔާރުވަމުން" މަލީހު ވިދާޅުވިއެވެ.\nމަލީހު މިހެން ވިދާޅުވެފައިވާއިރު ދިރާގުން މީގެ ކުރިން ވަނީ5ޖީގެ ޑެމޯއެއް ދައްކާލާފައެވެ.\nމަލީހު ވިދާޅުވީ ކުރިއަށް އޮތްތަނުގައި ސަރުކާރުގެ ގިނަ ހިދުމަތްތަކެއް ދެމުންދާނީ އޮންލައިކޮށް ކަމުން މިއަދު މި ތާރަފް ކުރެވުނު ހިދުމަތާއެކު ހިދުމަތް ދިނުމުގައި އިތުރު ހަލުވިކަން ލިބޭނެ ކަމަށެވެ.\nމަލީހު ވިދާޅުވި ގޮތުގައި، މި އޮތްހާ ދުވަހު އިންޓަނެޓާ ގުޅިގެން އެންމެ ބޮޑު ކަންބޮޑުވުމަކީ ހުރިހާ ގޭބިސީއަކަށް އެ ހިދުމަތް ނުލިބުމެވެ. ނަމަވެސް މިހާރު ރާއްޖޭގެ ބޮޑު ސަރަހައްދެއްގައި ގިނަ ގޭބިސީތަކަށް އިންޓަނެޓްގެ ހިދުމަތް ލިބޭ ގޮތަށް މިއަދު ހަމަޖެހިފައިވާ ކަން ފާހަގަކުރެއްވިއެވެ.\n"ފަތުރުވެރިކަމުގެ ވިޔަފާރިއާއި އެހެނިހެން ވިޔަފާރިތަކާއި، އިގްތިސާދީ ހަރަކާތްތަކުގެ އިތުރުން، އިޖުތިމާއީ ހަރަކާތްތައް ވެސް ބަރޯސާވަނީ އިންޓަނެޓަށް. އިންޓަނެޓްގެ ދުވެލި އަވަސްވެ، އަގު ހެޔޮވެގެން ދިއުމުން ރާއްޖޭގެ އިގްތިސާދުގެ ދުވެލި އިތުރަށް ބާރުވާނެ" ކަމަށް މަލީހު ވިދާޅުވިއެވެ.\nމިއަދު މި ހިދުމަތް ތައާރަފް ކުރެވުނު ރަށްތަކަކީ މާލޭ ސިޓީ, ހުޅުމާލެ ވިލިގިލި ހިމޭނެ ގޮތަށް ހދ ކުޅުދުއްފުށި, ލ.ގަން، ލ.ފޮނަދޫ, އައްޑޫ ސިޓީ, އދ ދަގެތި , ފުވައަމުލަކުގެ އިތުރުން ބ އޭދަފުށިގައެވެ.\nގިގަބިޓްސް ސްޕީޑުގައި މިހާރު ބޭނުން ކުރާ ފިކްސް ބްރޯޑް 100 އެމްބީބީއެސް އަށް ވުރެން 10 ގުނަ ސްޕީޑްގައި ހަލުވި އިންޓަނެޓް ލިބޭނެ އެވެ. ދިރާގުން ބުނީ މި ހިދުމަތް މިހާރުވެސް ބޭނުންވާ ފަރާތްތަކަށް ދިނުމަށް ތައްޔާރަށް އޮތް ކަމަށެވެ.\nޑޭޓާ އާއި ސްޕީޑް އާއެކު ދިރާގު ފައިބަރ ބްރޯޑްބޭންޑް ޕެކޭޖްތަކަށް ބަދަލު ތަކެއް\nދިރާގު ހައި ސްޕީޑް ފައިބަރ އިންޓަނެޓްގެ ހިދުމަތް މަޑުއްވަރީ އަށް\nޖޫން 30, 2019 12:41\n5ޖީ ތަމިއުޅެނީ ނުލިބިގެން. މިގައުމުގެ މިނިވަންކަމާ ދީން ގާދޫކޮލުން ބޭރުވާ އިރު ތިޔަ 5ޖީ ޔަށް ކޮށްދެވޭ ކަމެއް ނޯންނާނެ.\nޖޫން 30, 2019 13:06\nދިވެހިރާޢްޖެއަކީ، ދުނިޔޭގެ ވަން އެންޑް އޮންލީ ސްޕަރޕަވަރއަށް ވާންޖެހޭ؟ ކިހިނެއް ވާނީ؟ މިވެރިން ވާހަކަ މިހުންނަނީ ނިކަން ޔަހޫދީކޮށް. ނުބުނޭ، ކުރާނަމެކޭ، ކުރުމުގެ މަސައްކަތް ކުރަމުންނޭ ދަނީ. އަހަރެމެންވެސް ގަބޫލު ކުރަނީ، މަމީ މުޅިދުނިޔޭގަވެސް ހުރި އެންމެ މޮޅު އެންމެ މުއްސަނދިމީހާއަށް ވާންޖެހޭ ކަމަށް. އެކަމަކު އެދެންވާނެ ކަމެއްތަ؟\nޖޫން 30, 2019 13:20\nފައިވް ޖީ މިހާރުވެސް ފާޚާނާ ތަށިން ލިބޭ.. ދެން މިކަހަލަ ރޯނު އެދުރުންނައް މިނިސްޓަރުކަން ނުދިނުމައް ގޮވާލަން. ހަރުދަނާ ވާހަކައެއް ދެއްކޭ މީހަކު ނުހުރޭ.. ކީއްކުރާނީ.. މި ވެރިންނާ އަދިވެސް ވެރިކަން ހަވާލު ކޮއްގެން މިތިބެނީ.\nޖޫން 30, 2019 13:24\nރާއްޖޭގައި ކޮމްޕިއުޓަރާއި ސުމާޓް ފޯނާއި ސެޓެލައިޓާއި އަދި ހާޑު ޑިސްކާއި ޕެންޑުރައިވާ އަދި އެމްއާރު އައި މެސިނާއި ނިއުކުލިއާ ސަބްމެރީންނާއި ފަބަރ އޮޕްޓިކް ކޭބަލާއި އަދި އިލެކްޓުރިކްކާރުވެސް އުފައްދާ މުޅި ދުނިޔެއަށާއި ޖައްވައް އެކުސްޕޯޓު ކުރަންވީ. އެހެންނުން މަލީހު. ކަލެޔައް ވާނެ.\nޖޫން 30, 2019 13:26\nޖޫން 30, 2019 13:40\n7ޖީ ނުކިޔާ ސްޕީޓް އަވަސްކޮށްބަލަ. ކޮބާ ވަޢުދުވި ކަންކަން. އިންޓަނެޓް އަގުހެޔޮކުރަން ބުނި ވަޢުދު، އެވައުދު ފޮރުވަން 5ޖީ ތިކަިޔާނީ. 5ޖީ ފެށެނީ ގުޅާނިމޭއިރުު އޮންނަނީ 0ޖީއަށް ތިރިވެފަ. ކަމަކުނދޭ\nޖޫން 30, 2019 14:10\nމަލީހޫ ތީ ކަލެއާ ބެހޭކަމެއްނޫން.. ތީ ސާވިސް ޕްރަވައިޑާގެ ކަމެއް..\nޖޫން 30, 2019 14:26\nރުޅިއަރުވަން އަނގަނުތަޅާށެވެ. އެންމެ އަވަހަށް އިންޓަނެޓްގެ އަގުހެޔޮކުރި ސަރުކާރަކަށް މި ސަރުކާރުވެސް ހަދައިފީމުނޫންތޯއެވެ.\nޖޫން 30, 2019 15:01\n5ޖީ އަކީ ސީދާ ދިވެހިރާއްޖެއަށް ހާއްސަކޮށްގެން ތައާރަފްކުރާ އެއްޗެއްކަމަށްވަނީ. އެއީ ކުދިކުދި އެޕްލިކޭޝަންފޯމުތައް ފުރަން ބޭނުންކުރާ އެއްޗެކޭ ބުނެއުޅެނީ.\nޖޫން 30, 2019 15:17\nމަލީހު ކަލޭ އަގު ހެޔޮ ކުރަން ބުނި އިންޓަނެޓު ކޮބާ؟